@001
pramāṇasiddhināmā 
prathama: pariccheda: 
maṅgalam 
vidhūtakalpanājālagambhīrodāramūrtaye | 
nama: samantabhadrāya samantaspharaṇatviṣe ||1|| 
{anubandhacatuṣṭayanirūpaṇam} 
prāya: prākṛtasaktirapratibalaprajño jana: kevalam | 
nānarthyeva subhāṣitai: parigato vidveṣṭyapīrṣyāmalai: | 
tenāyaṃ na paropakāra iti naścintāpi cetaściram (pā^ṭi^-cetastata:-rā^)| 
sūktābhyāsavivardhitavyasanamityatrānubaddhaspṛham ||2|| 
{pramāṇalakṣaṇam} 
{1-avisaṃvādijñānaṃ pramāṇam;} 
pramāṇamavisaṃvādijñānam; 
{avisaṃvādanaśabdanirukti:}
 
arthakriyāsthiti: | 
{avisaṃvādanam;} 
{śābde jñāne’pi prāmāṇyam} 
śābde’pyabhiprāyanivedanāt ||3|| 
vaktṛvyāpāraviṣayo yo’rtho buddhau prakāśate | 
prāmāṇyaṃ tatra śabdasya, nārthatattvanibandhanam ||4|| 
gṛhītagrahaṇānneṣṭaṃ sāṃvṛtam, dhīpramāṇatā | 
pravṛttestatpradhānatvāt heyopādeyavastuni ||5|| 
viṣayākārabhedācca dhiyo’dhigamabhedata: | 
bhāvādevāsya tadbhāve; 
{mīmāṃsakamatakhaṇḍanam} 
svarūpasya svato gati: ||6|| 
prāmāṇyaṃ vyavahāreṇa; 
{śāstrapraṇayanaphalam} 
śāstraṃ mohanivartanam | 
{2-ajñātārthaprakāśakaṃ jñānaṃ pramāṇam} 
ajñātārthaprakāśo vā; 
@002
{sāmānyajñāne’prāmāṇyam} 
svarūpādhigate: param ||7|| 
prāptaṃ sāmānyavijñānam, avijñāte svalakṣaṇe | 
yajjñānamityabhiprāyāt; svalakṣaṇavicārata: ||8|| 
{bhagavati prāmāṇyam} 
tadvat pramāṇaṃ bhagavān; abhūtavinivṛttaye | 
bhūtokti:; sādhanāpekṣā tato yuktā pramāṇatā ||9|| 
{īśvarādāvaprāmāṇyam} 
{nitye’prāmāṇyam} 
nityaṃ pramāṇaṃ naivāsti prāmāṇyātu; vastusadgate (pā^ṭi^-vastusaṅgate:-rā^ |):|| 
jñeyānityatayā tasyā adhrauvyāt; kramajanmanām ||10|| 
nityādutpattiviśleṣādapekṣāyā ayogata: | 
kathañcinnopakāryatvāt; 
{anitye’pyaprāmāṇyam} 
anitye’pyapramāṇatā ||11|| 
{īśvarasādhanadūṣaṇam} 
{1-naiyāyikamatakhaṇḍanam} 
sthitvā pravṛtti:saṃsthānaviśeṣārthakriyādiṣu | 
iṣṭasiddhi:; asiddhirvā dṛṣṭānte saṃśayo’thavā ||12|| 
siddhaṃ yādṛgadhiṣṭhātṛbhāvābhāvānuvṛttimat | 
sanniveśādi; tadyuktaṃ tasmād yadanumīyate ||13|| 
vastubhede prasiddhasya śabdasāmyādabhedina: | 
na yuktānumiti: pāṇḍudravyādiva (pā^ṭi^-pāṇḍudravyādivad-rā^| evameva ṭīkāyāmapi|) hutāśane ||14|| 
anyathā kumbhakāreṇa mṛdvikārasya kasyacit | 
ghaṭāde: karaṇāt sidhyed valmīkasyāpi tatkṛti: ||15|| 
sādhyenānugamāt kārye sāmānyenāpi sādhane | 
sambandhibhedād bhedoktidoṣa: kāryasamo mata: ||16|| 
jātyantare prasiddhasya śabdasāmānyadarśanāt | 
na yuktaṃ sādhanaṃ gotvād vāgādīnāṃ viṣāṇivat ||17|| 
vivakṣāparatantratvānna (pā^ṭi^-tadabhāvād; artha^-rā^ |) śabdā: santi kutra vā | 
tadbhāvādarthasiddhau tu sarvaṃ sarvasya sidhyati ||18|| 
@003
{2-sāṅkhyamatakhaṇḍanam} 
etena kāpilādīnāmacaitanyādi cintitam | 
anityādeśca caitanyaṃ maraṇāt tvagapohata: ||19|| 
vastusvarūpe’siddhe’yaṃ nyāya: siddhe viśeṣaṇam | 
abādhakamasiddhāvapyākāśāśrayavad dhvane: ||20|| 
asiddhāvapi śabdasya siddhe vastuni siddhyati | 
aulūkyasya yathā bauddhenoktaṃ mūrttyādisādhanam ||21|| 
tasyaiva vyabhicārādau śabde’pyavyabhicāriṇi | 
doṣavat sādhanaṃ jñeyaṃ vastuno vastusiddhita: ||22|| 
{īśvarabādhakaṃ pramāṇam} 
yathā tat kāraṇaṃ vastu tathaiva tadakāraṇam | 
yadā tat kāraṇaṃ kena mataṃ neṣṭamakāraṇam ||23|| 
śastrauṣadhābhisambandhāccaitrasya vraṇarohaṇe | 
asambaddhasya kiṃ sthāṇo: kāraṇatvaṃ na kalpyate ||24|| 
svabhāvabhedena vinā vyāpāro’pi na yujyate | 
nityasyāvyatirekitvāt sāmarthyaṃ ca duranvayam ||25|| 
yeṣu satsu bhavatyeva yat tebhyo’nyasya kalpane | 
taddhetutvena sarvatra hetūnāmanavasthiti:||26|| 
svabhāvapariṇāmena heturaṃkurajanmani | 
bhūmyādistasya saṃskāre tadviśeṣasya darśanāt ||27|| 
yathā viśeṣeṇa vinā viṣayendriyasaṃhati: | 
buddherhetustathedaṃ cenna tatrāpi viśeṣata: ||28|| 
pṛthak pṛthagaśaktānāṃ svabhāvātiśaye’sati | 
saṃhatāvapyasāmarthyaṃ syāt siddho’tiśayastata: ||29|| 
tasmāt pṛthagaśakteṣu yeṣu sambhāvyate guṇa: | 
saṃhatau hetutā teṣāṃ neśvarāderabhedata: ||30|| 
{1-jñānavattvād bhagavān pramāṇam} 
{mīmāṃsakamatakhaṇḍanam} 
prāmāṇyañca parokṣārthajñānaṃ tatsādhanasya ca | 
abhāvān nāstyanuṣṭhānamiti kecit pracakṣate ||31|| 
jñānavān mṛgyate kaścid taduktapratipattaye |
ajñopadeśakaraṇe vipralambhanaśaṅkibhi: ||32|| 
@004
tasmādanuṣṭheyagataṃ jñānamasya vicāryatām | 
kīṭasaṃkhyāparijñānaṃ tasya na: kvopayujyate ! ||33|| 
{2-heyopādeyavedakatvādeva bhagavān pramāṇam} 
heyopādeyatattvasya sābhyupāyasya vedaka: | 
ya: pramāṇamasāviṣṭo na tu sarvasya vedaka: ||34|| 
dūraṃ paśyatu vā mā vā tattvamiṣṭaṃ tu paśyatu | 
pramāṇaṃ dūradarśī cedeta gṛdhrānupāsmahe !||35|| 
{3-kāruṇikatvādapi bhagavān pramāṇam} 
{cārvākamatanirasanapūrvakaṃ paralokasādhanam} 
sādhanaṃ karuṇābhyāsāt sā; buddherdehasaṃśrayāt | 
asiddho’bhyāsa iti cennāśrayapratiṣedhata: ||36|| 
prāṇāpānendriyadhiyāṃ dehādeva na kevalāt | 
sajātinirapekṣāṇāṃ janma janmaparigrahe ||37|| 
atiprasaṅgāt; yad dṛṣṭaṃ pratisandhānaśaktamit | 
kimāsīt tasya yannāsti paścād yena na sandhimat ||38|| 
na sa kaścit pṛthivyāderaṃśo yatra na jantava: | 
saṃsvedajādyā jāyante sarvaṃ bījātmakaṃ tata: ||39|| 
tat sajātyanapekṣāṇāmakṣādīnāṃ (pā^ṭi^-svajātya^-rā^) samudbhave | 
pariṇāmo yathaikasya syāt sarvasyāviśeṣata: ||40|| 
pratyekamupaghāte’pi nendriyāṇāṃ manomate:| 
upaghāto’sti; bhaṅge’syāsteṣāṃ bhaṅgaśca dṛśyate ||41|| 
tasmāt sthityāśrayo buddherbuddhimeva samāśrita: | 
kaścinnimittamakṣāṇāṃ tasmādakṣāṇi buddhita: ||42|| 
yādṛśyākṣepikā sā’sīt paścādapyastu tādṛśī | 
tajjñānairupakāryatvāduktaṃ kāyāśritaṃ mana: ||43|| 
yadyapyakṣairvinā buddhirna tānyapi tayā vinā | 
tathāpyanyo’’nyahetutvaṃ tato’pyanyo’nyahetuke ||44|| 
{vijñānasiddhi:} 
nākramāt kramiṇo bhāvo nāpyapekṣā’viśeṣiṇa: | 
kramād bhavantī dhī: kāyāt kramantasyāpi (pā^ṭi^-kramaṃ tasyāpi^-rā^|) śaṃsati ||45|| 
pratikṣaṇamapūrvasya pūrva: pūrva: kṣaṇo bhavet | 
tasya heturato heturdṛṣṭa evāstu sarvadā ||46|| 
@005
cittāntarasya sandhāne ko virodho’ntyacetasa: | 
tadvadapyarhataścittamasandhānaṃ kuto matam ||47|| 
asiddhārtha: pramāṇena kiṃ siddhānto’nugamyate | 
hetorvaikalyatastaccet kiṃ tadevā’tra noditam ||48|| 
taddhīvad grahaṇaprāptermanojñānaṃ na sendriyāt | 
jñānotpādanasāmarthyabhedānna sakalādapi ||49|| 
acetanatvānnanyasmād; hetvabhedāt sahasthiti:| 
akṣavad rūparasavad arthadvāreṇa vikriyā ||50|| 
sattopakāriṇī yasya nityaṃ tadanubandhata: | 
sa hetu: saptamī tasmādutpādāditi cocyate ||51|| 
astūpakārako vāpi kadāciccittasantate: | 
vahnayādivad ghaṭādīnāṃ vinivṛttirna tāvatā ||52|| 
anivṛttiprasaṅgaśca dehe tiṣṭhati cetasa: | 
tadbhāvabhāvād vaśyatvāt prāṇāpānau tato na tat ||53|| 
preraṇākarṣaṇe vāyo: prayatnena vinā kuta: | 
nirhrāsātiśayāpattirnirhrāsātiśayāt tayo:||54|| 
tulya: prasaṅgo’pi tayo:; na tulyaṃ cittakāraṇe | 
sthityāvedhakamanyacca yata: kāraṇamiṣyate ||55|| 
na doṣairviguṇo deho heturvartyādivad yadi | 
mṛte śamīkṛte doṣe punarujjīvanaṃ bhavet ||56|| 
nivṛtte’pyanale kāṣṭhavikārāvinivṛttivat | 
tasyānivṛttiriti cenna cikitsāprayogata: ||57|| 
apunarbhāvata: kiñcid vikārajananaṃ kvacit | 
kiñcid viparyayādagniryathā kāṣṭhasuvarṇayo: ||58|| 
ādyasyālpo’pyasaṃhārya: pratyāneyastu yatkṛta:| 
vikāra: syāt punarbhāva: tasya hemni kharatvavat ||59|| 
durlabhatvāt samādhāturasādhyaṃ kiñcidīritam | 
āyu:kṣayād vā; doṣe tu kevale nāstyasādhyatā ||60|| 
mṛte viṣādisaṃhārāt taddaṃśacchedato’pi vā | 
vikārahetorvigame sa nocchvasiti kiṃ puna: ||61|| 
upādānāvikāreṇa nopādeyasya vikriyā | 
kartuṃ śakyā’vikāreṇa mṛda: kuṇḍādino yathā ||62|| 
@006
avikṛtya hi yad vastu ya: padārtho vikāryate | 
upādānaṃ na tat tasya yuktaṃ gogavayādivat ||63|| 
ceta:śarīrayorevam, taddheto: kāryajanmana: | 
sahakārāt sahasthānamagnitāmradravatvavat ||64|| 
anāśrayāt sadasatornāśraya: sthitikāraṇam | 
sataścedāśrayo nāsyā: sthāturavyatirekata: ||65|| 
vyatireke’pi taddhetustena bhāvasya kiṃ kṛtam | 
avināśaprasaṅga: sa nāśahetormato yadi ||66|| 
tulya: prasaṅgastatrāpi; kiṃ puna: sthitihetunā | 
ā nāśakāgamāt sthānaṃ tataśced vastudharmatā ||67|| 
nāśasya; satyabādho’sāviti kiṃ sthitihetunā | 
yathā jalāderādhāra iti cet tulyamatra ca ||68|| 
pratikṣaṇavināśe hi bhāvānāṃ bhāvasantate:|
tathotpatte: sahetutvādāśrayo’yuktamanyathā ||69|| 
syādādhāro jalādīnāṃ gamanapratibandhata: | 
agatīnāṃ kimādhārairguṇasāmānyakarmaṇām ||70|| 
etena samavāyaśca samavāyi ca kāraṇam | 
vyavasthitatvaṃ jātyādernirastamanapāśrayāt ||71|| 
parato bhāvanāśaścet tasya kiṃ sthitihetunā | 
sa vinaśyed vinā’pyanyairaśaktā: sthitihetava: ||72|| 
sthitimān nāśraya: sarva: sarvotpattau ca sāśraya: | 
tasmāt sarvasya bhāvasya na vināśa: kadācana ||73|| 
svayaṃ vinaśvarātmā cet tasya ka: sthāpaka: para | 
svayaṃ na naśvarātmā cet tasya ka: sthāpaka: para: ||74|| 
buddhivyāpārabhedena nirhrāsātiśayāvapi | 
prajñāderbhavato dehanirhrāsātiśayau vinā ||75|| 
idaṃ dīpaprabhādīnāmāśritānāṃ na vidyate | 
syāt tato’pi viśeṣo’sya na citte’nupakāriṇi ||76|| 
rāgādivṛddhi: puṣṭyāde: kadācit sukhadu:khajā | 
tayośca dhātusāmyāderantararthasya sannidhe: ||77|| 
etena sannipātāde: smṛtibhraṃśādayo gatā: | 
vikārayati dhīreva hyantarthaviśeṣajā ||78|| 
@007
śārdūlaśoṇitādīnāṃ santānātiśaye kvacit | 
mohādaya: sambhavanti śravaṇekṣaṇato yathā ||79|| 
tasmāt svasyaiva saṃskāraṃ niyamenānuvartate | 
tannāntarīyakaṃ cittamataścittasamāśritam ||80|| 
yathā śrutādisaṃskāra: kṛtaścetasi cetasi | 
kālena vyajyate’bhedāt syād dehe’pi tato guṇa: ||81|| 
{punarjanmasiddhi:} 
ananyasattvaneyasya hīnasthānaparigraha: | 
ātmasnehavato du:khasukhatyāgāptivāñchayā ||82|| 
du:khe viparyāsamati: tṛṣṇā cā’’bandhakāraṇam | 
janmino yasya te na sto na sa janmādhigacchati ||83|| 
gatyāgatī na dṛṣṭe cedindriyāṇāmapāṭavāt | 
adṛṣṭirmandanetrasya tanudhūmāgatiryathā ||84|| 
tanutvānmūrtamapi tu kiñcit kvacidaśaktimat | 
jalavat sūtavaddhemni nādṛṣṭenāsadeva vā ||85|| 
pāṇyādikampe sarvasya kampaprāptervirodhina: | 
ekasmin karmaṇo’yogāt syāt pṛthak siddhiranyathā ||86|| 
ekasya cāvṛtau sarvasyāvṛti syādanāvṛtau | 
dṛśyeta rakte caikasmin rāgo’raktasya vā’gati:||87|| 
nāstyekasamudāyo’smādanekatve’pi pūrvavat | 
aviśeṣādaṇutvācca na gatiścenna sidhyati ||88|| 
aviśeṣa:; viśiṣṭānāmaindriyatvamato’naṇu: | 
etenāvaraṇādīnāmabhāvaśca nirākṛta: ||89|| 
kathaṃ vā sūtahemādimiśraṃ taptopalādi vā | 
dṛśyam ? pṛthagaśaktānāmakṣādīnāṃ gati: katham ||90|| 
saṃyogāccet; samāno’tra prasaṅgo hemasūtayo: | 
dṛśya: saṃyoga iti cet kuto’dṛśyāśraye gati:! ||91|| 
rasarūpādiyogaśca saṃyoga upacārata: | 
iṣṭaśced buddhibhedo’stu paṃktidīrgheti vā katham ! ||92|| 
saṃkhyāsaṃyogakarmāderapi tadvat svarūpata: | 
abhilāpācca bhedena rūpaṃ buddhau na bhāsate ||93|| 
śabdajñāne vikalpena vastubhedānusāriṇā | 
@008
guṇādiṣviva kalpyārthe naṣṭājāteṣu vā yathā ||94|| 
mato yadyupacāro’tra sa iṣṭo yannibandhana: | 
sa eva sarvabhāveṣu hetu: kiṃ neṣyate tayo: ||95|| 
upacāro na sarvatra yadi bhinnaviśeṣaṇam | 
mukhyamityeva ca kuto’bhinne bhinnārthateti cet !||96|| 
anarthāntarahetutve’pyaparyāya: sitādiṣu | 
saṃkhyādiyogina: śabdāstatrāpyarthāntaraṃ yadi ||97|| 
guṇadravyāviśeṣa: syād bhinno vyāvṛttibhedata: | 
syādanarthāntarārthatve’pyakarmādravyaśabdavat ||98|| 
vyatirekīva yaccāpi sūcyate bhāvavācibhi: | 
saṃkhyāditadvata: śabdaistaddharmāntarabhedakam ||99|| 
śrutistanmātrajijñāsoranākṣiptākhilāparā | 
bhinnaṃ dharmamivācaṣṭe yogo’ṅgulyā iti kvacit ||100|| 
yuktāṅgulīti sarveṣāmākṣepād dharmivācinī | 
khyātaikārthābhidhāne’pi tathā vihitasaṃsthiti: ||101|| 
rūpādiśaktibhedānāmanākṣepeṇa varttate | 
tatsamānaphalā’hetuvyavacchede ghaṭaśruti: ||102|| 
ato na rūpaṃ ghaṭa ityekādhikaraṇā śruti: | 
bhedo’yamīdṛśo jātisamudāyābhidhāyino: ||103|| 
rūpādayo ghaṭasyeti tatsāmānyopasarjanā:| 
tacchaktibhedā: khyāpyante vācyo’nyo’pi diśānayā ||104|| 
hetutve ca samastānāmekāṅgavikale’pi na | 
pratyekamapi sāmarthye yugapad bahusambhava: ||105|| 
nānekatvasya tulyatvāt prāṇāpānau niyāmakau | 
ekatve’pi bahuvyaktistaddhetornityasannidhe:||106|| 
nānekaheturiti cennāviśeṣāt kramādapi | 
naikaprāṇe’pyanekārthagrahaṇānniyamastata: ||107|| 
ekayā’nekavijñāne buddhyā’stu sakṛdeva tat | 
avirodhāt; krameṇāpi mā bhūt tadaviśeṣata: ||108|| 
bahava: kṣaṇikā: prāṇā asvajātīyakālikā: | 
tādṛśāmeva cittānāṃ kalpyate yadi kāraṇam ||109|| 
kramavanta: kathaṃ te syu: kramavaddhetunā vinā | 
@009
pūrvasvajātihetutve na syādādyasya sambhava: ||110|| 
taddhetustādṛśo nāsti sati vā’nekatā dhruvam | 
prāṇānāṃ bhinnadeśatvāt sakṛjjanma dhiyāmata: ||111|| 
yadyekakāliko’neko’pyekacaitanyakāraṇam | 
ekasyāpi na vaikalye syānmandaśvasitādiṣu ||112|| 
atha heturyathābhāvaṃ jñāne’pi syād viśiṣṭatā | 
na hi tat tasya kāryaṃ yad yasya (pā^ṭi^ -tasya-rā^) bhedānna bhidyate ||113|| 
vijñānaṃ śaktiniyamādekamekasya kāraṇam | 
anyārthāsaktiviguṇe jñāne nārthāntarāgrahāt ||114|| 
{karmasiddhi:} 
śarīrāt sakṛdutpannā dhī: svajātyā niyamyate | 
parataścet samarthasya dehasya virati: kuta: ||115|| 
anāśrayānnivṛtte syāccharīre cetasa: sthiti:| 
kevalasyeti ceccittasantānasthitikāraṇam ||116|| 
taddhetuvṛttilābhāya nāṅgatāṃ yadi gacchati | 
heturdehāntarotpattau pañcāyatanamaihikam ||117|| 
tadaṅgabhāvahetutvaniṣedhe’nupalambhanam | 
aniścayakaraṃ proktaṃ indriyādyapi śeṣavat ||118|| 
dṛṣṭā ca śakti: pūrveṣāmindriyāṇāṃ svajātiṣu | 
vikāradarśanāt siddhamaparāparajanma ca ||119|| 
śarīrād yadi tajjanma prasaṅga: pūrvavad bhavet | 
cittāccet tata evāstu janma dehāntarasya ca ||120|| 
tasmānna hetuvaikalyāt sarveṣāmantyacetasām | 
asandhirīdṛśaṃ tena śeṣavat sādhanaṃ matam ||121|| 
abhyāsena viśeṣe’pi laṅghanodakatāpavat | 
svabhāvātikramo mā bhūditi ced; āhita: sa cet ||122|| 
punaryatnamapekṣeta yadi syāccāsthirāśraya: | 
viśeṣo naiva vardheta svabhāvaśca na tādṛśa: ||123|| 
tatropayuktaśaktīnāṃ viśeṣānuttarān prati | 
sādhanānāmasāmarthyānnityaṃ cānāśrayasthite:||124|| 
viśeṣasyāsvabhāvatvād vṛddhāvapyāhito (pā^ṭi^-vapyāhitā-rā^) yadā | 
nāpekṣeta punaryatnaṃ yatno’nya: syād viśeṣakṛt ||125|| 
@010
kāṣṭhapāradahemāderagnyāderiva cetasa: | 
abhyāsajā: pravarttante svarasena kṛpādaya: ||126|| 
tasmāt sa teṣāmutpanna: svabhāvo jāyate guṇa:| 
taduttarottaro yatno viśeṣasya vidhāyaka: ||127|| 
yasmācca tulyajātīyapūrvabījapravṛddhaya: | 
kṛpādibuddhayastāsāṃ satyabhyāse kuta: sthiti: ! ||128|| 
na caivaṃ laṅghanādeva laṅghanaṃ balayatnayo:| 
taddhetvo: sthitaśaktitavāllaṅghanasya sthitātmatā ||129|| 
tasyādau dehavaiguṇyāt paścādvadavilaṅghanam | 
śanairyatnena vaiguṇye niraste svabale sthiti: ||130|| 
kṛpā svabījaprabhavā svabījaprabhavairna cet | 
vipakṣairbādhyate citte prayātyatyantasātmatām ||131|| 
tathā hi mūlamabhyāsa: pūrva: pūrva: parasya tu | 
kṛpāvairāgyabodhādeścittadharmasya pāṭave ||132|| 
kṛpātmakatvamabhyāsād ghṛṇāvairāgyarāgavat | 
niṣpanna: (pā^ṭi^-niṣpannakaruṇotkarṣaparadu:khakṣamerita:-rā^|) karuṇotkarṣa: paradu:khākṣamerita: (pā^ṭi^-niṣpannakaruṇotkarṣaparadu:khakṣamerita:-rā^|) ||133||
{4-śāstṛtvācca bhagavān pramāṇam} 
{śāstṛtvapadanirvacanam} 
dayāvān du:khahānārthamupāyeṣvabhiyujyate | 
parokṣopeyaddhetostadākhyānaṃ hi duṣkaram ||134|| 
{du:khahetuparīkṣā} 
yuktyāgamābhyāṃ vimṛśan du:khahetuṃ parīkṣate | 
tasyānityādirūpaṃ ca du:khasyaiva viśeṣaṇai: ||135|| 
yatastathā sthite hetau nivṛttirneti paśyati | 
phalasya hetorhānārthaṃ tadvipakṣaṃ parīkṣate ||136|| 
sādhyate tadvipakṣo’pi heto rūpāvabodhata: | 
ātmātmīyagrahakṛta: sneha: saṃskāragocara: ||137|| 
heturvirodhi nairātmyadarśanaṃ tasya bādhakam | 
bahuśo bahudhopāyaṃ kālena bahunāsya ca ||138|| 
gacchantyabhyasyatastatra guṇadoṣā: prakāśatām | 
buddheśca pāṭavāddhetorvāsanāta: prahīyate ||139|| 
@011
{pratyekabuddhādibhyo buddhasya vaiśiṣṭyam} 
parārthavṛtte: khaṅgāderviśeṣo’yaṃ mahāmune:| 
upāyābhyāsa evāyaṃ tādarthyācchāsanaṃ matam ||140|| 
niṣpatte: prathamaṃ bhāvāddheturuktamidaṃ dvayam | 
{5-sugatatvād bhagavān pramāṇam} 
{triguṇaṃ sugatatvam} 
heto: prahāṇaṃ triguṇaṃ sugatatvamani:śrayāt ||141|| 
du:khasya śastaṃ nairātmyadṛṭeśca (pā^ṭi^-dṛṣṭestadyakti^-pāṭhā^) yuktito’pi (pā^ṭi^-dṛṣṭestadyakti^-pāṭhā^) vā | 
punarāvṛttirityuktau janmadoṣasamudbhavau ||142|| 
ātmadarśanabījasya hānādapunarāgama: | 
tadbhūtabhinnātmatayā śeṣamakleśanirjvaram ||143|| 
kāyavāgbuddhivaiguṇyaṃ mārgoktyapaṭutāpi vā | 
aśeṣahānamabhyāsād; 
{sarvajñabādhane jaiminīyamatam} 
uktyāderdoṣasaṃkṣaya: ||144|| 
netyeke; 
{tatprativacanam} 
vyatireko’sya sandigdho vyabhicāryata: | 
akṣayitvaṃ ca doṣāṇāṃ nityatvādanupāyata: ||145|| 
upāyasyāparijñānādapi (pā^ṭi^-parijñānāditi-pāṭhā^) vā parikalpayet | 
hetumattvād viruddhasya hetorabhyāsata: kṣayāt ||146|| 
hetusvabhāvajñānena tajjñānamapi sādhyate | 
{6- tāyitvād bhagavān pramāṇam} 
tāya: svadṛṣṭamārgokti:, vaiphalyād vakti nānṛtam ||147|| 
dayālutvāt parārthañca sarvārambhābhiyogata: | 
tasmāt (pā^ṭi^-tata:-pāṭhā^) pramāṇam; tāyo vā catu:satyaprakāśanam ||148|| 
{caturāryasatyanirūpaṇam} 
{1-du:khasatyam} 
du:khaṃ saṃsāriṇa: skandhā:; rāgāde: pāṭavekṣaṇāt | 
abhyāsānna yadṛcchāto’hetorjanmavirodhata: ||149|| 
vyabhicārānna vātādidharma: prakṛtisaṅkarāt | 
adoṣaśca tadanyo’pi dharma: kiṃ tasya nekṣyate ||150||
@012
na sarvadharma: sarveṣāṃ samarāgaprasaṅgata: | 
rūpādivadadoṣaścet tulyaṃ tatrāpi codanam ||151|| 
ādhipatyaṃ viśiṣṭānāṃ yadi tatra na karmaṇām | 
viśeṣe’pi ca doṣāṇāmaviśeṣād; asiddhatā ||152|| 
na vikārād vikāreṇa sarveṣām, na ca sarvajā:| 
kāraṇe vardhamāne ca kāryahānirna yujyate ||153||
tāpādiṣviva; rāgādervikāro’pi sukhādija: | 
vaiṣamyajena du:khena rāgasyānudbhavo yadi ||154|| 
vācyaṃ kenodbhava: sāmyānmadavṛddhi: smarastata: | 
rāgī viṣamadoṣo’pi dṛṣṭa: sāmye’pi nāpara: ||155|| 
kṣayādasṛksruto’pyanye; naikastrīniyato mada: | 
tenaikasyāṃ na tīvra: syād, aṅgaṃ rūpādyapīti cet ||156|| 
na sarveṣāmanekāntānna cāpyaniyato bhavet | 
aguṇagrāhiṇo’pi syāt; aṅgaṃ so’pi guṇagraha: ||157|| 
yadi sarvo guṇagrāhī syād, hetoraviśeṣata: | 
yadavastho mato rāgī na dveṣī syācca tādṛśa: ||158|| 
tayorasamarūpatvānniyamaścātra nekṣyate | 
sajātivāsanābhedapratibaddhapravṛttaya: ||159|| 
yasya rāgādayastasya naite doṣā: prasaṅgina: | 
etena bhūtadharmatvaṃ niṣiddham; ni:śrayasya ca ||160|| 
niṣedhānna pṛthivyādini:śritā dhavalādaya: | 
tadupādāya śabdaśca hetvartha: svāśrayeṇa ca ||161|| 
avinirbhāgavartitvād rūpāderāśrayo’pi vā | 
madādiśakteriva ced vinirbhāga:; na vastuna:||162|| 
śaktirarthāntaraṃ vastu naśyennāśritamāśraye | 
tiṣṭhatyavikale yāti, tattulyaṃ cenna bhedata: ||163|| 
bhūtacetanayo:; bhinnapratibhāsāvabodhata: | 
āvikārañca kāyasya tulyarūpaṃ bhavenmana: ||164|| 
rūpādivat; vikalpasya kaivārthaparatantratā | 
anapekṣya yadā kāyaṃ vāsanābodhakāraṇam ||165|| 
jñānaṃ syāt kasyacit kiñcit kutaścit tena kiñcana | 
avijñānasya vijñānānupādānācca sidhyati ||166|| 
@013
vijñānaśaktisambandhādiṣṭaṃ cet sarvavastuna: | 
etat sāṃkhyapaśo: ko’nya: salajjo vaktumīhate ||167|| 
adṛṣṭapūrvamastīti tṛṇāgre kariṇāṃ śatam | 
yad rūpaṃ dṛśyatāṃ yātaṃ tad rūpaṃ prāṅ na dṛśyate ||168|| 
śatadhā viprakīrṇe’pi hetau tad vidyate katham | 
rāgādyaniyamo’pūrvaprādurbhāve prasajyate ||169|| 
bhūtātmatā’natikrānta: sarvo rāgādimān yadi | 
sarva: samānarāga: syād bhūtātiśayato na cet ||170|| 
bhūtānāṃ prāṇitā’bhede’pyayaṃ bhedo yadāśraya: | 
tannirhrāsātiśayavat tadbhāvāt tāni hāpayet ||171|| 
na ced bhede’pi rāgādihetutulyātmatākṣaya: | 
sarvatra rāga: sadṛśa: syāddhetossadṛśātmana: ||172|| 
na hi gopratyayasyāsti samānātmabhuva: kvacit | 
tāratamyaṃ pṛthivyādau prāṇitāderihāpi vā ||173|| 
auṣṇyasya tāratamye’pi nānuṣṇo’gni: kadācana | 
tathehāpīti cennāgnerauṣṇyād bhedaniṣedhata: ||174|| 
tāratamyānubhavino yasyānyasya sato guṇā:| 
te kvacit pratihanyante tadbhede dhavalādivat ||175|| 
rūpādivanna niyamasteṣāṃ bhūtāvibhāgata: | 
tat tulyaṃ cenna rāgāde: sahotpattiprasaṅgata: ||176|| 
vikalpyaviṣayatvācca viṣayā na niyāmakā:| 
sabhāgahetuvirahād rāgāderniyamo na vā ||177|| 
sarvadā sarvabuddhīnāṃ janma vā hetusannidhe: | 
{du:khasatyasya caturākāratvam} 
kadācidupalambhāt tadadhruvaṃ doṣani:śrayāt ||178|| 
du:khaṃ hetuvaśatvācca na cātmā nāpyadhiṣṭhitam | 
nākāraṇamadhiṣṭhātā nityaṃ vā kāraṇaṃ (pā^ṭi^-janakaṃ-pāṭhā^) katham ||179|| 
tasmādanekamekasmād bhinnakālaṃ na jāyate | 
kāryānutpādato’nyeṣu saṅgateṣvapi hetuṣu ||180|| 
hetvantarānumānaṃ syānnaitan nityeṣu vidyate | 
{2-caturākāraṃ samudayasatyam} 
kādācitkatayā siddhā du:khasyāsya sahetutā ||181||
@014
nityaṃ sattvamasattvaṃ vā hetorbāhyanapekṣaṇāt (pā^ṭi^-hetoranyānape^-pāṭhā^) 
{svabhāvavādakhaṇḍanam} 
'taikṣṇyādīnāṃ yathā nāsti kāraṇaṃ kaṇṭakādiṣu ||182|| 
tathā’kāraṇametat syād’iti kecit pracakṣate | 
satyeva yasmin yajjanma vikāre vāpi vikriyā ||183|| 
tat tasya kāraṇaṃ prāhustat teṣāmapi vidyate | 
sparśasya rūpahetutvād darśane’sti nimittatā ||184|| 
nityānāṃ pratiṣedhena neśvarādeśca sambhava: | 
asāmarthyādato heturbhavavāñchā; parigraha: ||185|| 
yasmād deśaviśeṣasya tatprāptyāśākṛto nṛṇām | 
sā bhavecchāptyanāptīccho: pravṛtti: sukhadu:khayo: ||186|| 
yato’pi prāṇina: kāmavibhavecche ca te mate | 
sarvatra cātmasnehasya hetutvāt sampravartate ||187|| 
asukhe sukhasaṃjñasya; tasmāt tṛṣṇā bhavāśraya: | 
viraktajanmādṛṣṭerityācāryā: sampracakṣate ||188|| 
adeharāgādṛṣṭeśca dehād rāgasamudbhava: | 
nimittopagamādiṣṭamupādānaṃ tu vāryate ||189|| 
imāṃ tu yuktimanvicchan bādhate svamataṃ svayam | 
janmanā sahabhāvaścet jātānāṃ rāgadarśanāt ||190|| 
sabhāgajāte: prāk siddhi:; kāraṇatve’pi noditam | 
ajñānam, uktā tṛṣṇaiva santānapreraṇād bhave ||191|| 
ānantaryācca karmāpi sati tasminnasambhavāt | 
tadanātyantikaṃ heto: pratibandhādisambhavāt ||192|| 
{caturākāraṃ nirodhasatyam} 
saṃsāritvādanirmokṣo neṣṭatvādaprasiddhita: | 
yāvaccātmani (pā^ṭi^-yāvadātmavi-pāṭhā^) na premṇo hāni: sa paritasyati ||193|| 
tāvad du:khitamāropya na ca svastho’vatiṣṭhate | 
mithyādhyāropahānārthaṃ yatno’satyapi moktari ||194|| 
avasthā vītarāgāṇaṃ dayayā karmaṇā’pi vā | 
ākṣipte’vinivṛttīṣṭe:; sahakārikṣayādalam ||195|| 
nākṣeptumaparaṃ karma bhavatṛṣṇāvilaṅghinām | 
du:khajñāne’viruddhasya pūrvasaṃskāravāhinī ||196|| 
@015
vastudharmo dayotpattirna sā sattvānurodhinī | 
ātmāntarasamāropād rāgo dharme’tadātmake ||197|| 
du:khasantānasaṃsparśamātreṇaivaṃ dayodaya: | 
mohaśca mūlaṃ doṣāṇāṃ sa ca sattvagraha;: vinā ||198|| 
tenādyahetau na dveṣo, na doṣo’ta: kṛpā matā | 
nāmukti: pūrvasaṃskārakṣaye’nyāpratisandhita: ||199|| 
akṣīṇaśakti: saṃskāro yeṣāṃ tiṣṭhanti te’naghā:| 
mandatvāt karuṇāyāśca na yatna: sthāpane mahān ||200|| 
tiṣṭhantyeva parādhīnā yeṣāṃ tu mahatī kṛpā | 
satkāyadṛṣṭervigamādādya evābhavo bhavet ||201|| 
mārge cet sahajāhānerna hānau vā bhava: kuta: | 
sukhī bhaveyaṃ du:khī vā mā bhūvamiti tṛṣyata:||202|| 
yaivā’hamiti dhī: saiva sahajaṃ sattvadarśanam | 
na hyapaśyannahamiti kaścidātmani snihyati ||203|| 
na cātmani vinā premṇā sukhakāmo’bhidhāvati | 
du:khasyotpādahetutvaṃ bandha:, nityasya tat kuta: ||204|| 
adu:khotpādahetutvaṃ mokṣa:, nityasya tat kuta: | 
anityatvena yo’vācya: sa heturna hi kasyacit ||205|| 
bandhamokṣāvapyavācye na yujyete kathañcana | 
nityaṃ tamāhurvidvāṃso ya: svabhāvo na naśyati ||206|| 
tyaktvemāṃ hrepaṇīṃ dṛṣṭimato’nitya: sa ucyatām | 
{caturākāraṃ mārgasatyam} 
ukto mārga:, tadabhyāsādāśraya: parivarttate ||207|| 
sātmye’pi doṣabhāvaścenmārgavat, nāvibhutvata: | 
viṣayagrahaṇaṃ dharmo vijñānasya yathāsti sa: ||208|| 
gṛhyate so’sya janako vidyamānātmaneti ca | 
eṣā prakṛtirasyāstannimittāntarata: skhalat ||209|| 
vyāvṛttau pratyayāpekṣamadṛḍhaṃ sarpabuddhivat | 
prabhāsvaramidaṃ cittaṃ prakṛtyāgantavo malā: ||210|| 
tatprāgapyasamarthānāṃ paścācchakti: kva tanmaye | 
nālaṃ praroḍhumatyantaṃ syandinyāmagnivad bhuvi ||211|| 
bādhakotpattisāmarthyagarbhe śakto’pi vastuni | 
@016
nirupadravabhūtārthasvabhāvasya viparyayai:||212|| 
na bādhā yatnavattve’pi buddhestatpakṣapātata: | 
ātmagrahaikayonitvāt, kāryakāraṇabhāvata: ||213|| 
rāgapratighayorbādhā bhede’pi na parasparam | 
mohāvirodhānmaitryādernātyantaṃ doṣanigraha:||214|| 
tanmūlāśca malā: sarve; sa ca satkāyadarśanam | 
vidyāyā: pratipakṣatvāccaittatvenopalabdhita ||215|| 
mithyopalabdhirajñānaṃ yukteścānyadayuktimatam | 
vyākhyeyo’tra virodho ya:; tadvirodhācca tanmayai: ||216|| 
virodha: śūnyatādṛṣṭe: sarvadoṣai: prasidhyati | 
nākṣaya: prāṇidharmatvād rūpādivadasiddhita: ||217|| 
sambandhe pratipakṣasya tyāgasyādarśanādapi (pā^ṭi^-tyāgasaṃsarjanādapi-pāṭhā^) | 
na kāṭhinyavadutpatti: punardoṣavirodhina: ||218|| 
sātmatvenānapāyatvāt anekāntāñca bhasmavat | 
ya: paśyatyātmānaṃ tatrāsyāhamiti śāśvata: sneha: ||219|| 
snehāt sukheṣu tṛṣyati, tṛṣṇā doṣāṃstiraskurute (pā^ṭi^-doṣāsthirīkurute-pāṭhā^) | 
guṇadarśī paritṛṣyan mameti tatsādhanānyupādatte ||220|| 
tenātmābhiniveśo yāvat tāvat sa saṃsāre | 
ātmani sati parasaṃjñā, svaparavibhāgāt parigrahadveṣau ||221|| 
anayo: sampratibaddhā: sarve doṣā: prajāyante | 
niyamenātmani snihyaṃstadīye na virajyate ||222|| 
na cāstyātmani nirdoṣe snehāpagamakāraṇam | 
sneha: sadoṣa iti cet tata: kiṃ tasya varjanam ||223|| 
adūṣite’sya viṣaye na śakyaṃ tasya varjanam | 
prahāṇiricchādveṣāderguṇadoṣānubandhina: ||224|| 
tayoradṛṣṭirviṣaye; na tu bāhyeṣu ya: krama: | 
na hi snehaguṇāt sneha: kintvarthaguṇadarśanāt ||225|| 
kāraṇe’vikale tasmin kāryaṃ kena nivāryate | 
kā vā sadoṣatā dṛṣṭā snehe du:khasamāśraya:||226|| 
tathāpi na virāgo’tra svatvadṛṣṭeryathātmani | 
na tairvinā du:khaheturātmā cet te’pi tādṛśā: ||227|| 
nirdoṣaṃ dvayamapyevaṃ vairāgyānna dvayostata: | 
@017
du:khabhāvanayā syāccedahidaṣṭāṅgahānivat ||228|| 
ātmīyabuddhihānyā’tra tyāgo na tu viparyaye | 
upabhogāśrayatvena gṛhīteṣvindriyādiṣu ||229|| 
svatvadhī: kena vāryeta vairāgyaṃ tatra tat kuta: | 
pratyakṣameva sarvasya keśādiṣu kalevarāt ||230|| 
cyuteṣu saghṛṇā buddhirjāyate’nyeṣu saspṛhā | 
samavāyādisambandhajanitā tatra hi svadhī: ||231|| 
sa tathaiveti sā doṣadṛṣṭāvapi na hīyate | 
samavāyādyabhāve’pi sarvatrāstyupakāritā ||232|| 
du:khopakārānna bhavedaṃgulyāmiva cet svadhī:| 
na hyekāntena tad du:khaṃ bhūyasā saviṣānnavat ||233|| 
viśiṣṭasukhasaṅgāt syāt tadviruddhe virāgitā | 
kiñcit parityajet saukhyaṃ viśiṣṭasukhatṛṣṇayā ||234|| 
nairātmye tu yathālābhamātmasnehāt pravartate | 
alābhe mattakāsinyā dṛṣṭā tiryakṣu kāmitā ||235|| 
yasyātmā vallabhastasya sa nāśaṃ kathamicchati | 
nivṛttasarvānubhavavyavahāraguṇāśrayam ||236|| 
icchet prema katham; premṇa: prakṛtirna hi tādṛśī | 
sarvathātmagraha: snehamātmani draḍhayatyalam ||237|| 
ātmīyasnehabījaṃ tu tadavasthaṃ vyavasthitam | 
yatne’pyātmīyavairāgyaṃ guṇaleśasamāśrayāt ||238|| 
vṛttimān pratibadhnāti, taddoṣān saṃvṛṇoti ca | 
ātmanyapi virāgaścedidānīṃ yo virajyate ||239|| 
tyajatyasau yathātmānaṃ vyarthā’to du:khabhāvanā | 
du:khabhāvanayā’pyeṣa du:khameva vibhāvayet ||240|| 
pratyakṣaṃ pūrvamapi tat tathāpi na virāgavān | 
yadyapyekatra doṣeṇa tatkṣaṇaṃ calitā mati: ||241|| 
virakto naiva tatrāpi kāmīva vanitāntare | 
tyājyopādeyabhede hi saktiryaivaikabhāvinī ||242|| 
sā bījaṃ sarvasaktīnāṃ paryāyeṇa samudbhave | 
nirdoṣaviṣaya: sneho nirdoṣa: sādhanāni ca ||243|| 
etāvadeva ca jagat kvedānīṃ sa virajyate | 
@018
sadoṣatā’pi cet tasya, tatrātmanyapi sā samā ||244|| 
tatrāviraktastaddoṣe kvedānīṃ sa virajyate | 
guṇadarśanasambhūtaṃ snehaṃ bādhitadoṣadṛk ||245|| 
sa cendriyādau na tvevaṃ bālāderapi sambhavāt | 
doṣavatyapi sadbhāvāt svabhāvād guṇavatyapi ||246|| 
anyatrātmīyatāyāṃ vā vyatītādau vihānita: | 
tata eva ca nātmīyabuddherapi guṇekṣaṇam ||247|| 
kāraṇam; hīyate sāpi tasmānnāguṇadarśanāt | 
api cāsadguṇāropa: snehāt tatra hi dṛśyate ||248|| 
tasmāt tatkāraṇābādhī vividhastaṃ bādhate katham | 
parāparaprārthanāto vināśotpādabuddhita: ||249|| 
indriyādau pṛthagbhūtamātmānaṃ vettyayaṃ jana: | 
tasmānnaikatvadṛṣṭyāpi sneha: snihyan sa ātmani ||250||
upalambhāntaraṅgeṣu prakṛtyaivānurajyate | 
pratyutpannāt tu yo du:khānnirvedo dveṣa īdṛśa: ||251|| 
na vairāgyam; tadāpyasya sneho’vasthāntareṣaṇāt | 
dveṣasya du:khayonitvāt sa tāvanmātrasaṃsthiti: ||252|| 
tasmin nivṛtte prakṛtiṃ svāmeva bhajate puna: | 
audāsīnyaṃ tu sarvatra tyāgopādānahānita: ||253|| 
vāsīcandanakalpānāṃ vairāgyaṃ nāma kathyate | 
saṃskāradu:khatāṃ matvā kathitā du:khabhāvanā ||254|| 
sā ca na: pratyayotpatti: sā nairātmyadṛgāśraya: | 
muktistu śūnyatādṛṣṭestadarthā: śeṣabhāvanā: ||255|| 
anityāt prāha tenaiva du:khaṃ du:khānnirātmatām | 
aviraktaśca tṛṣṇāvān sarvārambhasamāśrita: ||256|| 
so’mukta: kleśakarmabhyāṃ saṃsārī nāma tādṛśa: | 
ātmīyameva yo necched bhoktāpyasya na vidyate ||257|| 
ātmāpi na tadā tasya kriyābhogau hi lakṣaṇam |
tasmādanādisantānatulyajātīyabījikām ||258|| 
utkhātamūlāṃ kuruta sattvadṛṣṭiṃ mumukṣava: | 
āgamasya tathābhāvanibandhanamapaśyatām ||259|| 
muktimāgamamātreṇa vadanna paritoṣakṛd | 
@019
{mokṣe dīkṣāvidhirakiñcitkara:} 
nālaṃ bījādisaṃsiddho vidhi: puṃsāmajanmane ||260|| 
tailābhyaṅgāgnidāhāderapi muktiprasaṅgata: | 
prāg gurorlāghavāt paścānna pāpaharaṇaṃ kṛtam ||261|| 
mā bhūd gauravamevāsya na pāpaṃ gurvamūrttita: | 
mithyājñānatadudbhūtatarṣasañcetanāvaśāt ||262|| 
hīnasthānagatirjanma tatastacchinna jāyate | 
tayoreva hi sāmarthyaṃ jātau tanmātrabhāvata: ||263|| 
te cetane svayaṃ karmetyakhaṇḍaṃ janmakāraṇam | 
`gatipratītyo: karaṇānyāśrayāstānyadṛṣṭata: ||264|| 
adṛṣṭanāśādagati: tatsaṃskāro na cetanā’ ? 
sāmarthyaṃ karaṇotpatterbhāvābhāvānuvṛttita: ||265|| 
dṛṣṭaṃ buddherna cānyasya santi tāni nayanti kim | 
dhāraṇapreraṇakṣobhanirodhāścetanāvaśā:||266|| 
na syusteṣāmasāmarthye tasya dīkṣādyanantaram | 
atha buddhestadābhāvānna syu: sandhīyate malai: ||267|| 
buddhesteṣāmasāmarthye jīvato’pi syurakṣamā: | 
nirhrāsātiśayāt puṣṭau pratipakṣasvapakṣayo: ||268|| 
doṣā: svabījasantānā dīkṣite’pyanivāritā: | 
nityasya nirapekṣatvāt kramotpattirvirudhyate ||269|| 
kriyāyāmakriyāyāñca kriyayo: sadṛśātmana: | 
aikyañca hetuphalayorvyatirekastatastayo: ||270|| 
kartṛbhoktṛtvahāni: syāt sāmarthyaṃ ca na sidhyati | 
anyasmaraṇabhogādiprasaṅgāśca na bādhakā: ||271|| 
asmṛte:; kasyacit tena hyanubhūte: smṛtodbhava: | 
sthiraṃ sukhaṃ mamāhaṃ cetyādisatyacatuṣṭaye ||272|| 
abhūtān ṣoḍaśākārān āropya paritṛṣyati | 
{nairātmyadṛṣṭistṛṣṇākṣaye hetu:} 
tatraiva tadviruddhārthatattvākārānurodhinī ||273|| 
hanti sānucarāṃ tṛṣṇāṃ samyagdṛṣṭi: subhāvitā | 
trihetornodbhava: karmadehayo: sthitayorapi ||274|| 
ekābhāvād vinā bījaṃ nāṃkurasyeva sambhava: |
@020
asambhavād vipakṣasya na hāni: karmadehayo:||275|| 
aśakyatvācca tṛṣṇāyāṃ sthitāyāṃ punarudbhavāt | 
dvayakṣayārthaṃ yatne ca vyartha: karmakṣaye śrama:||276|| 
phalavaicitryadṛṣṭeśca śaktibhedo’numīyate | 
karmaṇāṃ tāpasaṃkleśāt naikarūpāt tata: kṣaya: ||277|| 
phalaṃ kathañcit tajjanyamalpaṃ syānna vijātimat |
athāpi tapasa: śaktyā śaktisaṅkarasaṃkṣayai: ||278|| 
kleśāt kutaściddhīyetāśeṣamakleśaleśata: | 
yadīṣṭamaparaṃ kleśāt tat tapa: kleśa eva cet ||279|| 
tat karmaphalamityasmānna śakte: saṅkarādikam | 
utpitsudoṣanirghātād ye’pi doṣavirodhina: ||280|| 
tajje karmaṇi śaktā: syu: kṛtihāni: kathaṃ bhavet | 
doṣā na karmaṇo duṣṭa: karoti na viparyayāt ||281|| 
mithyāvikalpena vinā nābhilāṣa: sukhādapi | 
tāyāt tattvasthirāśeṣajñānasādhanam ||282|| 
bodhārthatvād game:; bāhyaśaikṣāśaikṣādhikastata: | 
parārthajñānaghaṭanaṃ tasmāt tacchāsanaṃ tata: ||283|| 
dayāparārthatantratvam; siddhārthasyāvirāmata:|
dayayā śreya ācaṣṭe; jñānāt satyaṃ sasādhanam ||284|| 
taccābhiyogavān vaktuṃ yatastasmāt pramāṇatā | 
{7-saṃvādakatvād bhagavān pramāṇam} 
upadeśatathābhāvastutistadupadeśata: ||285|| 
pramāṇatattvasiddhyartham; anumāne’pyavāraṇāt | 
prayogadarśanād vā’sya; 'yat kiñcidudayātmakam ||286|| 
nirodhadharmakaṃ sarvaṃ tad' ityādāvanekadhā | 
anumānāśrayo liṅgamavinābhāvalakṣaṇam ||
vyāptipradarśanāddheto: sādhyenoktañca tat sphuṭam ||287|| 
@021
pratyakṣanāmā 
dvitīya: pariccheda: 
{pramāṇasya dvaividhyapradarśanapūrvakaṃ} 
tatra saṃkhyāvipratipattinirākaraṇam 
mānaṃ dvividhaṃ viṣayadvaividhyāt; śaktyaktita: | 
arthakriyāyām; keśādirnārtho’narthādhimokṣata: ||1|| 
sadṛśāsadṛśatvācca viṣayāviṣayatvata: | 
śabdasyānyanimittānāṃ bhāve dhīsadasattvata: (pā^ṭi^-dhī:^sadasatvata:-rā^) ||12|| 
{satyadvayavicāra:} 
arthakriyāsamarthaṃ yat tadatra paramārthasat | 
anyat saṃvṛtisat proktam; te svasāmānyalakṣaṇe ||3|| 
{sāmānyatatkalpanānirāsa:} 
aśaktaṃ sarvamiti ced bījāderaṅkurādiṣu | 
dṛṣṭā śakti:; matā sā cet saṃvṛtyā’stu yathā tathā ||4|| 
{sāmānyavicāra:} 
sāsti sarvatra ced buddhernānvayavyatirekayo:| 
sāmānyalakṣaṇe’dṛṣṭe: cakṣūrupādibuddhivat ||5|| 
etena samayābhogādyantaraṅgānurodhata: | 
ghaṭotkṣepaṇasāmānyasaṃkhyādiṣu dhiyo gatā: ||6|| 
keśādayo na sāmānyamanarthābhiniveśata: | 
jñeyatvena grahād doṣo nābhāveṣu prasajyate ||7|| 
teṣāmapi tathābhāve’pratiṣedhāt; sphuṭābhatā | 
jñānarūpatayārthatvāt; keśādīti mati: puna: ||8|| 
sāmānyaviṣayā; keśapratibhāsamanarthakam | 
jñānarūpatayārthatve sāmānye cet prasajyate ?||9||
tatheṣṭatvādadoṣa:; artharūpatvena samānatā | 
sarvatra samarūpatvāt tadvyāvṛttisamāśrayāt ||10|| 
na tad vastvabhidheyatvāt sāphalyādakṣasaṃhate: | 
nāmādivacane vaktṛśrotṛvācyānubandhini ||11|| 
asambandhini nāmādāvarthe syādapravarttanam | 
sārūpyād bhrāntito vṛttirarthe cet syānna sarvadā ||12|| 
@022
deśabhrāntiśca, na jñāne tulyamutpattito dhiya: | 
tathāvidhāyā:; anyatra tatrānupagamād dhiya: ||13||
bāhyārthapratibhāsāyā upāye vā’pramāṇatā | 
vijñānavyatiriktasya; vyatirekāprasiddhita: ||14|| 
sarvajñānārthavattvāccet svapnādāvanyathekṣaṇāt | 
ayuktam, na ca saṃskārānnīlādipratibhāsata: ||15|| 
nīlādyapratighātānna; jñānaṃ tad yogyadeśakai: | 
ajñātasya svayaṃ jñānāt, nāmādyetena varṇitam ||16|| 
saiveṣṭārthavatī kena cakṣurādimati: smṛtā | 
arthasāmarthyadṛṣṭeścedanyat prāptamanarthakam ||17|| 
apravṛttirasambandhe’pyarthasambandhavad yadi | 
atītānāgataṃ vācyaṃ na syādarthena tatkṣayāt ||18|| 
sāmānyagrahaṇācchabdādaprasaṅgo mato yadi | 
tanna kevalasāmānyāgrahaṇād grahaṇe’pi vā ||19|| 
atatsamānatāvyaktī tena nityopalambhanam | 
nityatvācca yadi vyaktirvyakte: pratyakṣatāṃ prati ||20|| 
ātmani jñānajanane yacchaktaṃ śaktameva tat |
athāśaktaṃ kadāciccedaśaktaṃ sarvadaiva tat ||21|| 
tasya śaktiraśaktirvā yā svabhāvena saṃsthitā | 
nityatvādapi kiṃ tasya kastāṃ kṣapayituṃ kṣama: ! ||22|| 
tacca sāmānyavijñānamanurundhan vibhāvyate |
nīlādyākāraleśo ya: sa tasmin kena nirmita:||23|| 
pratyakṣapratyayārthatvānnākṣāṇāṃ vyarthateti cet |
saivaikarūpācchabdāderbhinnābhāsā mati: kuta: ||24|| 
na jātirjātimad vyaktirūpaṃ yenāparāśrayam | 
siddham; pṛthak cet kāryatvaṃ hyapekṣetyabhidhīyate ||25|| 
niṣpatteraparādhīnamapi kāryaṃ svahetuta: | 
sambadhyate kalpanayā kimakāryaṃ kathañcana ||26|| 
anyatve tadasambaddhaṃ siddhā’to ni:svabhāvatā | 
jātiprasaṅgo’bhāvasya na; apekṣābhāvatastayo: ||27|| 
tasmādarūpā rūpāṇāṃ nāśrayeṇopakalpitā | 
tadviśeṣāvagāhārtherjāti: śabdai: prakāśyate ||28|| 
@023
tasyāṃ rūpāvabhāso’yaṃ tattvenārthasya vā graha: |
bhrānti: sā; anādikālīnadarśanābhyāsanirmitā ||29|| 
arthānāṃ yacca sāmānyamanyavyāvṛttilakṣaṇam | 
yanniṣṭhāsta ime śabdā na rūpaṃ tasya kiñcana ||30|| 
sāmānyabuddhau sāmānyenārūpāyāmavīkṣaṇāt | 
arthabhrāntirapīṣyeta sāmānyaṃ sāpi; abhiplavāt ||31|| 
artharūpatayā tattvenābhāvācca na rūpiṇī | 
ni:svabhāvatayā’vācyaṃ kutaścid vacanānmatam ||32|| 
yadi vastuni vastūnāmavācyatvaṃ kathañcana | 
naiva vācyamupādānabhedād bhedopacārata: ||33|| 
atītānāgate’pyarthe sāmānyavinibandhanā: |
śrutayo niviśante sadasaddharma: kathaṃ bhavet ! ||34|| 
upacārāt tadiṣṭaṃ ced varttamānaghaṭasya kā | 
pratyāsattirabhāvena yā paṭādau na vidyate ||35|| 
buddheraskhalitā vṛttirmukhyāropitayo: sadā | 
siṃhe māṇavake tadvad ghoṣaṇāpyasti laukikī ||36|| 
yatra rūḍhyā’sadartho’pi janai: śabdo niveśita: | 
sa mukhyastatra tatsāmyād gauṇo’nyatra skhaladgati: ||37|| 
yathā bhāve’pyabhāvākhyāṃ yathākalpanameva vā | 
kuryādaśakte śakte vā pradhānādiśrutiṃ jana:||38|| 
śabdebhyo yādṛśī buddhirnaṣṭe’naṣṭe’pi dṛśyate | 
tādṛśyeva, sadarthānāṃ naitacchrotrādicetasām ||39|| 
sāmānyamātragrahaṇāt sāmānyaṃ cetasordvayo: | 
tasyāpi kevalasya prāg grahaṇaṃ vinivāritam ||40|| 
parasparaviśiṣṭānāmaviśiṣṭaṃ kathaṃ bhavet ! | 
tathā dvirūpatāyāṃ vā tad vastvekaṃ kathaṃ bhavet!||41|| 
tābhyāṃ tadanyadeva syād yadi rūpaṃ samaṃ tayo: | 
tayoriti na sambandho vyāvṛttistu na duṣyati ||42||
tasmāt samānataivāsmin sāmānye’vastulakṣaṇam | 
kāryaṃ cet tadanekaṃ syānnaśvaraṃ ca na tanmatam ||43|| 
vastumātrānubandhitvād vināśasya na nityatā | 
asambandhaśca jātīnāmakāryatvādarūpatā ||44|| 
@024
yacca vastubalājjñānaṃ jāyate tadapekṣate | 
na saṃketaṃ na sāmānyabuddhiṣvetad vibhāvyate ||45|| 
yāpyabhedānugā buddhi: kācid vastudvayekṣaṇe | 
saṃketena vinā sārthapratyāsattinibandhanā ||46|| 
pratyāsattirvinā jātyā yatheṣṭā cakṣurādiṣu | 
jñānakāryeṣu jātirvā yathānveti vibhāgata: ||47|| 
kathañcidapi vijñāne tadrūpānavabhāsata: | 
yadi nāmendriyāṇāṃ syād draṣṭā bhāseta tadvapu: ||48|| 
rūpavattvāt; na jātīnāṃ kevalānāmadarśanāt | 
vyaktigrahe ca tacchabdarūpādanyanna dṛśyate ||49|| 
jñānamātrārthakaraṇe’pyayogyamata eva tat | 
tadayogyatayā’rūpaṃ taddhyavastuṣu lakṣaṇam ||50|| 
yathoktaviparītaṃ yat tat svalakṣaṇamiṣyate | 
sāmānyaṃ trividham, tacca bhāvābhāvobhayāśrayāt ||51|| 
yadi bhāvāśrayaṃ jñānaṃ bhāve bhāvānubandhata: | 
noktottaratvād dṛṣṭatvād; atītādiṣu cānyathā ||52|| 
bhāvadharmatvahāniścet bhāvagrahaṇapūrvakam | 
tajjñānamityadoṣo’yam, meyaṃ tvekaṃ svalakṣaṇam ||53|| 
tasmādarthakriyāsiddhe: sadasattāvicāraṇāt | 
tasya svapararūpābhyāṃ gatermeyadvayaṃ matam ||54|| 
{anumānavicāra:} 
ayathābhiniveśena dvitīyā bhrāntiriṣyate | 
gatiścet pararūpeṇa na ca bhrānte: pramāṇatā ||55|| 
abhiprāyāvisaṃvādādapi bhrānte: pramāṇatā | 
gatirapyanyathā dṛṣṭā, pakṣaścāyaṃ kṛtottara: ||56|| 
maṇipradīpaprabhayormaṇibuddhyābhidhāvato:| 
mithyājñānāviśeṣe’pi viśeṣo’rthakriyāṃ prati ||57|| 
yathā tathā’yathārthatve’pyanumānatadābhayo: |
arthakriyānurodhena pramāṇatvaṃ vyavasthitam ||58|| 
buddhiryatrārthasāmarthyādanvayavyatirekiṇī | 
tasya svatantraṃ grahaṇamato’nyad vastvatīndriyam ||59|| 
@025
tasyādṛṣṭātmarūpasya gateranyo’rtha āśraya: | 
tadāśrayeṇa sambandhī yadi syād gamakastadā ||60|| 
gamakānugasāmānyarūpeṇaiva tadā gati: | 
tasmāt sarva: parokṣo’rtho viśeṣeṇa na gamyate ||61|| 
yā ca sambandhino dharmād bhūtirdharmiṇi jñāyate | 
sānumānaṃ parokṣāṇāmekāntenaiva sādhanam ||62|| 
na pratyakṣaparokṣābhyāṃ meyasyānyasya sambhava: | 
tasmāt prameyadvitvena pramāṇadvitvamiṣyate ||63|| 
tryekasaṃkhyānirāso vā prameyadvayadarśanāt | 
ekamevāprameyatvādasataścenmataṃ ca na: ||64|| 
anekānto’prameyatve’sadbhāvasya viniścaya: | 
tanniścayapramāṇaṃ vā dvitīyam; nākṣajā mati: ||65||
abhāve’rthabalājjāterarthaśaktyanapekṣaṇe | 
vyavadhānādibhāve’pi jāyetendriyajā mati: ||66|| 
abhāve vinivṛttiścet pratyakṣasyaiva niścaya: | 
viruddhaṃ saiva vā liṅgamanvayavyatirekiṇī ||67|| 
siddhaṃ ca paracaitanyapratipatte: pramādvayam | 
vyavahārādau pravṛtteśca siddhastadbhāvaniścaya: ||68|| 
pramāṇamavisaṃvādāt tat kvacid vyabhicārata: | 
nāśvāsa iti celliṅgaṃ durdṛṣṭiretadīdṛśam ||69|| 
yata: kadācit siddhā’sya pratītirvastuna: kvacit | 
tadavaśyaṃ tato jātaṃ tatsvabhāvo’pi vā bhavet ||70|| 
svanimittāt svabhāvād vā vinā nārthasya sambhava: | 
yacca rūpaṃ tayordṛṣṭaṃ tadevānyatra lakṣaṇam ||71|| 
svabhāve svanimitte vā dṛśye darśanahetuṣu | 
anyeṣu satsvadṛśye ca sattā vā tadvata: katham! ||72|| 
aprāmāṇye ca sāmānyabuddhestallopa āgata: | 
pretyabhāvavad; akṣaistat paryāyeṇa pratīyate ||73|| 
tacca nendriyaśaktyādāvakṣabuddherasambhavāt | 
abhāvapratipattau syād buddherjanmānimittakam ||74|| 
svalakṣaṇe ca pratyakṣamavikalpatayā vinā | 
vikalpena na sāmānyagrahastasmiṃstato’numā ||75|| 
@026
prameyaniyame varṇānityatā na pratīyate | 
pramāṇamanyat tadabuddhirvinā liṅgena sambhavāt ||76|| 
viśeṣadṛṣṭe liṅgasya sambandhasyāprasiddhita: | 
tat pramāṇāntaraṃ meyabahutvād bahutāpi vā ||77|| 
pramāṇānāmanekasya vṛtterekatra vā yathā | 
viśeṣadṛṣṭerekatrisaṃkhyāpoho na vā bhavet ||78|| 
viṣayāniyamādanyaprameyasya ca sambhavāt ?  
yojanād varṇasāmānye nāyaṃ doṣa: prasajyate ||79|| 
nāvasturūpaṃ tasyaiva tathā siddhe: (pā^ṭi^-siddhe-rā^) prasādhanāt | 
anyatra nānyasiddhiścenna tasyaiva prasiddhita: ||80|| 
yo hi bhāvo yathābhūto sa tādṛgliṅgacetasa: | 
hetustajjā tathābhūte tasmād vastuni liṅgidhī:||81|| 
liṅgaliṅgidhiyorevaṃ pāramparyeṇa vastuni | 
pratibandhāt tadābhāsaśūnyayorapyavañcanam ||82|| 
tadrupādhyavasāyācca tayostadrūpaśūnyayo: | 
tadrūpāvañcakatve’pi kṛtā bhrāntivyavasthiti: ||83|| 
tasmād vastuni boddhavye vyāpakaṃ vyāpyacetasa: | 
nimittaṃ tatsvabhāvo vā kāraṇam, tañca taddhiya: ||84|| 
{anupalabdhivicāra:} 
pratiṣedhastu sarvatra sādhyate’nupalambhata: | 
siddhiṃ pramāṇairvadatāmarthādeva viparyayāt ||85|| 
dṛṣṭā viruddhadharmoktistasya tatkāraṇasya vā | 
niṣedhe yāpi tasyaiva sā’pramāṇatvasūcanā ||86|| 
anyathaikasya dharmasya svabhāvoktyā parasya tat | 
nāstitvaṃ kena gamyeta; virodhācced, asāvapi ||87|| 
siddha: kenāsahasthānāditi cet, tat kuto matam !| 
dṛśyasya darśanābhāvāditi cet, sā’pramāṇatā ||88|| 
tasmāt svaśabdenoktāpi sā’bhāvasya prasādhikā | 
yasyāpramāṇaṃ sā’vācyo niṣedhastena sarvathā ||89|| 
etena tadviruddhārthakāryoktirupavarṇitā | 
prayoga: kevalaṃ bhinna: sarvatrārtho na bhidyate ||90|| 
viruddhaṃ tacca sopāyamavidhāyāpidhāya ca | 
@027
pramāṇoktirniṣedhe yā na sāmnāyānusāriṇī ||91|| 
uktyāde: sarvavitpretyabhāvādipratiṣedhavat | 
atīndriyāṇāmarthānāṃ virodhasyāprasiddhita: ||92|| 
bādhyabādhakabhāva: ka: syātāṃ yadyuktisaṃvidau | 
tādṛśo’nupalabdheśced, ucyatāṃ saiva sādhanam ||93|| 
aniścayakaraṃ proktamīdṛk kvānupalambhanam | 
tannātyantaparokṣeṣu sadasattāviniścayau ||94|| 
bhinno’bhinno’pi vā dharma: sa viruddha: prayujyate (pā^ṭi^-prasajyate-pāṭhā^) | 
yathā’gnirahime sādhye sattā vā janmabādhanī ||95|| 
yathā vastveva vastūnāṃ sādhane sādhanaṃ matam | 
tathā vastveva vastūnāṃ svanivṛttau nivarttakam ||96|| 
etena kalnānyasto yatra kvacana sambhavāt | 
dharma: pakṣasapakṣānyataratvādirapodita: ||97|| 
tatrāpi vyāpako dharmo nivṛttergamako mata: | 
vyāpyasya svanivṛttiścet paricchinnā kathañcana ||98|| 
yadapramāṇatā’bhāve liṅgaṃ tasyaiva kathyate | 
tadatyantavimūḍhārtham; āgopālamasaṃvṛte: (pā^ṭi^-masaṃvṛtte:-rā^|evaṃ vṛttāvapi) ||99|| 
etāvanniścayaphalamabhāve’nupalambhanam | 
tacca hetau svabhāve vā’dṛśye dṛśyatayā mate ||100|| 
anumānādanityādergrahaṇe’yaṃ kramo mata: | 
prāmāṇyameva nānyatra gṛhītagrahaṇānmatam ||101|| 
nānyāsyānityatā bhāvāt pūrvaṃ siddha: sa caindriyāt | 
nānekarūpo vācyo’sau; vācyo dharmo vikalpaja: ||102|| 
sāmānyāśrayasaṃsiddhau sāmānyaṃ siddhameva tat |
tadasiddhau tathāsyaiva hyanumānaṃ pravartate ||103|| 
kvacit tadaparijñānaṃ sadṛśāparasambhavāt | 
bhrānterapaśyato bhedaṃ māyāgolakabhedavat ||104|| 
tathā hyaliṅgamābālamasaṃśliṣṭottarodayam | 
paśyan paricchinattyeva dīpādi nāśinaṃ jana: ||105|| 
bhāvasvabhāvabhūtāyāmapi śaktau phale’dṛśa: | 
anānantaryato moho viniśceturapāṭavāt ||106|| 
tasyaiva vinivṛttyarthamanumānopavarṇanam | 
@028
vyavasyantīkṣaṇādeva sarvākārān mahādhiya: ||107|| 
vyāvṛtte sarvatastasmin vyāvṛttivinibandhanā | 
buddhayo’rthe pravarttante’bhinne bhinnāśrayā iva ||108|| 
yathācodanamākhyāśca so’sati bhrāntikāraṇe |
pratibhā: pratisandhatte svānurūpā: svabhāvata: ||109|| 
siddho’trāpyathavā dhvaṃso liṅgādanupalambhanāt | 
prāgbhūtvā hyabhavan (pā^ṭi^-hyamavad-rā^) bhāvo’nitya ityabhidhīyate ||110|| 
yasyobhayāntavyavadhisattāsambandhavācinī |
anityatāśrutistena tāvantāviti kau smṛtau ||111|| 
prāk paścādapyabhāvaścet sa evānityatā na kim! 
ṣaṣṭhyādyayogāditi ced antayo: sa kathaṃ bhavet ! ||112|| 
sattā sambandhayordhrauvyādantābhyāṃ na viśeṣaṇam | 
aviśeṣaṇameva syādantau cet kāryakāraṇe ||113|| 
asambandhānna bhāvasya prāgabhāvaṃ sa vāñchati | 
tadupādhisamākhyāne te’pyasya ca na sidhyata: ||114|| 
sattā svakāraṇāśleṣakaraṇāt kāraṇaṃ kila | 
sā sattā sa ca sambandho nityau kāryamatheha kim ||115|| 
yasyābhāva: kriyetāsau na bhāva: prāgabhāvavān | 
sambandhānabhyupagamānnityaṃ viśvamidaṃ tata: ||116|| 
tasmādanarthāskandinyo'bhinnārthābhimateṣvapi | 
śabdeṣu vācyabhedinyo vyatirekāspadaṃ dhiya: ||117|| 
viśeṣapratyabhijñānaṃ na pratikṣaṇabhedata: | 
na vā viśeṣaviṣayaṃ dṛṣṭasāmyena tadgrahāt ||118|| 
nidarśanaṃ tadeveti sāmānyāgrahaṇaṃ yadi | 
nidarśanatvāt siddhasya pramāṇenāsya kiṃ puna: ||119|| 
vismṛtvādadoṣaścet tata evānidarśanam | 
dṛṣṭe tadbhāvasiddhiścet pramāṇād; anyavastuni ||120|| 
tattvārope viparyāsastatsiddherapramāṇatā | 
pratyakṣetarayoraikyādekasiddhirdvayorapi ||121|| 
sandhīyamānaṃ cānyena vyavasāyaṃ smṛtiṃ vidu: | 
talliṅgāpekṣaṇānno cet smṛtirna vyabhicārata: ||122|| 
@029
{pratyakṣavicāra:} 
{lakṣaṇavipratipattinirākaraṇam} 
pratyakṣaṃ kalpanāpoḍhaṃ pratyakṣeṇaiva sidhyati | 
pratyātmavedya: sarveṣāṃ vikalpo nāmasaṃśraya: ||123|| 
saṃhṛtya sarvataścintāṃ stimitenāntarātmanā | 
sthito’pi cakṣuṣā rūpamīkṣate sākṣajā mati: ||124|| 
punarvikalpayan kiñcidāsīnme kalpanedṛśī | 
vetti ceti na pūrvoktāvasthāyāmindriyād gatau ||125|| 
ekatra dṛṣṭo bhedo hi kvacinnānyatra dṛśyate | 
na tasmād bhinnamastyanyat sāmānyaṃ buddhyabhedata: ||126|| 
tasmād viśeṣaviṣayā sarvaivendriyajā mati: | 
na viśeṣeṣu śabdānāṃ pravṛttāvasti sambhava: ||127|| 
ananvayād viśeṣāṇāṃ saṅketasyāpravṛttita: | 
viṣayo yaśca śabdānāṃ saṃyojyeta sa eva tai: ||128|| 
asyedamiti sambandhe yāvartho pratibhāsinau | 
tayoreva hi sambandho na tadendriyagocara: ||129|| 
viśadapratibhāsasya tadārthasyāvibhāvanād | 
vijñānābhāsabhedo (pā^ṭi^-^bhedaśca-rā^)hi(pā^ṭi^-^bhedaśca-rā^) padārthānāṃ viśeṣaka: ||130|| 
cakṣuṣā’rthāvabhāse’pi yaṃ paro’syeti śaṃsati | 
sa eva yojyate śabdairna khalvindriyagocara: ||131|| 
avyāpṛtendriyasyānyavāṅmātreṇāvibhāvanāt | 
na cānuditasambandha: svayaṃ jñānaprasaṅgata: ||132|| 
manaso yugapad-vṛtte: savikalpāvikalpayo: | 
vimūḍho laghuvṛttervā tayoraikyaṃ vyavasyati ||133|| 
vikalpavyavadhānena vicchinnaṃ darśanaṃ bhavet | 
iti ced, bhinnajātīyavikalpe’nyasya vā katham ||134|| 
alātadṛṣṭivad bhāvapakṣaśced balavān mata: | 
anyatrāpi samānaṃ tad varṇayorvā sakṛcchuti: ||135|| 
{nyāyamatadūṣaṇam} 
sakṛt saṅgataśabdārtheṣvindriyeṣviha satsvapi | 
pañcabhirvyavadhāne’pi bhātyavyavahiteva yā ||136|| 
sā matirnāmaparyantakṣaṇikajñānamiśraṇāt | 
@130
vicchinnābheti taccitraṃ tasmāt santu sakṛddhiya: ||137|| 
pratibhāsāviśeṣaśca sāntarānantare katham | 
śuddhe manovikalpe ca na kramagrahaṇaṃ bhavet ||138|| 
yo’graha: saṅgate’pyarthe kvacidāsaktacetasa: | 
saktyānyotpattivaiguṇyāccodyaṃ vai tad dvayorapi ||139|| 
śīghravṛtteralātāderanvayapratighātinī | 
cakrabhrāntiṃ dṛgādhatte na dṛśāṃ ghaṭanena sā ||140|| 
{śaṅkarasvāmiprabhṛtimatakhaṇḍanam} 
kecidindriyajatvāderbāladhīvadakalpanām | 
āhurbālāvikalpe ca hetuṃ saṃketamandatām ||141|| 
teṣāṃ pratyakṣameva syād bālānāmavikalpanāt | 
saṃketopāyavigamāt paścādapi bhavenna sa: ||142|| 
mano vyutpannasaṃketamasti tena sa cenmata: | 
evamindriyaje’pi syād śeṣavaccedamīdṛśam ||143|| 
yadeva sādhanaṃ bāle tadevātrāpi kathyatām | 
sāmyādakṣadhiyāmuktamanenānubhavādikam ||144|| 
{sāmānyanirākaraṇam} 
viśeṣaṇaṃ viśeṣyañca sambandhaṃ laukikīṃ sthitim | 
gṛhītvā saṅkalayyaitat tathā pratyeti nānyathā ||145|| 
yathā daṇḍini jātyādervivekenānirūpaṇāt | 
tadvatā yojanā nāsti kalpanāpyatra nāstyata: ||146|| 
yadapyanvayi vijñānaṃ śabdavyaktyavabhāsi tat | 
varṇākṛtyakṣarākāraśūnyaṃ gotvaṃ hi varṇyate ||147|| 
samānatve’pi tasyaiva nekṣaṇaṃ netragocare | 
pratibhāsadvayābhāvāt buddherbhedaśca durlabha: ||148|| 
samavāyāgrahādakṣai: sambandhādarśanaṃ sthitim | 
{avayavinirākaraṇam} 
paṭastantuṣvihetyādiśabdāśceme svayaṃ kṛtā: ||149|| 
śṛṅgaṃ gavīti loke syāt śṛṅge gaurityalaukikam | 
gavākhyapariśiṣṭāṅgavicchedānupalambhanāt ||150|| 
taistantubhiriyaṃ śāṭītyuttaraṃ kāryamucyate |
tantusaṃskārasambhūtaṃ naikakālaṃ kathañcana ||151|| 
@031
kāraṇāropata: kaścid ekāpoddhārato’pi vā | 
tantvākhyāṃ vartayet kārye darśayan nāśrayaṃ śrute: ||152|| 
upakāryopakāritvaṃ vicchedād dṛṣṭireva vā | 
mukhyaṃ yadaskhalajjñānamādisaṃketagocara: ||153|| 
{anumānato na jātisiddhi:} 
anumānaṃ ca jātyādau vastuno nāsti bhedini | 
sarvatra vyapadeśo hi daṇḍāderapi sāṃvṛtāt ||154|| 
vastuprāsādamālādiśabdāścānyānapekṣiṇa: | 
geho yadyapi saṃyogastanmālā kinnu (pā^ṭi^-kintu-rā^| evaṃ vṛttāvapi|) tad bhavet ||155|| 
jātiśced geha eko’pi māletyucyeta vṛkṣavat | 
mālābahutve tacchabda: kathaṃ jāterajātita: ||156|| 
mālādau ca mahattvādiriṣṭo yaścaupacārika: | 
mukhyāviśiṣṭavijñānagrāhyatvānnaupacārika: ||157|| 
ananyahetutā tulyā sā mukhyābhimateṣvapi | 
padārthaśabda: kaṃ hetumanyaṃ ṣaṭsu (pā^ṭi^-ṣaṭakaṃ-rā^|) samīkṣate ||158|| 
yo yathā rūḍhita: (pā^ṭi^-rūṭhita:-rā^ |) siddhastatsāmyād yastathocyate|| 
mukhyo (pā^ṭi^-yatra-rā^) gauṇaśca bhāveṣvapyabhāvasyopacārata: ||159|| 
saṃketānvayinī rūḍhirvakturicchānvayī ca sa: | 
kriyate vyavahārārthaṃ chanda:śabdāṃśanāmavat (pā^ṭi^-śabdāṅga:-pāṭhā^) ||160|| 
vastudharmatayaivārthāstādṛgvijñānakāraṇam | 
bhede’pi yatra tajjñānaṃ (pā^ṭi^-tajjñānāt-rā^) tāṃ^stathā pratipadyate ||161|| 
jñānānyapi tathā bhede’bhedapratyavamarśane | 
ityatatkāryaviśleṣasyānvayo naikavastuna:||162|| 
vastūnāṃ vidyate tasmāt tanniṣṭhā vastuni śruti:| 
{anyāpohavicāra:} 
bāhyaśaktivyavacchedaniṣṭhābhāve’pi tacchuti: ||163|| 
vikalpapratibimbeṣu tanniṣṭheṣu nibadhyate | 
tato’nyāpohaniṣṭhatvāduktānyāpohakṛt śruti:||164|| 
vyatirekīva yajjñāne bhātyarthapratibimbakam | 
śabdāt tadapi nārthātmā bhrānti: sā vāsanodbhavā (pā^ṭi^-vāsanāmayī-pāṭhā^) ||165|| 
tasyābhidhāne śrutibhirarthe koṃ’śo’vagamyate | 
@032
tasyāgatau ca saṃketakriyā vyarthā tadarthikā ||166||
śabdo’rthāṃśaṃ (pā^ṭi^-śabdo’rthāṃśakamāheti-rā^) kamāheti (pā^ṭi^-śabdo’rthāṃśakamāheti-rā^) tatrānyāpoha ucyate | 
ākāra: sa ca nārthe’sti taṃ vadannarthabhāk katham ||167|| 
śabdasyānvayina: kāryamarthenānvayinā sa ca | 
ananvayī dhiyo’bhedād darśanābhyāsanirmita: ||168|| 
tadrūpāropagatyānyavyāvṛttādhigate: puna: | 
śabdārtho’rtha: (pā^ṭi^-śabdārthārtha:-rā^) sa eveti vacane na virudhyate ||169|| 
mithyāvabhāsino vaite pratyayā: śabdanirmitā: |
anuyāntīmamarthāṃśamiti cāpohakṛt śruti: ||170|| 
tasmāt saṃketakāle’pi; nirdiṣṭārthena saṃyuta: | 
svapratītiphalenānyāpoha: sambadhyate śrutau ||171|| 
anyatrādṛṣṭyatvāt kvacittaddṛṣṭyapekṣaṇāt | 
śrutau sambadhyate’poho naitad vastuni yujyate ||172|| 
tasmād jātyāditadyogā nārthe teṣu ca na śruti:| 
saṃyujyate’nyavyāvṛttau (pā^ ṭi^-saṃyojyate-rā^| sambadhyate-pāṭhā.)śabdānāmeva yojanāt ||173|| 
{pratyakṣe śabdakalpanānirākaraṇam} 
saṃketasmaraṇopāyaṃ dṛṣṭasaṃkalanātmakam |
pūrvāparaparāmarśaśūnye taccākṣuṣe katham ||174|| 
anyatragatacitto’pi cakṣuṣā rūpamīkṣate | 
tatsaṃketāgrahastatra spaṣṭastajjā ca kalpanā ||175||
jāyante kalpanāstatra yatra śabdo niveśita: | 
tenecchāta: pravarttren nekṣeran bāhyamakṣajā: ||176|| 
rūpaṃ rūpamitīkṣeta taddhiyaṃ kimitīkṣate | 
asti cānubhavastasyā: so’vikalpa: kathaṃ bhavet ||177|| 
tayaivānubhave dṛṣṭaṃ na vikalpadvayaṃ sakṛt | 
etena tulyakālānyavijñānānubhavo gata: ||178|| 
smṛtirbhavedatīte ca sā’gṛhīte kathaṃ bhavet | 
syāccānyadhīparicchedābhinnarūpā svabuddhidhī: ||179|| 
atītamapadṛṣṭāntamaliṅgañcārthavedanam | 
siddhaṃ tatkena tasmin hi na pratyakṣaṃ na laiṅgikam ||180|| 
tatsvarūpāvabhāsinyā buddhyānantarayā yadi | 
rūpādiriva gṛhyeta; na syāt tatpūrvadhīgraha: ||181|| 
@033
so’vikalpa: svaviṣayo vijñānānubhavo yathā | 
aśakyasamayaṃ tadvadanyadapyavikalpakam ||182|| 
sāmānyavācina: śabdāstadekārthā ca kalpanā | 
abhāve nirvikalpasya viśeṣādhigama: katham ||183|| 
asti cennirvikalpaṃ ca kiñcit tattulyahetukam | 
sarvaṃ tathaiva hetorhi bhedād bheda: phalātmanām ||184|| 
anapekṣitabāhyārthā yojanā samayasmṛte: | 
tathānapekṣya samayaṃ vastuśaktyaiva netradhī: ||185|| 
saṃketasmaraṇāpekṣaṃ rūpaṃ yadyakṣacetasi | 
anapekṣya na cecchaktaṃ syāt smṛtāveva liṃgavat ||186|| 
tasyāstatsaṃgamotpatterakṣadhī: syāt smṛterna vā | 
tata: kālāntare’pi syāt kvacid vyākṣepasambhavāt ||187|| 
krameṇobhayahetuścet prāgeva syādabhedata: | 
anyo’kṣabuddhihetuścet smṛtistatrāpyanarthikā ||188|| 
yathāsamitasiddhyarthamiṣyate samayasmṛti: | 
bhedaścāsamito grāhya: smṛtistatra kimarthikā ! ||189|| 
sāmānyamātragrahaṇe bhedāpekṣā na yujyate | 
tasmāccakṣuśca rūpaṃ ca pratītyodeti netradhī: ||190|| 
sākṣācca (pā^ṭi^-sākṣāccet-rā^) jñānajanane samartho viṣayo’kṣavat | 
{pratyakṣabhedā:} 
{indriyapratyakṣam} 
atha kasmād dvayādhīnajanma tat tena nocyate ||191|| 
samīkṣya gamakatvaṃ hi vyapadeśe niyujyate (pā^ṭi^-na gṛhyate-rā^) | 
taccākṣavyapadeśe’sti taddharmaśca niyojyatām ||192|| 
tato liṃgasvabhāvo’tra vyapadeśe niyojyatām | 
nivarttate vyāpakasya svabhāvasya nivṛttita: ||193|| 
sañcita: samudāya: sa sāmānyaṃ tatra cākṣadhī:| 
sāmānyabuddhiścāvaśyaṃ vikalpenānubadhyate ? ||194|| 
arthāntarābhisambandhājjāyante ye’ṇavo’pare | 
uktāste sañcitāste hi nimittaṃ jñānajanmana: ||195|| 
aṇūnāṃ sa viśeṣaśca nāntareṇāparānaṇūn | 
tadekāniyamājjñānamuktaṃ sāmānyagocaram ||196|| 
@034
athaikāyatanatve’pi nānekaṃ dṛśyate sakṛt | 
sakṛdgrahāvabhāsa: kiṃ viyukteṣu tilādiṣu ||197|| 
prayuktaṃ lāghavañcātra teṣveva kramapātiṣu | 
kiṃ nākramagrahastulyakālā: sarvāśca buddhaya: ||198|| 
kāścit tāsvakramābhāsā: kramavatyo’parāśca kim | 
sarvārthagrahaṇe tasmādakramo’yaṃ prasajyate ||199|| 
naikaṃ citrapataṃgādi rūpaṃ vā dṛśyate katham | 
citraṃ tadekamiti cedidaṃ citrataraṃ tata: ||200|| 
naikaṃ svabhāvaṃ citraṃ hi maṇirūpaṃ yathaiva tat | 
nīlādipratibhāsaśca tulyaścitrapaṭādiṣu ||201|| 
tatrāvayavarūpaṃ cet kevalaṃ dṛśyate tathā | 
nīlādīni nirasyānyaccitraṃ citraṃ yadīkṣase ||202|| 
tulyārthākārakālatvenopalakṣitayordvayo: 
nānārthā kramavatyekā kimekārthā’kramāparā ||203|| 
vaiśvarūpyād dhiyāmeva bhāvānāṃ viśvarūpatā | 
taccedanaṅgaṃ keneyaṃ siddhā bhedavyavasthiti:!||204|| 
vijātīnāmanārambhādālekhyādau na citradhī:| 
arūpatvānna saṃyogaścitro bhakteśca nāśraya: ||205|| 
pratyekamavicitratvād gṛhīteṣu krameṇa ca | 
na citradhīsaṅkalanamanekasyaikayā’grahāt ||206|| 
nānārthekā bhavet tasmāt siddhā’to’pyavikalpikā | 
vikalpayannekamarthaṃ (pā^ṭi^-vikalpannāyekārthaṃ-rā^| vikalpayannapyekārthaṃ-pāṭhā^) yato’nyadapi paśyati ||207|| 
{citraikatvavicāra:}
citrāvabhāseṣvartheṣu yadyekatvaṃ na yujyate | 
saiva tāvat kathaṃ buddhirekā citrāvabhāsinī ||208|| 
idaṃ vastubalāyātaṃ yad vadanti vipaścita: |
yathā yathārthāścintyante viśīryante (pā^ṭi^-vivicyante-pāṭhā^) tathā tathā ||209|| 
kiṃ syāt sā citrataikasyām; na syāt tasyāṃ matāvapi | 
yadīdaṃ svayamarthānāṃ rocate tatra ke vayam ||210|| 
tasmānnārtheṣu na jñāne sthūlābhāsastadātmana: | 
ekatra pratiṣiddhatvād bahuṣvapi na sambhava: ||211||
@035
paricchedo’ntaranyo’yaṃ bhāgo bahiriva sthita: | 
jñānasyābhedinau bhinnau pratibhāso hyupaplava: ||212|| 
tatraikasyāpyabhāvena dvayamapyavahīyate | 
tasmāt tadeva tasyāpi tattvaṃ yā dvayaśūnyatā ||213|| 
tadbhedāśrayiṇī ceyaṃ bhāvānāṃ bhedasaṃsthiti: | 
tadupaplavabhāve ca teṣāṃ bhedo’pyupaplava: ||214|| 
na grāhyagrāhakākārabāhyamasti ca lakṣaṇam | 
ato lakṣaṇaśūnyatvānni:svabhāvā: prakāśitā: ||215|| 
vyāpāropādhikaṃ sarvaṃ skandhādīnāṃ viśeṣata:| 
lakṣaṇaṃ sa ca tattvaṃ na tenāpyete vilakṣaṇā:||216|| 
yathāsvampratyayāpekṣādavidyopaplutātmanām | 
vijñaptirvitathākārā jāyate timirādivat ||217|| 
asaṃviditatattvā ca sā sarvāparadarśanai: | 
asambhavād vinā teṣāṃ grāhyagrāhakaviplavai: ||218|| 
tadupekṣitatattvārthe: kṛtvā gajanimīlanam | 
kevalaṃ lokabuddhyaiva bāhyacintā pratanyate ||219||
nīlādiścitravijñāne jñānopādhirananyabhāk | 
aśakyadarśana:; taṃ hi patatyarthe vivecayan ||220|| 
yad yathā bhāsate jñānaṃ tat tathaiva prakāśate | 
iti nāmaikabhāva: syāccitrākārasya cetasi (pā^ṭi^-cetasa:-pāṭhā^) ||221|| 
paṭādirūpasyaikatve tathā syādavivekitā | 
vivekīni nirasyānyadā viveki ca nekṣate (pā^ṭi^-nekṣyate-pāṭhā^) ||222|| 
ko vā virodho bahava: sañjātātiśayā: pṛthak (pā^ṭi^-sakṛd-pāṭhā^|) | 
bhaveyu: kāraṇaṃ buddheryadi nātmedriyādivat ||223|| 
hetubhāvād ṛte nānyā grāhyatā nāma kācana | 
tatra buddhiryadākārā tasyāstad grāhyamucyate ||224|| 
kathaṃ vā’vayavī grāhya: sakṛt svāvayavai: saha | 
na hi gopratyayo dṛṣṭa: sāsnādīnāmadarśane ||225|| 
guṇapradhānādhigama: sahāpyabhimato yadi | 
sampūrṇāṅgo na gṛhyeta sakṛnnāpi guṇādimān ||226|| 
vivakṣāparatantratvād viśeṣaṇaviśeṣyayo: | 
yadaṅgabhāvenopāttaṃ tat tenaiva hi gṛhyate ||227||

@036
svato vastvantarābhedād guṇāderbhedakasya ca | 
agrahādekabuddhi: syāt paśyato’pi parāparam ||228|| 
guṇādibhedagrahaṇānnānātvapratipad yadi | 
astu nāma tathāpyeṣāṃ bhavet sambandhisaṅkara: ||229|| 
śabdādīnāmanekatvāt siddho’nekagraha: sakṛt | 
sanniveśagrahāyogādagrahe sanniveśinām ||230|| 
sarvato vinivṛttasya vinivṛttiryato yata: | 
tadbhedonnītabhedā sā dharmiṇo’nekarūpatā ||231|| 
te kalpitā rūpabhedād nirvikalpasya cetasa: | 
na vicitrasya citrābhā: kādācitkasya gocara: ||232|| 
yadyapyasti sitatvādi yādṛgindriyagocara: | 
na so’bhidhīyate śabdairjñānayo rūpabhedata: ||233|| 
ekārthatve’pi buddhīnāṃ nānāśrayatayā sa cet | 
śrotrādicittānīdānīṃ bhinnārthānīti tat kuta: ||234|| 
jāto nāmāśrayo’nyo’nya: cetasā tasya vastuna:| 
ekasyaiva kuto rūpaṃ bhinnākārāvabhāsi tat ||235|| 
vṛtterdṛśyaparāmarśenābhidhānavikalpayo: | 
darśanāt pratyabhijñānaṃ gavādīnāṃ nivāritam ||236|| 
anvayāccānumānaṃ yadabhidhānavikalpayo: | 
dṛśye gavādau jātyādestadapyetena dūṣitam ||237|| 
darśanānyeva bhinnānyapyekāṃ kurvanti kalpanām | 
pratyabhijñānasaṃkhyātāṃ svabhāveneti varṇitam ||238|| 
{2-mānasapratyakṣam} 
pūrvānubhūtagrahaṇe mānasasyāpramāṇatā | 
adṛṣṭagrahaṇe’ndhāderapi syādarthadarśanam ||239|| 
kṣaṇikatvādatītasya darśanasya (pā^ṭi^-darśane ca-rā^) na sambhava: | 
vācyamakṣaṇikatve syāllakṣaṇaṃ saviśeṣaṇam ||240|| 
niṣpāditakriye kañcid (pā^ṭi^-kiñcid-rā^|) viśeṣamasamādadhat | 
karmaṇyaindriyamanyad vā sādhanaṃ kimitīṣyate ||241|| 
sakṛd bhāvaśca sarvāsāṃ dhiyāṃ tadbhāvajanmanām | 
anyairakāryabhedasya tadapekṣāvirodhata: ||242|| 
tasmādindriyavijñānānantarapratyayodbhavam | 
@037
mano’nyameva gṛhṇāti viṣayaṃ nānyadṛk tata: ||243|| 
svārthānvayārthāpekṣaiva heturindriyajā mati: | 
tato’nyagrahaṇe’pyasya niyatagrāhyatā matā ||244|| 
tadatulyakriyākāla: kathaṃ svajñānakālika:| 
sahakārī bhavedartha iti cedakṣacetasa: ? ||245|| 
asata: prāgasāmarthyāt paścāccānupayogata: | 
prāgbhāva: sarvahetūnāṃ nāto’rtha: svadhiyā saha ||246|| 
bhinnakālaṃ kathaṃ grāhyamiti ced grāhyatāṃ vidu:| 
hetutvameva yuktijñā jñānākārārpaṇakṣamam ||247|| 
kāryaṃ hyanekahetutve’pyanukurvadudeti yat | 
tat tenāpyatra (pā^ṭi^-tenārpitatadrūpaṃ-pāṭhā^) tadrūpaṃ (pā^ṭi^-tenārpitatadrūpaṃ-pāṭhā^) gṛhītamiti cocyate ||248|| 
{3-svasaṃvedanapratyakṣam} 
aśakyasamayo hyātmā rāgādīnāmananyabhāk | 
teṣāmata: svasaṃvittirnnābhijalpānuṣaṅgiṇī ||249|| 
avedakā: parasyāpi te svarūpaṃ kathaṃ vidu: | 
ekārthāśrayiṇā vedyā vijñāneneti kecana ||250|| 
tadatadrūpiṇo bhāvāstadatadrūpahetujā: | 
tatsukhādi kimajñānaṃ vijñānābhinnahetujam ||251|| 
sārthe satīndriye yogye yathāsvamapi cetasi | 
dṛṣṭaṃ janma sukhādīnāṃ tat tulyaṃ manasāmapi ||252|| 
asatsu satsu caiteṣu na janmājanma vā kvacit | 
dṛṣṭaṃ sukhāderbuddhervā tat tato nānyataśca te ||253|| 
sukhadu:khādibhedaśca teṣāmeva viśeṣata: | 
tasyā eva yathā buddhermāndyapāṭavasaṃśrayā: ||254|| 
yasyārthasya nipātena te jātā dhīsukhādaya: | 
muktvā taṃ pratipadyeta sukhādīneva sā katham ! ||255|| 
avicchinnā (pā^ṭi^-avicchinnātha-rā^) na (pā^ṭi^-avicchinnātha-rā^) bhāseta tatsaṃvitti: kramagrahe | 
tallāghavāccet tattulyamityasaṃvedanaṃ na kim !||256|| 
na caikayā dvayajñānaṃ niyamādakṣacetasa: | 
sukhādyabhāve’pyarthācca jātestacchaktyasiddhita: ||257|| 
pṛthak pṛthak ca sāmarthye dvayornīlādivat sukham | 
gṛhyeta kevalam; tasya taddhetvarthamagṛhaṇata: ||258|| 
@038
na hi saṃvedanaṃ yuktam, arthenaiva saha grahe | 
kiṃ sāmarthyaṃ sukhādīnāṃ neṣṭā dhīryat tadudbhavā ||259|| 
vinārthena sukhādīnāṃ vedane cakṣurādibhi: | 
rūpādi: stryādibhedo’kṣṇā na gṛhyeta kadācana ||260|| 
na hi satyantaraṅge’rthe śakte dhīrbāhyadarśanī | 
arthagrahe sukhādīnāṃ tajjānāṃ syādavedanam ||261|| 
dhiyoryugapadutpattau tattadviṣayasambhavāt | 
sukhadu:khavidau syātāṃ sakṛdarthasya sambhave ||262|| 
satyāntare’pyupādāne jñāne du:khādisambhava: | 
nopādānaṃ viruddhasya taccaikamiti cenmatam ||263|| 
tadajñānasya vijñānaṃ kenopādānakāraṇam | 
ādhipatyaṃ tu kurvīta tadviruddhe’pi dṛśyate ||264|| 
akṣṇoryathaika āloko naktañcaratadanyayo: | 
rūpadarśanavaiguṇyāvaiguṇye kurute sakṛt ||265|| 
tasmāt sukhādayo’rthānāṃ svasaṃkrāntāvabhāsinām | 
vedakā: svātmanaścaiṣāmarthebhyo janma kevalam ||266|| 
arthātmā svātmabhūto hi teṣāṃ tairanubhūyate | 
tenārthānubhāvakhyātirālambastu tadābhatā ||267|| 
{tatra sāṅkhyamatanirākaraṇam}
 
kaścid bahi:sthitāneva sukhādīnapracetanān | 
grāhyānāha, na tasyāpi sakṛd yukto dvayagraha: ||268||
sukhādyabhinnarūpatvānnīlādeścet sakṛd graha: | 
bhinnāvabhāsinorgrāhyaṃ cetasostadabhedi kim ||269|| 
tasyāviśeṣe bāhyasya bhāvanātāratamyata: | 
tāratamyañca buddhau syānna prītiparitāpayo: ||270|| 
sukhādyātmatayā buddherapi yadyavirodhitā | 
sa idānīṃ kathaṃ bāhya: sukhādyātmeti gamyate ? ||271|| 
agrāhyagrāhakatvācced bhinnajātīyayo: pumān | 
agrāhaka: syāt sarvasya tato hīyet bhoktṛtā ||272|| 
kāryakāraṇatānena pratyuktā’kāryakāraṇe | 
grāhyagrāhakatābhāvād bhāve’nyatrāpi sā bhavet ||273|| 
tasmāt ta āntarā eva, saṃvedyatvācca cetanā: | 
@039
saṃvedanaṃ na yad rūpaṃ na hi tat tasya vedanam ||274|| 
atatsvabhāvo’nubhavo bauddhāṃstān sannavaiti cet | 
muktvādhyakṣasmṛtākārāṃ saṃvittiṃ buddhiratra kā ||275||
tāṃ^stānarthānupādāya sukhadu:khādivedanam | 
ekamāvirbhavad dṛṣṭaṃ na dṛṣṭaṃ tvanyadantarā ||276|| 
saṃsargādavibhāgaścedayogolokavahnivat | 
bhedābhedavyavasthaivamucchinnā sarvavastuṣu ||277|| 
abhinnavedanasyaikyaṃ yannaivaṃ tad vibhedavat | 
sidhyedasādhanatve’sya na siddhaṃ bhedasādhanam ||278|| 
bhinnābha: sitadu:khādirabhinno buddhivedane | 
abhinnābhe vibhinne cet bhedābhedau kimāśrayau ! ||279|| 
tiraskṛtānāṃ paṭunāpyekadā’bhedadarśanāt | 
pravāhe vittibhedānāṃ siddhā bhedavyavasthiti: ||280|| 
{4-yogijñānapratyakṣama} 
prāguktaṃ yogināṃ jñānaṃ teṣāṃ tad bhāvanāmayam | 
vidhūtakalpanājālaṃ spaṣṭamevāvabhāsate ||281|| 
kāmaśokabhayonmādacaurasvapnādayupaplutā: | 
abhūtānapi paśyanti purato’vasthitāniva ||282|| 
na vikalpānubaddhasyāsti sphuṭārthāvabhāsitā | 
svapne’pi smaryate smārttaṃ na ca tat tādṛgarthavat ||283|| 
aśubhā pṛthivīkṛtsnādyabhūtamapi varṇyate | 
spaṣṭābhaṃ nirvikalpacca bhāvanābalanirmitam ||284|| 
tasmād bhūtamabhūtaṃ vā yad yadevāti (pā^ṭi^-yadevābhibhāvyate-rā^) bhāvyate (pā^ṭi^-yadevābhibhāvyate-rā^) | 
bhāvanāpariniṣpattau tat sphuṭākalpadhīphalam ||285|| 
tatra pramāṇaṃ saṃvādi yat prāṅ nirṇītavastuvat | 
tad bhāvanājaṃ pratyakṣamiṣṭam śeṣā upaplavā: ||286|| 
śabdārthagrāhi yad yatra tajjñānaṃ tatra kalpanā | 
svarūpaṃ ca na śabdārthastatrādhyakṣamato’khilam ||287|| 
{pratyakṣābhāsavicāra:} 
trividhaṃ kalpanājñānamāśrayopaplavodbhavam | 
avikalpakamekaṃ ca pratyakṣābhaṃ caturvidham ||288|| 
anakṣajatvasiddhyarthamukte dve bhrāntidarśanāt | 
@040
siddhānumādivacanaṃ sādhanāyaiva pūrvayo: ||289|| 
saṃketasaṃśrayānyārthasamāropavikalpane | 
na pratyakṣānuvṛttitvāt kadācid bhrāntikāraṇam ||290|| 
yathaiveyaṃ parokṣārthakalpanā smaraṇātmikā | 
samayāpekṣiṇī nārthaṃ pratyakṣamadhyavasyati ||291||
tathānubhūtasmaraṇamantareṇa ghaṭādiṣu | 
na pratyayo’nuyaṃ^stacca pratyakṣāt parihīyate ||292|| 
apavādaścaturtho’tra tenoktamupaghātajam | 
kevalaṃ tatra timiramupaghātopalakṣaṇam ||293|| 
mānasaṃ tadapītyeke teṣāṃ grantho virudhyate | 
nīladvicandrādidhiyāṃ heturakṣāṇyapītyayam ||294||
pāramparyeṇa hetuścedindriyajñānagocare | 
vicāryamāṇe prastāvo mānasasyeha kīdṛśa: ! ||295|| 
kiṃ vaindriyaṃ yadakṣāṇāṃ bhāvābhāvānurodhi cet | 
tat tulyaṃ vikriyāvaccet saiveyaṃ kiṃ niṣidhyate ! ||296|| 
sarpādibhrāntivaccāsyā: syādakṣavikṛtāvapi | 
nivṛttirna nivarteta nivṛtte’pyakṣaviplave ||297||
kadācidanyasantāne tathaivārpyeta vācakai:| 
dṛṣṭasmṛtimapekṣeta na bhāseta parisphuṭam ||298|| 
suptasya jāgrato vāpi yaiva dhī: sphuṭabhāsinī | 
sā nirvikalpobhayathāpyanyathaiva vikalpikā ||299||
tasmāt tasyāvikalpe’pi prāmāṇyaṃ pratiṣidhyate | 
visaṃvādāt tadarthaṃ ca pratyakṣābhaṃ dvidhoditam ||300|| 
{pramāṇaphalavicāra:} 
kriyāsādhanamityeva sarvaṃ sarvasya karmaṇa: | 
sādhanaṃ na hi tat tasya sādhanaṃ yā kriyā yata: ||301|| 
tatrānubhavamātreṇa jñānasya sadṛśātmana: | 
bhāvyaṃ tenātmanā yena pratikarma vibhajyate ||302|| 
anātmabhūto bhedo’sya vidyamāno’pi hetuṣu | 
bhinne karmaṇyabhinnasya na bhedena niyāmaka: ||303|| 
tasmād yato’syātmabhedādasyādhigatirityayam | 
kriyāyā: karmaniyama: siddhā sā tatprasādhanā ||304|| 
@041
arthena ghaṭayatyenāṃ na hi muktvārtharūpatām | 
anya: svabhedājjñānasya bhedako’pi kathañcana ||305|| 
tasmāt prameyādhigate: sādhanaṃ meyarūpatā | 
sādhane’nyatra tatkāryasambandho na prasidhyati ||306|| 
sā ca tasyātmabhūteva tena nārthāntaraṃ phalam | 
dadhānaṃ tacca tāmātmarnthādhigamanātmanā ||307|| 
savyāpāramivābhāti vyāpāreṇa svakarmaṇi | 
tadvaśāt tadvyavasthānādakārakamapi svayam ||308|| 
yathā phalasya hetūnāṃ sadṛśātmatayodbhavāt | 
heturūpagraho loke’kriyāvattve’pi kathyate ||309|| 
ālocanākṣasambandhaviśeṣaṇadhiyāmata: | 
neṣṭaṃ prāmāṇyameteṣāṃ vyavadhānāt kriyāṃ prati ||310|| 
sarveṣāmupayoge’pi kārakāṇāṃ kriyāṃ prati | 
yadantyaṃ bhedakaṃ tasyāstat sādhakatamaṃ matam ||311|| 
sarvasāmānyahetutvādakṣāṇāmasti nedṛśam | 
tadbhede’pi hyatadrūpasyāsyedamiti tat kuta: ! ||312|| 
etena śeṣaṃ vyākhyātaṃ viśeṣaṇadhiyāṃ puna: | 
atādrūpye na bhedo’pi tadvadanyadhiyo’pi vā ||313|| 
neṣṭo viṣayabhedo’pi kriyāsādhanayordvayo: | 
ekārthatve dvayaṃ vyarthaṃ na ca syāt kramabhāvitā ||314|| 
sādhyasādhanatābhāva: sakṛdbhāve; dhiyoṃ’śayo: | 
tadvyavasthāśrayatvena sādhyasādhanasaṃsthiti: ||315|| 
sarvātmanāpi sambaddhaṃ kaiścidevāvagamyate | 
dharmai: sa niyamo na syāt sambandhasyāviśeṣata: ||316|| 
tadabhede’pi bhedo’yaṃ yasmāt tasya pramāṇatā | 
saṃskārāccedatādrūpye na tasyāpyavyavasthite:||317|| 
kriyākāraṇayoraikyavirodha iti ced, asat | 
dharmabhedābhyupagamād; vastvabhinnamitīṣyate ||318|| 
evamprakārā sarvaiva kriyākārakasaṃsthiti: | 
bhāvasya bhinnābhimateṣvapyāropeṇa vṛttita: ||319|| 
{vijñaptimātratāvicāra:} 
{arthaṃsaṃvedanam} 
@042
kā’rthasaṃvid ? yadevedaṃ pratyakṣaṃ prativedanam | 
tadarthavedanaṃ kena tādrūpyād vyabhicāri tat ||320|| 
atha so’nubhava: kvāsya ? tadevedaṃ vicāryate | 
sarūpayanti tat kena sthūlābhāsaṃ ca te’ṇava: ||321||
tannārtharūpatā tasya satyārthāvyabhicāriṇī | 
tatsavaṃdenabhāvasya na samarthā prasādhane ||322|| 
tatsārūpyatadutpattī yadi saṃvedyalakṣaṇam | 
saṃvedyaṃ syāt samānārthaṃ vij~ānaṃ samanantaram ||323|| 
'idaṃ dṛṣṭaṃ śrutaṃ vedam’ iti yatrāvasāyadhī: | 
na tasyānubhava: saiva pratyāsattirvicāryate ||324|| 
dṛśyadarśanayoryena tasya tad darśanaṃ matam | 
tayo: sambandhamāśritya druṣṭureṣa viniścaya: ||325|| 
ātmā sa tasyānubhava: sa ca nānyasya kasyacit | 
pratyakṣaprativedyatvamapi tasya tadātmatā ||326|| 
nānyo’nubhāvyastenāsti tasya nānubhavo’para: | 
tasyāpi tulyacodyatvāt svayaṃ saiva prakāśate ||327|| 
nīlādirūpastasyāsau svabhāvo’nubhavaśca sa: | 
nīlādyanubhavāt khyāta: svarūpānubhavo’pi san ||328|| 
prakāśamānastādātmyāt svarūpasya prakāśaka: | 
yathā prakāśo’bhimatastathā dhīrātmavedinī ||329|| 
tasyāścārthāntare vedye durghaṭau vedyavedakau | 
avedyavedakākārā; yathā bhrāntairnirīkṣyate ||330|| 
vibhaktalakṣaṇagrāhyagrāhakākāraviplavā |
tathā kṛtavyavastheyaṃ keśādijñānabhedavat ||331|| 
yadā tadā na saccodyagrāhyagrāhakalakṣaṇā | 
tadānyasaṃvido’bhāvāt svasaṃvit phalamiṣyate ||332|| 
yadi bāhyo’nubhūyeta ko doṣo naiva kaścana | 
idameva kimuktaṃ syāt sa bāhyo’rtho’nubhūyate ||333|| 
yadi buddhistadākārā sā’styākāraviśeṣiṇī | 
sā bāhyādanyato veti vicāramidamarhati ||334|| 
darśanopādhirahitasyāgrahāt tadgrahe grahād | 
darśanaṃ nīlanirbhāsam; nārtho bāhyo’sti kevalam ||335|| 
@043
kasyacit kiccidevāntarvāsanāyā: prabodhakam | 
tato dhiyāṃ viniyamo na bāhyārthavyapekṣayā ||336|| 
tasmād dvirūpamastyekaṃ yadevamanubhūyate | 
smaryate cobhayākārasyāsya saṃvedanaṃ phalam ||337|| 
yadā niṣpannatadbhāva iṣṭo’niṣṭo’pi vā para: | 
vijñaptiheturviṣayastasyāścānubhavastathā ||338|| 
yadā saviṣayaṃ jñānaṃ jñānāṃśe’rthavyavasthite: | 
tadā ya ātmānubhava: sa evārthaviniścaya: ||339||
yadīṣṭākāra ātmā syādanyathā vānubhūyate | 
iṣṭo’niṣṭo’pi vā tena bhavatyartha: pravedita: ||340|| 
vidyamāne’pi bāhye’rthe yathānubhavameva sa: | 
niścitātmā svarūpeṇa nānekātmatvadoṣata: ||341|| 
yadi bāhyaṃ na vidyeta kasya saṃvedanaṃ bhavet | 
yadyagatyā svarūpasya bāhyasyaiva na kiṃ matam ||342|| 
abhyupāye’pi bhedena na syādanubhavo dvayo: | 
adṛṣṭāvaraṇāt syāt cenna nāmārthavaśā gati: ||343|| 
tamanekātmakaṃ bhāvamekātmatvena darśayat | 
tadadṛṣṭaṃ kathaṃ nāma bhavedarthasya darśakam ||344|| 
iṣṭāniṣṭāvabhāsinya: kalpanā nākṣadhīryadiṃ | 
aniṣṭādāvasandhānaṃ dṛṣṭaṃ tatrāpi cetasām ||345|| 
tasmāt prameye bāhye’pi yuktaṃ svānubhava: phalam | 
yata: svabhāvo’sya yathā tathaivārthaviniścaya: ||346|| 
tadarthābhāsataivāsya pramāṇaṃ na tu sannapi | 
grāhakātmā’parārthatvād brāhyeṣvartheṣvapekṣate ||347|| 
yasmād yathā niviṣṭo’sāvarthātmā pratyaye tathā | 
niścīyate niviṣṭo’sāvevamityātmasaṃvida: ||348|| 
ityarthasaṃvit saiveṣṭā yato’rthātmā na dṛśyate | 
tasmād buddhiniveśyārtha: sādhanaṃ tasya sā kriyā ||349|| 
yathā niviśate so’rtho yata: sā prathate tathā | 
arthasthitestadātmatvāt svavidapyarthavinmatā ||350|| 
tasmād viṣayabhedo’pi na; svasaṃvedanaṃ phalam | 
uktaṃ svabhāvacintāyāṃ tādātmyādarthasaṃvida: ||351|| 
@044
tathāvabhāsamānasya tādṛśo’nyādṛśo’pi vā | 
jñānasya heturartho’pītyarthasyeṣṭā prameyatā ||352|| 
yathākathañcit tasyārtharūpaṃ muktvāvabhāsina: | 
arthagraha: katham ? satyaṃ na jāne’hamapīdṛśam ||353|| 
avibhāgo’pi buddhyātmaviparyāsitadarśanai: | 
grāhyagrāhakasaṃvittibhedavāniva lakṣyate ||354|| 
mantrādyupaplutākṣāṇāṃ yathā mṛcchakalādaya: | 
anyathaivāvabhāsante tadrūparahitā api ||355|| 
tathaiva darśanāt teṣāmanupaplutacakṣuṣā (pā^ṭi^-^manupaplutacakṣuṣām-rā^) | 
dūre yathā vā maruṣu mahānalpo’pi dṛśyate ||356|| 
yathānudarśanaṃ ceyaṃ meyamānaphalasthiti: | 
kriyate’vidyamānāpi grāhyagrāhakasaṃvidām ||357|| 
anyathaikasya bhāvasya nānārūpāvabhāsina: | 
satyaṃ kathaṃ syurākārāstadekatvasya hānita: ||358|| 
anyasyānyatvahāneśca; nābhedo rūpadarśanāt | 
rūpābhedaṃ (pā^ṭi^-rūpābhede’pi-rā^) ca (pā^ṭi^-rūpābhede’pi-rā^) paśyantī dhīrabhedaṃ vyavasyati ||359||
bhāvā yena nirupyante tadrūpaṃ nāsti tattvata: | 
yasmādekamanekaṃ ca rūpaṃ teṣāṃ na vidyate ||360|| 
sādharmyadarśanālloke bhrāntirnāmopajāyate | 
atadātmani tādātmyavyavasāyena neha tat ||361|| 
adarśanājjagatyasminnekasyāpi tadātmana: | 
astīyamapi yā tvantarupaplavasamudbhavā ||362|| 
doṣodbhavā prakṛtyā sā vitathapratibhāsinī | 
anapekṣitasādharmyadṛgādistaimirādivat ||363|| 
tatra buddhe: paricchedo grāhakākārasammata: | 
tādātmyādātmavit tasya sa tasya sādhanaṃ tata: ||364|| 
tatrātmaviṣaye māne yathārāgādi vedanam | 
iyaṃ sarvatra saṃyojyā mānameyaphalasthiti: ||365|| 
tatrāpyanubhavātmatvāt te yogyā svātmasaṃvidi | 
iti sā yogyatā mānamātmā meya: phalaṃ svavit ||366||
grāhakākārasaṃkhyātā paricchedātmatātmani | 
sā yogyateti ca proktaṃ pramāṇaṃ svātmavedanam ||367||
@045
sarvameha hi (pā^ṭi^-tu-pāṭhā^|) vijñānaṃ viṣayebhya: samudbhavad | 
tadanyasyāpi (pā^ṭi^-tadarthasyāpi-pāṭhā^) hetutve kathañcid viṣayākṛti ||368|| 
yathaivāhārakālāderhetutve’patyajanmani | 
pitrostadekasyākāraṃ dhatte nānyasya kasyacit ||369|| 
taddhetutvena tulye’pi tadanyairviṣaye matam | 
viṣayatvaṃ tadaṃśena tadabhāve na tad bhavet ||370|| 
anarthākāraśaṅkā syādapyarthavati cetasi | 
atītārthagrahe siddhe dvirupatvātmavedane ||371|| 
nīlādyābhāsabheditvānnārtho jātitadvatī | 
sā cānityā (pā^ṭi^-vā nityā-rā^|) na jāti: syānnityā vā janikā katham ||372|| 
nāmādikaṃ niṣiddhaṃ prāṅ nāyamarthavatāṃ krama: | 
icchāmātrānurodhitvādarthaśaktirna sidhyati ||373|| 
{smṛtivicāra:} 
smṛtiścedṛgvidhaṃ jñānaṃ tasyāścānubhavād bhava: | 
sa cārthākārarahita: sedānīṃ tadvatī katham ! ||374|| 
nārthād bhāvastadābhāvāt syāttathānubhave’pi sa: | 
ākāra: sa ca nārthasya spaṣṭākāravivekata: ||375|| 
vyatiriktaṃ tadākāraṃ pratīyādaparastadā |
nityamātmani sambandhe pratīyāt kathitaṃ ca na ||376|| 
ekaikenābhisambandhe pratisandhirna yujyate | 
ekārthābhiniveśātmā pravaktṛśrotṛcetaso: ||377||
tadekavyavahāraścet sādṛśyādatadābhayo: | 
bhinnātmārtha: kathaṃ grāhyastadā syāddhīranarthikā ||378|| 
taccānubhavavijñānenobhayāṃśāvalambinā | 
ekākāraviśeṣeṇa tajjñānenānubadhyate ||379|| 
anyathā hyatathārūpaṃ (hyatathākāraṃ-pā^ṭhā^|) kathaṃ jñāne’dhirohati | 
ekākārottaraṃ jñānaṃ tathā hyuttaramuttaram ||380|| 
tasyārtharūpeṇākārāvātmākāraśca kaścana | 
dvitīyasya tṛṭīyena jñānena hi vivicyate ||381|| 
arthakāryatayā jñānasmṛtāvarthasmṛteryadi | 
bhrāntyā saṅkalanam: jyotirmanaskāre ca sā bhavet ||382|| 
sarveṣāmapi kāryāṇāṃ kāraṇai: syāt tathā graha: | 
@046
kulālādivivekena na smaryeta ghaṭastata: ||383|| 
yasmādatiśayāj jñānamarthasaṃsargabhājanam | 
sārūpyāttat kimanyat syād dṛṣṭeśca yamalādiṣu ||384|| 
ādyānubhayarūpatve hyekarūpe (pā^ṭi^-arthasaṃkalanāśleṣā-rā^) vyavasthitam | 
dvitīyaṃ vyatiricyeta na parāmarśacetasā ||385|| 
arthasaṃkalanāśleṣāṃ dhīrdvitīyāvalambate | 
nīlādirūpeṇa dhiyaṃ bhāsamānāṃ purastata: ||386|| 
anyathā hyādyamevaikaṃ saṃyojyetārthasambhavāt | 
jñānaṃ nādṛṣṭasambandhaṃ pūrvārthenottarottaram ||387||
sakṛt saṃvedyamānasya niyamena dhiyā saha | 
viṣayasya tato’nyatvaṃ kenākāreṇa sidhyati ||388|| 
bhedaśca bhrāntavijñānairdṛśyetendāvivādvaye | 
saṃvittiniyamo nāsti bhinnayornīlapītayo:||389|| 
nārtho’saṃvedana: kaścidanarthaṃ vāpi vedanam | 
dṛṣṭaṃ saṃvedyamānaṃ tat tayornāsti vivekitā ||390|| 
tasmādarthasya durvāraṃ jñānakālāvabhāsina: | 
jñānādavyatirekitvam; hetubhedānumā bhavet ||391|| 
abhāvādakṣabuddhīnāṃ satsvapyanyeṣu hetuṣu | 
niyamaṃ yadi na brūyād pratyayāt samanantarāt ||392|| 
bījādaṃkurajanmāgnerdhūmāt siddhiritīdṛśī | 
bāhyārthāśrayiṇī yāpi kāraṇajñāpakasthiti: ||393||
sāpi tadrūpanirbhāsā tathā niyatasaṅgamā: | 
buddhīrāśritya kalpyeta yadi kiṃ vā virudhyate ||394|| 
anagnijanyo dhūma: syāt tatkāryāt kāraṇe’gati: | 
na syāt kāraṇatāyāṃ vā kuta ekāntato gati: ||395|| 
tatrāpi dhūmābhāsā dhī: prabodhapaṭuvāsanām | 
gamayedagninirbhāsāṃ dhiyameva na pāvakam ||396|| 
tadyogyavāsanāgarbha eva dhūmāvabhāsinīm | 
vyanakti cittasantāno dhiyaṃ dhūmo’gnitastata: ||397|| 
{jñānasya dvairūpyasādhanam} 
astyeṣa viduṣāṃ vādo bāhyaṃ tvāśritya varṇyate | 
dvairūpyaṃ sahasaṃvittiniyamāt tañca sidhyati ||398||
@047
jñānamindriyabhedena paṭumandāvilādikām | 
pratibhāsabhidāmarthe bibhradekatra dṛśyate ||399||
arthasyābhinnarūpatvādekarūpaṃ bhavenmana: | 
sarvaṃ tadarthamarthāccet tasya nāsti tadābhatā ||400|| 
arthāśrayeṇodbhavastadrūpamanakurvata: | 
tasya kenacidaṃśena parato’pi bhidā bhavet ||401|| 
tathā hyāśritya pitaraṃ tadrūpo’pi (pā^ṭi^-tadrūpo hi-rā^) suta: pitu: |   
bhedaṃ kenacidaṃśena kutaścidavalambate ||402|| 
mayūracandrakākāraṃ nīlalohitabhāsvaram | 
sampaśyanti pradīpādermaṇḍalaṃ mandacakṣuṣa: ||403|| 
tasya tadbāhyarūpatve kā prasannekṣaṇe’kṣamā | 
bhūtaṃ paśyaṃ^śca taddarśī kathaṃ copahatendriya: ||404||
śodhitaṃ timireṇāsyara vyaktaṃ cakṣuratīndriyam | 
paśyato’nyākṣadṛśye’rthe tadavyaktaṃ kathaṃ puna: ||405|| 
ālokākṣamanaskārādanyasyaikasya gamyate | 
śaktirhetustato nānyo’hetuśca viṣaya: katham ! ||406|| 
sa eva yadi dhīhetu: kiṃ pradīpamapekṣate | 
dīpamātreṇa dhībhāvādubhayaṃ nāpi kāraṇam ||407|| 
dūrāsannādibhedena vyaktāvyaktaṃ na yujyate | 
tat syādālokabhedāccet tatpidhānāpidhānayo: ||408|| 
tulyā dṛṣṭiradṛṣṭirvā sūkṣmoṃ’śastasya kaścana | 
ālokena ca mandena dṛśyate’to bhidā yadi ||409|| 
ekatve’rthasya bāhyasya dṛśyādṛśyabhidā kuta: | 
anekatve’ṇuśo bhinne dṛśyādṛśyabhidā kuta: ||410|| 
māndyapāṭavabhedena bhāso buddhibhidā yadi | 
bhinne’nyasminnabhinnasya kuto bhedena bhāsanam ||411|| 
mandaṃ tadapi teja: kimāvṛteriha sā na kim | 
tanutvaṃ tejaso’pyetadastyanyatrāpyatānavam ||412|| 
atyāsanne ca suvyaktaṃ tejastat syādatisphuṭam | 
tatrāpyadṛṣṭamāśritya bhaved rūpāntaraṃ yadi ? ||413|| 
anyonyāvaraṇāt teṣāṃ syāt tejovihatistata: | 
tatraikameva dṛśyeta tasyānāvaraṇe sakṛt ||414||
@048
paśyet sphuṭāsphuṭaṃ rūpameko’dṛṣṭena vāraṇe | 
arthānāthau na yena stastadadṛṣṭaṃ karoti kim ||415|| 
tasmāt saṃvid yathāhetu jāyamānārthasaṃśrayāt | 
pratibhāsabhidāṃ dhatte, śeṣā: kumatidurnayā: ||416|| 
jñānaśabdapradīpānāṃ pratyakṣasyetarasya vā | 
janakatvena pūrveṣāṃ kṣaṇikānāṃ vināśata:||417|| 
vyakti: kuto’satāṃ jñānād; anyasyānupakāriṇa: | 
vyaktau vyajyeta sarvo’rthastaddhetorniyamo yadi ||418|| 
naiṣāpi kalpanā jñāne jñānaṃ tvarthāvabhāsata:| 
taṃ vyanaktīti kathyeta tadabhāve’pi tatkṛtam ||419|| 
nākārayati cānyo’rtho’nupakārāt sahodita: | 
(nākārayajjñānaṃ-rā^) vyakto’nākārayan jñānaṃ svākāreṇa kathaṃ bhavet ! ||420|| 
{akṣaṇikavyakterasambhavatvam} 
vajropalādirapyartha: sthira: so’nyānapekṣaṇāt | 
sakṛt sarvasya (svayam-pāṭhā^) janayejjñānāni jagata: samam ||421|| 
kramād bhavanti tānyasya sahakāryupakāryata:| 
āhu: pratikṣaṇaṃ bhedaṃ sa doṣo’trāpi pūrvavat ||422|| 
{svasaṃvedanavicāra:} 
saṃvedanasya tādātmye na vivādo’sti kasyacit | 
tasyārtharūpatā’siddhā sāpi sidhyati saṃsmṛte: ||423|| 
bhedenānanubhūte’sminnavibhakte svagocarai: | 
evametanna khalvevamiti sā syānna bhedinī ||424|| 
na cānubhavamātreṇa kaścit bhedau vivecaka:| 
vivekinī na cāspaṣṭabhede dhīryamalādivat ||425|| 
dvairūpyasādhanemāpi prāya: siddhaṃ svavedanam | 
svarūpabhūtābhāsasya tadā saṃvedanekṣaṇāt ||426|| 
dhiyā’tadrūpayā jñāne niruddhe’nubhava: (pā^ṭi^-kuta:-pāṭhā^)katham | 
svaṃ ca rūpaṃ na sā (pā^ṭi^-^’rthina:-pāṭhā^)vettītyutsanno'nubhavo'khila: ||427|| 
barhimukhaṃ ca tajjñānaṃ bhātyarthapratibhāsavat | 
buddheśca grāhikā vittirnityamantarmukhātmani ||428|| 
yo yasya viṣayābhāsastaṃ vetti na tadityapi | 
prāptā kā saṃvidanyāsti tādrūpyāditi cenmatam ||429|| 
@049
prāptaṃ saṃvedanaṃ sarvasadṛśānāṃ parasparam | 
buddhi: sarūpā tadviccet nedānīṃ vit sarūpikā ||430|| 
svayaṃ so’nubhavastasyā na sa sārūpyakāraṇa: | 
kriyākarmavyavasthāyāstalloke syānnibandhanam ||431|| 
svabhāvabhūtatadrūpasaṃvidāropaviplavāt | 
nīlāderanubhūtākhyā nānubhūte: parātmana: ||432|| 
dhiyo nīlādirūpatve bāhyo’rtha: kimpramāṇaka: | 
dhiyo’nīlādirūpatve sa tasyānubhava: katham ! ||433|| 
yadā saṃvedanātmatvaṃ na sārūpyanibandhanam | 
siddhaṃ tat svata evāsya kimarthenopanīyate ! ||434|| 
na ca (pā^ṭi^-“sarvātmanā hi sārūpye jñānamajñānatāṃ vrajeta | sāmye kenacidaṃśena syāt sarve sarvavedanam ||”–pāṭhā^|) sarvātmanā sāmyamajñānatvaprasaṅgata: | 
na ca kenacidaṃśena sarvaṃ sarvasya vedanam ||435|| 
yathā nīlādirūpatvānnīlādyanubhavo mata: | 
tathānubhavarūpatvāt tasyāpyanubhavo bhavet ||436|| 
nānubhūto’nubhava ityarthavaddhi viniścaya: | 
tasmādadoṣa iti cet nārthe’pyastyeṣa sarvadā ||437|| 
kasmād vānubhave nāsti sati sattānibandhane | 
api cedaṃ yadābhāti dṛśyamāne sitādike ||438|| 
puṃsa: sitādyabhivyaktirūpaṃsaṃvedanaṃ sphuṭam | 
tat kiṃ sitādyabhivyakte: pararūpamathātmana: ||439|| 
pararūpe’prakāśāyāṃ vyaktau vyaktaṃ kathaṃ sitam | 
jñānaṃ vyaktirna sā vyaktetyavyaktamakhilaṃ jagat ||440|| 
vyaktervyaktyantaravyaktāvapi doṣaprasaṅgata: | 
dṛṣṭyā vājñātasambandhaṃ viśinaṣṭi tayā katham ! ||441|| 
yasmād dvayorekagatau na dvitīyasya darśanam |
dvayo: saṃsṛṣṭayordṛṣṭau syād dṛṣṭamiti niścaya: ||442|| 
sarūpaṃ darśanaṃ yasya dṛśyate'nyena cetasā | 
dṛṣṭākhyā (pā^ṭi^-dṛṣṭākhyeti na-rā^) tatra cet; siddhaṃ sārūpye’sya svavedanam ||443|| 
athātmarūpaṃ no vetti pararūpasya cit katham | 
sārūpyād vedanākhyā ca prāgeva prativarṇitā ||444|| 
@050
dṛṣṭayoreva sārūpyagraho’rtha ca na dṛṣṭavān | 
prāk kathaṃ darśanenāsya sārūpyaṃ so’dhyavasyati ||445|| 
sārūpyamapi necched yastasya nobhayadarśanam | 
tadārtho jñānamiti ca jñāte ceti gatā kathā ||446|| 
atha svarūpam, sā tarhi svayameva prakāśate | 
yat tasyāmaprakāśāyāmartha: syādaprakāśita: ||447|| 
etenānātmavitpakṣe sarvārthādarśanena ye | 
apratyakṣā dhiyaṃ prāhuste’pi nirvarṇitottarā: ||448|| 
āśrayālambanābhyāsabhedād bhinnipravṛttaya: | 
sukhadu:khābhilāṣādibhedā buddhaya eva tā: ||449|| 
pratyakṣā:, tadviviktaṃ ca nānyat kiñcidvibhāvyate | 
yattajjñānaṃ paro’pyetān bhuñjītānyena vid yadi ||450|| 
tajjā tatpratibhāsā vā yadi dhīrvetti nāparā 
ālambamānasyānyasyāpyastyavaśyamidaṃ dvayam ||451|| 
atha notpadyate tasmānna ca tatpratibhāsinī | 
sā dhīrnirviṣayā prāptā; sāmānyaṃ ca tadagrahe ||452|| 
na gṛhyata iti proktam; na ca tadvastu kiñcana | 
tasmādarthāvabhāso’sau nānyastasyā dhiyastata: ||453|| 
siddhe pratyakṣabhāvātmavidau; gṛhṇāti tān (pā^ṭi^-tat-rā^) puna: |
nādhyakṣamiti cedeṣa kuto bheda: samārthayo: ||454|| 
adṛṣṭaikārthayogāde: saṃvido niyamo yadi | 
sarvathānyo na gṛhṇīyāt saṃvidbhedo’pyapodita: ||455|| 
yeṣāṃ ca yogino’nyasya pratyakṣeṇa sukhādikam |
vidanti tulyānubhavāstadvat te’pi syurāturā: ||456|| 
viṣayendriyasampātābhāvāt teṣāṃ tadudbhavam | 
nodeti du:khamiti cet ? na vai du:khasamudbhava: ||457|| 
dukhasya vedanaṃ kintu (pā^ṭi^-du:khāsaṃvedanaṃ-pāṭhā^) du:khajñānasamudbhava: | 
na hi du:khādyasaṃvedyaṃ pīḍānugrahakāraṇam ||458|| 
bhāsamānaṃ svarūpeṇa pīḍā du:khaṃ svayaṃ yadā | 
na tadālambanaṃ jñānaṃ na tadaivaṃ prayujyate (pā^ṭi^-prasajyate-pāṭhā^) ||459|| 
bhinne jñānasya sarvasya tenālambanavedane | 
arthasārūpyamālamba ātmā vitti: svayaṃ sphuṭā ||460|| 
@051
api cādhyakṣatā’bhāve dhiya: syālliṅgato gati: |
taccākṣamartho dhī: pūrvo manaskāro’pi vā bhavet ||461||
kāryakāraṇasāmagryāmasyāṃ sambandhi nāparam (pā^ṭi^-nāparām-rā^) |
sāmarthyādarśanāt tatra nendriyaṃ vyabhicārata: ||462||
tathārtho dhīmanaskārau jñānaṃ tau ca na sidhyata: |
nāprasiddhasya liṅgatvaṃ vyaktirarthasya cenmatā ||463||
liṅgama; saiva nanu jñānaṃ vyakto’rtho’nena varṇita: |
vyaktāvananubhūtāyāṃ tadvyaktatvāviniścayāt ||464||
athārthasyaiva kaścit sa viśeṣo vyaktiriṣyate |
nānutpādavyayavato viśeṣo’rthasya kaścana ||465||
tadiṣṭau vā pratijñānaṃ kṣaṇabhaṅga: prasajyate |
sa ca jāto’tha vā’jāto bhavejjñātasya liṅgatā ||466||
yadi jñāne’paricchinne jñāto’sāviti tat kuta: |
jñātatvenāparicchinnamapi tad gamakaṃ katham ||467||
adṛṣṭadṛṣṭayo’nyena draṣṭrā dṛṣṭā na hi kvacit |
viśeṣa: so’nyadṛṣṭāvapyastīti syāt svadhīgati: ||468||
tasmādanumitirbuddhe: svadharmanirapekṣiṇa: |
kevalānnārthadharmāt ka: svadharma: svadhiyo para: ||469||
pratyakṣādhigato hetu: tulyakāraṇajanmana: |
tasya bheda: kuto buddhervyabhicāryanyajaśca sa: ||470||
rūpādīn pañcaviṣayānindriyāṇyupalambhanam |
muktvā na kāryamaparaṃ tasyā: samupalabhyate ||471||
tatrātyakṣaṃ dvayaṃ pañcasvartheṣveko’pi nekṣyate |
rupadarśanato jāto yo’nyathā vyastasambhava: ||472||
yadevamapratītaṃ talliṅgamityatilaukikam |
vidyamāne’pi liṅge tāṃ tena sārdhamapaśyata: ||473||
kathaṃ pratītirliṅgaṃ hi nādṛṣṭasya prakāśakam |
tata evāsya liṅgāt prāk prasiddherupavarṇane ||474||
dṛṣṭāntāntarasādhyatvaṃ tasyāpītyanavasthiti: |
ityarthasya dhiya: siddhi: nārthat tasyā: kathañcana ||475||
tadaprasiddhāvarthasya svayamevāprasiddhita: |
pratyakṣāṃ ca dhiyaṃ dṛṣṭvā tasyāśceṣṭābhidhādikam ||476||
@052
paracittānumānaṃ ca na syādātmanyadarśanāt |
sabandhasya, manobuddhāvarthaliṅgāprasiddhita: ||477||
prakāśitā kathaṃ vā syāt buddhirbuddhyantareṇa va: |
aprakāśātmano: sāmyād vyaṅgyavyañjakatā kuta: ||478||
viṣayasya kathaṃ vyakti: ? prakāśe rupasaṃkramāt |
sa ca prakāśastadrūpa: svayameva prakāśate ||479||
tathāmyupagame buddherbuddhau buddhi: svavedikā |
siddhānyathā tulyadharmā viṣayo’pi dhiyā saha ||480||
iti prakāśarūpā na: svayaṃ dhī: samprakāśate |
anyo’syāṃ rūpasaṃkrāntyā prakāśa: san prakāśate ||481||
sādṛśye’pi hi dhīranyā prakāśyā na tayā matā |
svayaṃ prakāśamānā’rthastadrūpeṇa (pā^ṭi^-prakāśanād-pāṭhā^) prakāśate ||482||
yathā pradīpayordīpaghaṭayośca tadāśraya: |
vyaṃgyavyañjakabhedena vyavahāra: pratanyate ||483||
viṣayendriyamātreṇa na dṛṣṭamiti niścaya: |
tasmād yato’yaṃ tasyāpi vācyamanyasya darśanam ||484||
{svasaṃvittisiddhi:}
smṛterapyātmavit siddhā jñānasyā; ‘nyena vedane |
dīrghādigrahaṇaṃ na syād bahumātrānavasthite: ||485||
avasthitāvakramāyāṃ sakṛdābhāsanānmatau |
varṇa: syādakramo’dīrgha:; kramavānakramāṃ katham ||486||
upakuryādasaṃśliṣyan varṇabhāga: parasparam |
āntyaṃ pūrvasthitādūrdhva vardhamāno dhvanirbhavet ||487||
akrameṇa grahādante kramavaddhīśca no bhavet |
dhiya: svayaṃ ca na sthānaṃ tadūrdhvaviṣayāsthite: ||488||
sthāne svayaṃ na naśyet sā paścādapyaviśeṣata: |
doṣo’yaṃ sakṛdutpannākramavarṇasthitāvapi ||489||
sakṛdyatnodbhavād vyartha: syād yatnaścottarottara: |
vyaktāvapyeṣa varṇānāṃ doṣa: samanuṣajyate ||490||
anekayā tadgrahaṇe yāntyā dhī: sānubhūyate |
na dīrghagrāhikā sā ca tanna syād dīrghadhīsmṛti: ||491||
pṛthak pṛthak ca buddhīnāṃ saṃvittau taddhvaniśrute: (pā^ṭi^-taddhvani : śruto: -rā^) | 
@053
avicchinnābhatā na syād ghaṭanaṃ ca nirākṛtam ||492||
vicchinnaṃ śṛṇvato’pyasya yadyavicchinnavibhrama: |
hrsvadvayoccāraṇe’pi syādavicchinnavibhrama: ||493||
vicchinne darśane cākṣādavicchinnādhiropaṇam |
nākṣāt, sarvākṣabuddhīnāṃ vitathatvaprasaṅgata: ||494||
sarvāntyo’pi hi varṇātmā nimeṣatulitasthiti: |
sa ca kramādanekāṇusambandhena nitiṣṭhati ||495||
ekāṇvatyayakālaśca kālo’lpīyān kṣaṇo mata: |
buddhiśca kṣaṇikā tasmāt kramād varṇān prapadyate ||496||
iti varṇe’pi rūpādāvavicchinnāvabhāsinī |
vicchinnāpyanyayā buddhi: sarvā syād vitathārthikā ||497||
ghaṭanaṃ yacca bhāvānāmanyatrendriyavibhramāt |
bhedālakṣaṇavibhrāntaṃ smaraṇaṃ tad vikalpakam ||498||
tasya spaṣṭāvabhāsitvaṃ jalpasaṃsargiṇa: kuta: |
nākṣagrāhye’sti śabdānāṃ yojaneti vivecitam ||499||
vicchinnaṃ paśyato’pyakṣairghaṭayed yadi kalpanā |
arthasya tatsaṃvitteśca satataṃ bhāsamānayo: ||500||
bādhake’sati sannyāye vicchinna iti tat kuta: |
buddhīnāṃ śaktiniyamāditi cet sa kuto mata: ! ||501||
yugapad buddhyadṛṣṭeścet ? tadevedaṃ vicāryate |
tāsāṃ samānajātīye sāmarthyaniyamo bhavet ||502||
tathā hi samyag lakṣyante vikalpā: kramabhāvina: |
{pratyabhijñāvicāra:}
etena ya: samakṣe’rthe pratyabhijñānakalpanām ||503||
spaṣṭāvabhāsāṃ pratyakṣāṃ kalpayet so’pi vārita: |
keśagolakadīpādāvapi spaṣṭāvabhāsanāt ||504||
pratītabhede’pyadhyakṣā dhī: kathaṃ tādṛśī bhavet |
tasmānna pratyabhijñānād varṇādyekatvaniścaya: ||505||
pūrvānubhūtasmaraṇāt daddharmāropaṇād vinā |
sa evāyamiti jñānaṃ nāsti taccākṣaje kuta: ||506||
na cārthajñānasaṃvityoryugapat sambhavo yata: |
lakṣyete (pā^ṭi^-lakṣyate-rā^) pratibhāsau dvau nārthārthajñānayo: pṛthak ||507||
@054
na hyarthābhāsi ca jñānamartho bāhyaśca kevala: |
ekākāramatigrāhye bhedābhāvaprasaṅgata: ||508||
sūpalakṣeṇa bhedena yau saṃvittau na lakṣitau |
arthārthapratyayau paścāt smaryete tau pṛthak katham ||509||
krameṇānubhavotpāde’pyarthārthamanasorayam |
pratibhāsasya nānātvacodyadoṣo duruddhara: ||510||
arthasaṃvedanaṃ tāvat tato’rthābhāsavedanam |
na hi saṃvedanaṃ śuddhaṃ bhavedarthasya vedanam ||511||
tathā hi nīlādyākāra eka ekaṃ ca vedanam |
lakṣyate na tu nīlābhe vedane vedanaṃ param ||512||
jñānāntareṇānubhavo bhavet tatrāpi hi (pā^ṭi^-ca-rā^) smṛti: |
dṛṣṭā; tadvedanaṃ kena tasyāpyanyena ced ? imāma ||513||
mālāṃ jñānavidāṃ ko’yaṃ janayatyanubandhinīm |
pūrvā dhī: saiva cenna syāt sañcāro viṣayāntare ||514||
tāṃ grāhyalakṣaṇaprāptāmāsannāṃ janikāṃ dhiyam |
agṛhītvottaraṃ jñānaṃ gṛhṇīyādaparaṃ katham ||515||
ātmani jñānajanane svabhāve niyatāṃ ca tām |
ko nāmānyā vibadhnīyād bahiraṃge’ntaraṅgikām ||516||
bāhya: sannihito’pyarthastāṃ vibadhnakan hi na prabhu: |
dhiyaṃ nānubhavet kaścidanyathārthasya sannidhau ||517||
na cāsannihitārthāsti daśā kācidato dhiya: |
utkhātamūlā smṛtirapyutsannetyujjvalaṃ matam ||518||
atītādivikalpānāṃ yeṣāṃ nārthasya sannidhi: |
sañcārakaraṇābhāvād utsīdedarthacintanam ||519||
ātmavijñānajanane śaktisaṃkṣayata: śanai: |
viṣayāntarasañcāro yadi ? saivārthadhī: kuta: ! ||520||
śaktikṣaye pūrvadhiyo na hi dhī: prāgdhiyā vinā |
anyārthāśaktiviguṇe jñāne jñānodayāgate: ||521||
sakṛdvijātīyajātāvapyekena paṭīyasā |
cittenāhitavaiguṇyādālayānnānyasambhava: ||522||
nāpekṣetānyathā sāmyaṃ manovṛttermano’ntaram |
manojñānakramotpattirapyapeṣā prasādhanī ||523||
@055
ekatvānmanaso’nyasmin saktasyānyāgateryadi |
jñānāntarasyānudayo na kadācit sahodayāt ||524||
samavṛttau ca tulyatvāt sarvadānyāgatirbhavet |
janma vātmamanoyogamātrajānāṃ (pā^ṭi^-cātthamano^-rā^)
sakṛd bhavet ||525||
ekaiva cet kriyaika: syāt kiṃ dīpo’nekadarśana: |
krameṇāpi na śaktaṃ syāt paścādapyaviśeṣata: ||526||
anena dehapuruṣāvuktau saṃskārato yadi |
niyama: sa kuta: paścāt buddheścedastu sammatam ||527||
na grāhyatānyā jananājjananaṃ grāhyalakṣaṇam |
agrāhyaṃ na hi tejo’sti; na ca saukṣmyādyanaṃśake ||528||
grāhyatāśaktihāni: syāt nānyasya jananātmana: |
grāhyatāyā na khalvanyajjananaṃ grāhyalakṣaṇe ||529||
sākṣānna hyanyathā buddhe rūpādirupakāraka: |
grāhyatālakṣaṇādanyastadbhāvaniyamo’sya ka: ||530||
buddherapi tadastīti sāpi sattve vyavasthitā |
grāhyopādānasaṃvittī cetaso grāhyalakṣaṇam ||531||
{yogināṃ jñānam}
rupādeścetasaścaivamaviśuddhadhiyaṃ prati |
grāhyalakṣaṇacinteyamacintyā yogināṃ gati: ||532||
tatra sūkṣmādibhāvena grāhyamagrāhyatāṃ vrajet |
rūpādi buddhe: kiṃ jātaṃ paścād yat prāṅ na vidyate ||533||
sati svadhīgrahe tasmād yaivānantarahetutā (pā^ṭi^-saivānantara^-rā^) |
cetaso grāhyatā saiva tato nārthantare gati: ||534|| 
nānekaśaktyabhave’pi bhāvo nānekakāryakṛt |
prakṛtyaiveti gaditam, nānekasmānna ced bhavet ||535||
{hetusāmagryā: sarvasambhavatvam}
na kiñcidekamekasmāt sāmagryā: sarvasambhava: |
ekaṃ syādapi sāmagryorityuktaṃ tadanekakṛt ||536||
arthaṃ pūrvañca vijñānaṃ gṛhṇīyād yadi dhī: parā |
abhilāpadvayaṃ nityaṃ syād dṛṣṭakramamakramam ||537||
pūrvāparārthabhāsitvāccintādāvekacetasi |
dvirdvirekaṃ ca bhāseta bhāsanādātmataddhiyo: ||538||
@056
{ātmānubhūtaṃ pratyakṣam}
viṣayāntarasañcāre yadyantyaṃ nānubhūyate |
parānubhūtavat sarvānanubhūti: prasajyate ||539||
ātmānubhūtaṃ pratyakṣaṃ nānubhūtaṃ parai: yadi |
ātmānubhūti: sā siddhā kuto yenaivamucyate ||540||
vyaktihetvaprasiddhi: syāt na vyaktervyaktamicchata: |
vyaktyasiddhāvapi vyaktaṃ yadi vyaktamidaṃ jagat ||541||
@057
svārthānumānanāmā
tṛtīya: pariccheda:
{hetuvicāra:}
{hetulakṣaṇam}
pakṣadharmastadaṃśena vyāpto hetu:;
{tattrirupatvam}
tridhaiva sa: |
avinābhāvaniyamāt;
{hetvābhāsā:}
hetvābhāsāstato’pare ||1||
kāryaṃ svabhāvairyāvadbhiravinābhāvi kāraṇe |
hetu: svabhāve bhāvo’pi bhāvamātrānurodhini ||2||
{anupalabdhivicāra:}
apravṛtti: pramāṇānām apravṛttiphalā’sati |
asajjñānaphalā, kācid hetubhedavyapekṣayā ||3||
viruddhakāryayo: siddhirasiddhirhetubhāvayo: |
dṛśyātmanorabhāvārthānupalabdhiścaturvidhā ||4||
tadviruddhanimittasya yopalabdhi: prayujyate |
nimittayorviruddhatvābhāve (pā^ṭi^-bhāvo hi vyabhicāravān-rā^ |) sā vyabhicāriṇī (pā^ṭi^-bhāvo hi vyabhicāravān-rā^ |) ||5||
iṣṭaṃ viruddhakārye’pi deśakālādyapekṣaṇam |
anyathā vyabhicāri (pā^ṭi^-vyabhicārī-rā^ | syāt bhasmevāśītasādhane ||6||
hetunā ya: samagreṇa kāryotpādo’numīyate |
arthāntarānapekṣatvāt sa svabhāvo’nuvarṇita: ||7||
sāmagrīphalaśaktīnāṃ pariṇāmānubandhini |
anaikāntikatā kārye pratibandhasya sambhavāt ||8||
ekasāmagryadhīnasya rūpāde rasato gati: |
hetudharmānumānena dhūmendhanavikāravat ||9||
śaktipravṛttyā na vinā rasa: saivānyakāraṇam |
ityatītaikakālānāṃ gatistatkāryaliṅgajā (pā^ṭi^-jāyate kāryaliṅgata:-rā^;tvadsagreṇa-ka^ |) |||10||
hetunā yo’samagreṇa*(pā^ṭi^-jāyate kāryaliṅgata:-rā^;tvasagreṇa-ka^ |) kāryotpādo’numīyate |
taccheṣavadasāmathryād dehād rāgānumānavat ||11||
@058
vipakṣe’dṛṣṭimātreṇa kāryasāmānyadarśanāt |
hetujñānaṃ (pā^ṭi^-hetujñānapramāṇābhaṃ-rā^ |)pramāṇābhaṃ (pā^ṭi^-hetujñānapramāṇābhaṃ-rā^|) vacanād rāgitādivat | ||2||
na cādarśanamātreṇa vipakṣe’vyabhicāritā |
sambhāvyavyabhicāritvāt (pā^ṭi^-^vyabhicāratvāt-ka^ |) sthālītaṇḍulapākavat ||13||
{śeṣavadanumānanirāsanam}
yasyādarśanamātreṇa vyatireka: pradarśyate |
tasya saṃśayahetutvāccheṣavat tadudāhṛtam ||14||
hetostriṣvapi rupeṣu niścayastena varṇita: |
asiddhaviparītārthavyabhicārivipakṣata: ||15||
{vyāptivicāra:}
vyabhicārivipakṣeṇa vaidharmyavacanaṃ ca yat |
yadyadṛṣṭiphalaṃ tacca tadanukte’pi gamyate ||16||
na ca nāstīti vacanāt tannāstyeva yathā yadi |
nāsti sa khyāpyate nyāyastadā (pā^ṭi^-cāyamuktau neti gatistadā-rā^ tadvyarthamiti śeṣa: ) nāstīti gamyate (pā^ṭi^-cāyamuktau neti gatistadā-rā^ tadvyarthamiti śeṣa:) ||17||
yadyadṛṣṭau nivṛtti: (pā^ṭi^-yadyadṛṣṭyā ka^) syāccheṣavad vyabhicāri kim |
vyatirekyapi hetu: syānna vācyā’siddhiyojanā ||18||
viśeṣasya vyavacchedahetutā syādadarśanāt |
pramāṇāntarabādhā cennedānīṃ nāstitā’dṛśa: ||19||
tathānyatrāpi sambhāvyaṃ pramāṇāntarabādhanam |
dṛṣṭā’yuktiradṛṣṭeśca syāt sparśasyāvirodhinī ||20||
deśādibhedād dṛśyante bhinnā dravyeṣu śaktaya: |
tatraikadṛṣṭyā nānyatra yuktastadbhāvaniścaya: ||21||
ātmamṛccetanādīnāṃ yo’bhāvasyāprasādhaka: |
sa evānupalambha: kiṃ hetvabhāvasya sādhaka: ||22||
tasmāt tanmātrasambaddha: (pā^ṭi^-^sambandha:-rā^)svabhāvo bhāvameva vā |
nivartayet, kāraṇaṃ vā kāryamavyabhicārata: ||23|| 
anyathaikanivṛttyānyavinivṛtti: kathaṃ bhavet |
nāśvavāniti martyena (pā^ṭi^-sandehe kiṃ na vā paśusaṃśaya: rā^) na bhāvyaṃ gomatāpi kim ||24||
sannidhānāt tathaikasya kathamanyasya sannidhi: |
gomānityeva martyena bhāvyamaśvavatāpi kim ||25||
@059
tasmād vaidharmyadṛṣṭānte neṣṭo’vaśyamihāśraya: |
tadabhāve ca tanneti vacanādapi tadgati: (pā^ṭi^-tadgate-ka^ |) ||26||
tadbhāvahetubhāvau hi dṛṣṭānte tadavedina: |
khyāpyete, viduṣāṃ vācyo hetureva hi kevala: ||27||
tenaiva jñātasambandhe dvayoranyataroktita: |
arthāpattyā dvitīye’pi smṛti: samupajāyate ||28||
hetusvabhāvābhāvo’ta: pratiṣedhe ca kasyacit |
hetu: yuktopalambhasya tasya cānupalambhanam ||29||
itīyaṃ trividhoktāpyanupalabdhiranekadhā (pā^ṭi^-trividhāpyuktānu^-ka^) |
tattadviruddhādyagatigatibhedaprayogata: ||30||
kāryakāraṇabhāvād vā svabhāvād vā niyāmakāt |
avinābhāvaniyamo’darśanānna na darśanāt ||31||
avaśyaṃbhāvaniyama: (pā^ṭi^-^niyamo’nyathā parasya ka:-rāo |)ka: parasyānyathā (pā^ṭi^-^niyamo’nyathā parasya ka:-rāo |) parai: |
arthāntaranimitte vā dharme vāsasi rāgavat ||32||
arthāntaranimitto hi dharma: syādanya eva sa: |
paścād bhāvānna hetutvaṃ phale’pyekāntatā kuta: ||33||
kāryaṃ dhūmo hutabhuja: kāryadharmānuvṛttita: |
tasyābhāve (pā^ṭi^-sa bhavastadabhāvepi-ka^ |) tu sa bhavan (pā^ṭi^-sa bhavastadabhāvepi-ka^ |) hetumattāṇ vilaṅghayet ||34||
nityaṃ sattvamasattvaṃ vā’hetoranyānapekṣaṇāt |
apekṣātaśca (pā^ṭi^-apekṣayā hi-ka^|)bhāvānāṃ kādācitkasya sambhava: ||35||
agnisvabhāva: śakrasya mūrdhā yadyagnireva sa: |
athānagnisvabhāvo’sau dhūmastatra kathaṃ bhavet ! ||36||
dhūmahetusvabhāvo hi vahnistacchaktibhedavān |
adhūmahetordhūmasya bhāve sa syādahetuka: ||37||
anvayavyatirekād yo yasya dṛṣṭo’nuvartaka: |
svabhāvastasya taddheturato bhinnānna sambhava: ||38||
{sāmānyavicāra:}
svabhāve’pyavinābhāvo bhāvāmātrānurodhini |
tadabhāve svayambhāvasyābhāva: syādabhedata: ||39||
sarve bhāvā: svabhāvena svasvabhāvavyavasthite: |
svabhāvaparabhāvābhyāṃ yasmād (pā^ṭi^-vyavṛttibhāginoyata:rā) |)vyāvṛttibhāgina: (pā^ṭi^-vyavṛttibhāgino yata:rā) |) ||40||
@060
tasmād yato(pā^ṭi^-tasmād vyāvṛttirarthānāṃ yataśca tannibandhanā:-rā^ | yato’rthānāṃ vyāvṛttistannibandhānā:(pā^ṭi^-tasmād vyāvṛttirarthānāṃ yataśca tannibandhanā:-rā^ |)
jātibhedā: prakalpyante tadviśeṣāvagāhina: ||41||
tasmād viśeṣo* (pā^ṭi^-yo yena dharmeṇa viśeṣa: pāṭhā^ |)yo yena dharmeṇa (pā^ṭi^-yo yena dharmeṇa viśeṣa: pāṭhā^ |)sampratīyate |
na sa śakyastato’nyena tena bhinnā vyavasthiti: ||42||
ekasyārthasvabhāvasya pratyakṣasya sata: svayam |
ko’nyo bhāgo (pā^ṭi^-na dṛṣṭo bhāgā:-pāṭhā^ |)
na dṛṣṭa:(pā^ṭi^-na dṛṣṭo bhāgā:-pāṭhā^ |)
syād ya: pramāṇai: parīkṣyate ||43||
no ced bhrāntinimittena saṃyojyeta guṇāntaram |
śuktau vā rajatākāro rūpasādharmyadarśanāt ||44||
tasmād dṛṣṭasya bhāvasya dṛṣṭa evākhilo guṇa: |
bhrānterniścīyate (pā^ṭi^-bhrānterna niścaya iti-rā^ |) neti (pā^ṭi^-bhrānterna niścaya iti-rā^ |) sādhanaṃ sampravartate ||45||
vastugrahe’numānācca dharmasyaikasya niścaye |
sarvagraho (pā^ṭi^-sarvadharmagraho’pohe-pāṭhā^ | pra^vā^: 181) hyapohe tu (pā^ṭi^-sarvadharmagraho’pohe-pāṭhā^ | pra^vā^: 181) nāyaṃ doṣa: prasajyate ||46||
tasmādapohaviṣayamiti(pā^ṭi^-viṣayaṃ liṅgamiti-rā^”nainopādhiviśṣṭisya bhedinorthasya grāhikā upakārāṅgaśaktibhyo’bhinnātmaniścayagrahe” ||-rā^ ||) 
liṅgaṃ (pā^ṭi^-viṣayaṃ liṅgamiti-rā^”nainopādhiviśṣṭisya bhedinorthasya grāhikā |) prakīrtitam |
anyathā dharmiṇa: siddhāvasiddhaṃ(pā^ṭi^-viṣayaṃ liṅgamiti-rā^”nainopādhiviśṣṭisya bhedinorthasya grāhikā |)
kimata:(pā^ṭi^-viṣayaṃ liṅgamiti-rā^”nainopādhiviśṣṭisya bhedinorthasya grāhikā |) param ||47||
upakārāṅgaśaktibhyo’bhinnātmaniścayagrahe” ||-rā^ ||)
|
kvacit sāmānyaviṣayaṃ dṛṣṭe jñānamaliṅgajam |
kathamanyāpohaviṣayam ? tanmātrāpohagocaram ||48||
niścayāropamanasorbādhyabādhakabhāvata: |
samāropaviveke’sya pravṛttiriti gamyate ||49||
yāvantoṃ’śasamāropāstannirāse(pā^ṭi^-niścayāstannirāsata:-rā^) viniścayā: |(pā^ṭi^-*niścayāstannirāsata:-rā^)
tāvanta eva śabdāśca (pā^ṭi^-śabdābhivyavacchedagocarā:-rā^ |)tena te bhinnagocarā:(pā^ṭi^-śabdābhivyavacchedagocarā:-rā^ |) ||50||
anyathaikena śabdena vyāpta ekatra vastuni |
buddhyā vā nānyaviṣaya iti paryāyatā bhavet ||51||
yasyāpi nānopādherdhīrgrāhikārthasya bhedina: |
nānopādhyupakārāṅgaśaktyabhinnātmano grahe (pā^ṭi^- ‘nānopādhiviśiṣṭasya
bhedino’rthasya grāhikā | upakārāṅgaśaktibhyo’bhinnātmaniścayagrahe” ||-rā^ |)||52||
sarvātmanopakāryasya (pā^ṭi^-sarvātmanā kṛte grāhe-rā^ |)ko bheda: syādaniścita: |
@061
tayorātmani sambandhādekajñāne dvayagraha: ||53||
dharmopakāraśaktīnāṃ bhede tāstasya kiṃ yadi |
nopakārastatastāsāṃ tadā syādanavasthiti: ||54||
ekopakārake grāhye nopakārāstato’pare (pā^ṭi^-* ‘dṛṣṭā: tasminna santi te; sarvopakāraṃ hyekaṃ-rā^ |) |
dṛṣṭe tasminnadṛṣṭāśca tadgrahe sakalagraha:(pā^ṭi^-*‘dṛṣṭā: tasminna santi te; sarvopakāraṃ hyekaṃ-rā^ |) ||55||
{nyāyamīmāṃsāmatanirākaraṇam}
yadi bhrāntinivṛttyarthaṃ gṛhīte’pyanyadiṣyate |
tadvyavacchedaviṣayaṃ siddhaṃ tadvat tato’param ||56||
asamāropaviṣaye (pā^ṭi^-tadvipakṣasamāropaviṣaye yadi-rā^ |)vṛttirepi ca (pā^ṭi^-tadvipakṣasamāropaviṣaye yadi-rā^ |) niścayai: |
yanna niścīyate rūpaṃ tat teṣāṃ viṣaya: katham ||57||
pratyakṣeṇa gṛhīte’pi viśeṣeṃ’śavivarjite |
yadviśeṣāvasāye’sti pratyaya: sa pratīyate ||58||
tatrāpi cānyavyāvṛttiranyavyāvṛtta ityapi |
śabdāśca niścayāścaiva nimittamanurundhate ||59||
dvayorekābhidhāne’pi vibhaktirvyatirekiṇī |
bhinnamarthamivānveti vācyaleśaviśeṣata:(pā^ṭi^-* vācyate sa viśeṣata:-rā^ |) ||60||
bhedāntarapratikṣepāpratikṣepau tayordvayo: |
padaṃ saṃketabhedasya jñātṛvāñchānurodhina: ||61||
bhedo’yameva sarvatra dravyabhāvābhidhāyino: |
śabdayorna tayorvācye viśeṣastena kaścana ||62||
jijñāpayiṣurarthaṃ taṃ taddhitena kṛtāpi vā |
anyena vā yadi brūyāt bhedo nāsti tata: para: ||63||
tenānyāpohaviṣaye tadvatpakṣopavarṇanam(pā^ṭi^-*taddoṣopavarṇanam-rā^ |) |
pratyākhyātaṃ pṛthaktve hi syād doṣo jātitadvato: ||64||
yeṣāṃ vastuvaśā vāco na vivakṣāparāśrayā: |
ṣaṣṭhīvacanabhedādi codayaṃ tān prati yuktamat ||65||
yad yathā vācakatvena vaktṛbhirviniyamyate |
anapekṣitabāhyārthaṃ tat tathā vācakaṃ vaca: ||66||
dārā: ṣaṇṇagarītyādau bhedābhedavyavasthite: |
khasya svabhāva: khatvaṃ cetyatra vā kiṃ nibandhanam ||67||
pararūpaṃ svarupeṇa yayā saṃvriyate dhiyā |
@062
ekārthapratibhāsinyā bhāvānāśritya bhedina: (pā^ṭi^-*kārikeyaṃ rā^ saṃskaraṇe itthaṃ
dṛśyate-“ekārthapratibhāsinyā bhāvānāśritya bhedinā: | rūpaṃ pareṣāṃ vyāvṛttaṃ sā dhī:
saṃvṛtirucyate ||”iti |)||68||
tayā saṃvṛtanānātvā: saṃvṛtyā bhedina: svayam |
abhedina ivābhānti bhāvā(pā^ṭi^-*bhedā-rā^ |) rūpeṇa kenacit ||69||
tasyā abhiprāyavaśāt sāmānyaṃ sat prakīrtitam |
tadasat paramārthena yathā saṅkalpitaṃ tayā (pā^ṭi^-yathā tayopakalpitaṃ tadasat paramārthata:-rā^|) ||70||
vyaktayo nānuyantyanyadanuyāyi na bhāsate |
jñānādavyatiriktaṃ vā kathamarthāntaraṃ vrajet ||71||
tasmānmithyāvikalpo’yamartheṣvekātmatāgraha: |
itaretarabhedo’sya bījaṃ saṃjñā yadarthikā ||72||
ekapratyavamarśārthajñānādyekārthasādhane |
bhede’pi niyatā: kecit svabhāvenendriyādivat ||73||
jvarādiśamane kāścit saha pratyekameva vā |
dṛṣṭā yathā vauṣadhayo nānātve’pi na cāparā: ||74||
aviśeṣānna sāmānyamaviśeṣaprasaṅgata: |
tāsāṃ kṣetrādibhede’pi dhrauvyāccānupakārata: ||75||
tatsvabhāvagrahād (pā^ṭi^-tattvabhavavikalpā-rā^ |)
 yā(pā^ṭi^-tattvabhavavikalpā-rā^ |)
dhīstadarthevāpyanarthikā | 
vikalpikā’tatkāryārthabhedaniṣṭhā prajāyate ||76||
tasyāṃ yadrūpamābhāti bāhyamekamivānyata: |
vyāvṛttamiva nistattvaṃ parīkṣānaṅgabhāvata: ||77||
arthā jñānaniviṣṭāsta evaṃ vyāvṛttarūpakā: |
abhinnā (pā^ṭi^-tenābhinna ivābhānti-pāṭhā^ |)
iva cābhānti (pā^ṭi^-tenābhinna ivābhānti-pāṭhā^ |)
vyāvṛttā: punaranyata: ||78|| 
ta eva teṣāṃ sāmānyasamānādhāragocarai: |
jñānābhidhānairmithyārtho (pā^ṭi^-nairvyavahāro mithyārtha:-rā^ |) vyavahāra:(pā^ṭi^-* nairvyavahāro mithyārtha: rā^ |) pratanyate ||79|| 
sa ca sarva: padārthānāmanyonyābhāvasaṃśraya: |
tenānyāpohaviṣayo vastulābhasya (pā^ṭi^-tadatkāryakāriṇām-rā^) cāśraya: (pā^ṭi^tadatkāryakāriṇām-rā^) ||80|| 
yatrāsti(pā^ṭi^-vastulābhāśrayo yatra-rā^ |) vastusambandho (pā^ṭi^-vastulābhāśrayo yatra-rā^ |)yathāktānumitau yathā |
nānyatra bhrāntisāmye’pi dīpatejo maṇau yathā ||81|| 
tatraikakāryo’neko’pi(pā^ṭi^-tatrāneko’pi kāryekā na tatkāryaparāśrayai: )tadakāryānyatāśrayai: | 
ekatvenābhidhājñānai:(pā^ṭi^-jñānābhidhānairekatvāt-rā^ |) vyavahāra: pratāryate ||82|| 
@063
tato’nekakṛdeko’pi tadbhāvaparidīpane | (pā^ṭi^-tataścaiko’pyanekakṛt tadbhāvaparidīpanāt)
atatkāryārthabhedena nānādharmā (pā^ṭi^-* nānādharma:-rā^ | evaṃ vṛttāvapi |) pratīyate ||83|| 
yathāpratīti kathita: śabdārtho’sāvasannapi |
sāmānādhikaraṇyaṃ ca vastunyasya na sambhava: ||84||
dharmadharmivyavasthānaṃ bhedo’bhedaśca yādṛśa: |
asamīkṣitatattvārtho yathā loke pratīyate ||85||
taṃ tathaiva samāśritya sādhyasādhanasaṃsthiti: |
paramārthāvatārāya vidvadbhiravakalpyate ||86||
saṃsṛjyante na bhidyante svato’rthā: pāramārthikā: |
rupamekamanekaṃ ca teṣu buddherupaplava: ||87||
bhedastatoyaṃ (pā^ṭi^-*tatopi-rā^ |) bauddhe’rthe sāmānyaṃ bheda ityapi |
tasyaiva cānyavyāvṛttyā dharmabheda: prakalpyate ||88|| 
sādhyasādhanasaṃkalpe vastudarśanahānita: |
bheda: sāmānyasaṃsṛṣṭo grāhyo nātra svalakṣaṇam ||89||
samānabhinnādyākārairna tad grāhyaṃ kathañcana |
bhedānāṃ bahubhedānāṃ tatraikasminnayogata: ||90||
tadrūpaṃ sarvato bhinnaṃ tathā tatpratipādikā |
na śruti: kalpanā vāsti sāmānyenaiva vṛttita: ||91||
śabdā: saṃketitaṃ prāhurvyavahārāya sa smṛta: |
tadā svalakṣaṇaṃ nāsti saṃketastena tatra na ||92||
api pravartteta pumān vijñāyārthakriyākṣamān |
tatsādhanāyetyartheṣu saṃyojyante’bhidhākriyā: (pā^ṭi^-*bhidhayakā:-pāṭhā^ |) ||93||
tatrānarthayākriyāyogyā jātistadvānalaṃ (pā^ṭi^- atrānarthakriyāyogyā nāsti tadvānalaṃ-rā^ |) sa ca |
sākṣānna yojyate kasmādānantyāccedidaṃ samam ||94||
tatkāriṇāmatatkāribhedasāmye na kiṃ kṛta: |
tadvaddoṣasya sāmyāccedastu jātiralaṃ parā ||95||
tadanyaparihāreṇa pravartteteti ca dhvani: |
ucyate tena tebhyo’syā’vyavacchede (pā^ṭi^-*tena tebhyo’vyavaccheda pravarteta-rā^ |) kathaṃ ca sa: ||96||
vyavacchedo’sti cedasya nanvetāvat prayojanam |
śabdānāmiti kiṃ tatra sāmānyenāpareṇa va: ||97||
@064
jñānādyarthakriyāṃ tāṃstāṃ dṛṣṭvā bhede’pi kurvata: |
arthāṃstadanyaviśleṣaviṣayairdhvanibhi: saha ||98||
saṃyojya pratyabhijñānaṃ kuryādapyanyadarśane (pā^ṭi^-pūrvadṛṣṭānyadarśane-rā^ |)
parasyāpi na sā buddhi: sāmānyādeva kevalāt ||99|| 
nityaṃ tanmātravijñāne vyaktyajñānaprasaṅgata: |
tadā kadācit sambaddhasyāgṛhītasya tadvata: ||100||
tadvāttaniścayo na syād vyavahārastata: katham ? |
ekavastusahāyāśced vyaktayo jñānakāraṇam ||101||
tadekaṃ vastu kiṃ tāsāṃ nānātvaṃ samapohati |
nānātvāccaikavijñānahetutā tāsu neṣyate ||102||
anekamapi yadyekamapekṣyābhinnabuddhikṛt |
tābhirvināpi pratyekaṃ kriyāmāṇāṃ dhiyaṃ prati ||103||
tenaikenāpi sāmarthyaṃ (pā^ṭi^-sāmānyāt-rā^ |) tāsāṃ netyagraho dhiyā |
nīlādernetravijñāne pṛthak sāmarthyadarśanāt ||104||
śaktisiddhi: samūhe’pi naivaṃ vyakte: kathañcana |
tāsāmanyatamāpekṣyaṃ taccecchaktaṃ na kevalam ||105||
tadekamupakuryustā: kathamekāṃ dhiyaṃ ca na |
kāryañca (pā^ṭi^-kāryañca-sarvatra |) tāsāṃ prāpto’sau jananaṃ yadupakriyā ||106||
abhinnapratibhāsā dhīrna bhinneṣviti cenmatam |
pratibhāso dhiyā bhinna: samānā iti tadgrahāt ||107||
kathaṃ tā bhinnadhīgrāhyā: samāścedekakāryatā |
sādṛśyaṃ nanu dhī: kāryaṃ tāsāṃ sā ca vibhidyate ||108||
ekapratyavamarśasya hetutvād dhīrabhedinī |
ekadhīhetubhāvena vyaktīnāmapyabhinnatā ||109||
sā cātatkāryaviśleṣastadanyasyānuvartina: |
adṛṣṭe: pratiṣedhācca saṃketastadvidarthika: ||110||
atatkārivivekena pravṛttyarthatayā śruti: |
akāryakṛtitatkāritulyarūpāvabhāsinīm ||111||
dhiyaṃ vastupṛthagbhāvamātrabījāmanarthikām |
janayantyapyatatkāriparihārāṅgabhāvata: ||112||
vastubhedāśrayāccārthe na visaṃvādikā matā |
tato’nyāpohaviṣayā tatkartrāśritabhāvata: ||113||
@065
avṛkṣavyatirekeṇa vṛkṣārthagrahaṇe dvayam |
anyonyāśrayamityekagrahābhāve dvayāgraha: ||114||
saṅketāsambhavastasmāditi kecit pracakṣate |
teṣāmavṛkṣāssaṃkete vyavacchinnā na vā; yadi ||115||
vyavacchinnā:, kathaṃ jñātā: prāgvṛkṣagrahaṇādṛte |
anirākaraṇe teṣāṃ saṃkete vyavahāriṇām ||116||
na syāt tatparihāreṇa pravṛttirvṛkṣabhedavat |
avidhāya niṣidhyānyat pradaryaikaṃ pura: sthitam ||117||
vṛkṣo’yamiti saṃketa: kriyate tat prapadyate |
vyavahāre’pi tenāyamadoṣa iti cet; taru: ||118||
ayamapyayameveti prasaṅgo na nivarttate |
ekapratyavamarśākhye jñāne; ekatra hi sthita: ||119||
prapattā (pā^ṭi^-pratipattā-pāṭhā^bhāvo-pāṭhā^) tadataddhetūnarthān vibhajate svayam: |
tadabuddhivartino bhāvān bhāto(pā^ṭi^-pratipattāpāṭhā^bhāvo-pāṭhā^)hetutayā dhiya: ||120||
aheturūpavikalānekarupāniva svayam |
bhedena pratipadyetetyuktirbhede niyujyate ||121||
taṃ tasyā: pratiyatī(pā^ṭi^-dhīrvikalpikā-rā^ |) dhī:(pā^ṭi^-dhīrvikalpikā-rā^ |) bhrāntyaikaṃ vastvivekṣate |
kvacinniveśanāyārthe vinivartya kutaścan ||122||
buddhe: prayujyate śabdastadarthasyāvadhāraṇāt |
vyartho’nyathā prayoga: syāt; tajjñeyādipadeṣvapi ||123||
vyavahāropanīteṣu vyavacchedyo’sti kaścana |
niveśanaṃ ca yo yasmād bhidyate vinivartya(pā^ṭi^-tannivartanāt-rā^ |)tam(pā^ṭi^-tannivartanāt-rā^ |) ||124||
tadbhede bhidyamānānāṃ samānākārabhāsini |
sa cāyamanyavyāvṛttyā gamyate tasya vastuna: ||125||
kaścid bhāga iti prokto rūpaṃ nāsyāpi kiñcana |
tadgatāveva śabdebhyo gamyate’nyanivartanam ||126||
na tatra gamyate kaścid viśiṣṭa: (pā^ṭi^-kencid bhedavān-rā^ |) kenacit (pā^ṭi^-kencid bhedavān-rā^ |) para: |
na cāpi śabdo dvayakṛdanyonyābhāva ityasau ||127||
arūpo rupavattvena darśanaṃ buddhiviplava: |
tenaivāparamārtho’sāvanyathā na hi vastuna: ||128||
vyāvṛttirvastu bhavati bhedo’syāsmāditīraṇāt |
ekārthaśleṣaviccheda eko vyāpriyate dhvani: ||129||
@066
liṅgaṃ vā tatra vicchinnaṃ vācyaṃ vastu na kiñcana |
yasyābhidhānato vastusāmarthyādakhile gati: ||130||
bhavennānāphala: śabda ekādhāro bhavatyata: |
vicchedaṃ sūcayannekamapratikṣipya varttate ||131||
yadānyat; (pā^ṭi^-yadānyaṃ-pā^ṭhā^) tena sa vyāpta ekatvena ca bhāsate |
sāmānādhikaraṇyaṃ syāt tadā buddhyanurodhata: ||132||
vastudharmasya saṃsparśo vicchedakaraṇe dhvane: |
syāt satyaṃ sa (pā^ṭi^-sati tave hi-rā^ |) hi tatreti (pā^ṭi^-sati tave hi-rā^|) naikavastvabhidhāyini ||133||
buddhāvabhāsamānasya dṛśyasyābhāvaniścayāt |
tenānyāpohaviṣayā: proktā: sāmānyagocarā: ||134||
śabdāśca buddhayaścaiva vastunyeṣāmasambhavāt |
ekatvād vasturūpasya bhinnarupā mati: kuta: ||135||
anvayavyatirekau vā naikasyaikārthagocarau |
abhedavyavahāraśca bhede syuranibandhanā: ||136||
sarvatra bhāvād vyāvṛtternaite doṣā: prasaṃgina: |
ekakāryeṣu bhāveṣu(pā^ṭi^-bhedeṣu-pāṭhā^ |) tatkāryaparicodane ||137||
gauravāśaktivaiphalyād bhedākhyāyā: samā śruti: |
kṛtā vṛddhairatatkāryavyāvṛttivinibandhanā ||138||
na bhāve sarvabhāvānāṃ svasvabhāvavyavasthite: |
yad rūpaṃ śābaleyasya bāhuleyasya nāsti tat ||139||
atatkāryaparāvṛttirdvayorapi ca vidyate |
arthābhedena ca vinā śabdābhedo na yujyate ||140||
tasmāt tatkāryatāpīṣṭā’tatkāryādeva bhinnatā |
cakṣurādau (pā^ṭi^-cakṣurādāvanekatra rupavijñānake rā^ |)yathā rupavijñānaikaphale(pā^ṭi^-cakṣurādāvanekatra rupavijñānake rā^ |)kvacit ||141||
aviśeṣeṇa tatkāryacodanāsambhave sati |
sakṛt sarvapratītyarthaṃ kaścit sāṃketakīṃ śrutim ||142||
kuryād ṛte’pi tadrūpasāmānyād vyatirekiṇa: |
ekavṛtteraneko’pi yadyekaśrutimān bhavet ||143||
vṛttirādheyatā vyaktiriti tasminna yujyate |
nityasyānupakāryatvāt nādhāra:; pravisarpata: ||144||
śaktistaddeśajananaṃ kuṇḍāderbadarādiṣu |
@067
na sambhavati sāpyatra tadabhāve’pyavasthite: ||145||
na sthiti: sāpyayuktaiva bhedābhedavivecane |
vijñānotpattiyogyatvāyātmanyanyānurodhi yat ||146||
tad vyaṅyaṃ tayogyatāyāśca kāraṇaṃ kārakaṃ matam |
prāgevāsya ca yogyatve tadapekṣā na yujyate ||147||
sāmānyasyāvikāryasya tatsāmānyavata:kuta: |
añjanāderiva vyakte: saṃskāro nendriyasya (pā^ṭi^-’kṣasya na bhavet-rā^ |) ca(pā^ṭi^-’kṣasya na bhavet-rā^ |)  ||148||
pratipatterabhinnatvāt (pā^ti%^-tatpratipatte^*rā^ |) tadbhāvābhāvakālayo: |
vyañjakasya ca jātīnāṃ jātimattā yadīṣyate ||149||
prāpto gotvādinā tadvān pradīpādi: prakāśaka: |
vyakteranyātha vānanyā yeṣāṃ jātistu vidyate ||150||
teṣāṃ vyaktiṣvapūrvāsu kathaṃ sāmānyabuddhaya: |
ekatra tatsato’nyatra (pā^ṭi^-dṛṣṭasyānyatra-rā^ |) darśanāsambhavāt sata: ||151||
ananyatve’nvayābhāvādanyatve’pyanapāśrayāt |
na yāti na ca tatrāsīdasti paścānna cāṃśavat ||152||
jahāti pūrvaṃ nādhāramaho vyasanasantati: ||
anyatra varttamānasya tato’nyasthānajanmani ||153||
svasmādacalata: (pā^ṭi^-svasthānādacalato’nyatra vṛttirayuktimat-rā^ |)sthānād vṛttirityatiyuktimat(pā^ṭi^-svasthānadacalato’nyatra vṛttirayuktimat-rā^ |) |
yātrāsau varttate bhāvastena sambadhyate’pi ta ||154||
teddeśinañca vyāpnoti kimapyetanmahādbhutam ! |
vyaktyaivaikatra (pā^ṭi^-vyaktevaikatra-pāṭhā^ | sā (vyaktātha sarvagā jātiriṣyate-rā^ |) vyaktā’bhedāt sarvatragā yadi (pā^ṭi^- vyaktevaikatra-pāṭhā^ | vyaktātha sarvagā jātiriṣyate-rā^ |) ||155||
sarvatra dṛśyetābhedāt sāpi na (pā^ṭi^-jātirdṛśyeta sarvatra na ca sā-pāṭhā^ |) vyaktayapekṣiṇī |
vyañjakasyāpratītau na vyaṅgyaṃ samyak pratīyate (pā^ṭi^-vyañjakāpratipattau hi na vyaṅgyaṃ sampratīyate-pāṭhā^ |) ||156||
viparyaya: puna: kasmādiṣṭa: sāmānyatadvato: |
pācakādiṣvabhinnena vināpyarthena vācaka: ||157||
bhedānna hetu: karmāsya na jāti: karmasaṃśrayāt |
śrutyantaranimittatvāt sthityabhāvācca (pā^ṭi^-*karmaṇe na nimittatā-rā^ |) karmaṇa:(pā^ṭi^-*karmaṇe na nimittatā-rā^ |) ||158|| 
asambandhanna sāmānyaṃ nāyuktaṃ śabdakāraṇāt (pā^ṭi^-śabdakāraṇam-pāṭhā^)|)|
atiprasaṃgāt; karmāpi nāsat, jñānābhidhānayo: ||159||
@068
anaimittikatāpatte:; na ca śaktirananvayāt |
sāmānyaṃ pācakatvādi yadi prāgeva tad bhavet ||160||
vyaktaṃ sattādivanno cenna paścādaviśeṣata: |
kriyopakārāpekṣasya vyañjakatve’vikāriṇa: ||161||
nāpekṣātiśaye’pyasya (pā^ṭi^-atiśaye vā pyasya-rā^ |) kṣaṇikatvāt kriyā kuta: |
tulye bhede yayā jāti: pratyāsattyā prasarpati ||162||
kvacinnānyatra saivāstu śabdajñānanibandhanam |
{sāṅkhyamatanirākaraṇam}
na nivṛttiṃ vihāyāsti yadi bhāvānvayo’para: ||163||
ekasya kāryamanyasya na syādatyantabhedata:? |
yadyekātmatayāneka: kāryasyaikasya kāraka: ||164||
ātmaikatrāpi vāstīti vyarthā: syu: sahakāriṇa: |
nāpaityabhinnaṃ tad rūpaṃ viśeṣā: khalvapāyina: ||165||
ekāpāye phalābhāvād viśeṣebhyastadudbhava: |
sa pāramārthiko bhāvo ya evārthakriyākṣama: ||166||
sa ca nānveti, yo’nveti na tasmāt kāryasambhava: |
tenātmanāpi (pā^ṭi^-tenātmanā bhimapi-pāṭhā^ |) bhede hi hetu:(pā^ṭi^-tenātmanā bhimapi-pāṭhā^ |) kaścinna cāpara: ||167|| 
svabhāvo’yam, abhede tu syātāṃ nāśodbhavau sakṛt |
bhedo’pi tena naivaṃ ced ya ekasmin vinaśyati ||168||
tiṣṭhatyātmā na tatyāto na syāt sāmānyabhedadhī: |
nivṛtterni: svabhāvatvāt na sthānāsthānakalpanā ||169||
upaplavaśca sāmānyadhiyastenāpyadūṣaṇā |
yat tasya janakaṃ rūpaṃ tato’nyo janaka: katham ||170||
bhinnā viśeṣā janakā:; astyabhedopi (pā^ṭi^-apyabhedo’pi-rā^ |)teṣu cet |
tena te’janakā: proktā:; pratibhāso’pi bhedaka: ||171|| 
ananyabhāk sa evārthastasya vyāvṛttayo’pare |
tat kāryaṃ kāraṇaṃ coktaṃ tat svalakṣaṇamiṣyate ||172||
tattayāgāptiphalā: sarvā: puruṣāṇāṃ pravṛttaya: |
yathā’bhedāviśeṣe’pi na sarvaṃ sarvasādhanam ||173||
tathābhedāviśeṣe’pi (pā^ṭi^-tathā’bhedāviśeṣe’pi-rā^ |) na sarvaṃ sarvasādhanam ||
bhede hi kārakaṃ kiñcida vastudharmatayā bhavet ||174||
abhede tu virudhyete tasyaikasya kriyākriye |
@069
bhedo’pyastyakriyātaścet (pā^ṭi^-bhedeścedakriyāhetu:-ka^ |) na kuryu: sahakāriṇa: ||175||
paryāyeṇātha kartṛtvaṃ sa kiṃ tasyaiva vastuna: |
atyantabhedābhedau tu (pā^ṭi^-hi-pāṭha^ |) syātāṃ tadvati vastuni ||176||
anyonyaṃ vā tayorbheda: sadṛśāsadṛśātmano: |
tayorapi bhaved bhedo yadi yenātmanā tayo: ||177||
bheda: sāmānyamityetad yadi bhedastadātmanā |
bheda eva; tathā ca syānni:sāmānyaviśeṣatā ||178||
bhedasāmānyayoryadvad ghaṭādīnāṃ parasparam |
yamātmānaṃ puraskṛtya puruṣo’yaṃ pravartate ||179||
tatsādhyaphalavāñchāvān bhedābhedau tadāśrayo |
cintyete svātmanā bheda:; vyāvṛttyā ca samānatā ||180||
astyeva vastu nānveti pravṛttyādiprasaṅgata: |
{jainamatanirākaraṇam}
etenaiva yadahrīkā: (pā^ṭi^- yadāhrīkā: rā^; pyayuktamā^-rā^|) kimapyaślīlamākulam (pā^ṭi^-yadāhrikā:-rā^;pyayuktmā^-rā^ |) ||181||
pralapanti pratikṣiptaṃ tadapyekāntasambhavāt |
sarvasyobhayarūpatve tadviśeṣanirākṛte: ||182||
codito dadhi khādeti kimuṣṭaṃ nābhidhāvati |
athāstyatiśaya: kaścid yena bhedena varttate ||183||
sa eva dadhi (pā^ṭi^-viśeṣonyatra-rā^ |) so’nyatra (pā^ṭi^-viśeṣonyatra-rā^ |)nāstītyanubhayaṃ param |
sarvātmatve ca sarveṣāṃ bhinnau syātāṃ na dhīdhvanī ||184||
bhedasaṃhāravādasya tadabhedādasambhava: (pā^ṭi^- tadabhāvāsambhava:-pāṭhā^ |) |
{śabdavicāra:}
rūpābhāvādabhāvasya (pā^ṭi^-dravyābhavā^-rā^ |) śabdā rūpābhidhāyina: ||185||
nāśaṃkyā eva siddhāste’to vyavacchedavācakā: |
upādhibhedāpekṣo vā svabhāva: kevalo’tha vā ||186||
ucyate sādhyasiddhyarthaṃ nāśe kāryatvasattvavat |
sattāsvabhāvo hetuścet sā (pā^ṭi^-na-pāṭhā^ |) sattā sādhyate katham ||187||
ananvayo* hi bhedānāṃ (pā^ṭi^-bhedenānavyāt so’yaṃ-rā^ |) vyāhato hetusādhyayo: ? |
bhāvopādānamātre tu sādhye sāmānyadharmiṇi ||188||
na kaścidartha: siddha: syādaniṣiddhaṃ ca tādṛśam |
upāttabhede sādhye’smin bhaveddheturananvaya: ||189||
sattāyāṃ tena sādhyāyāṃ viśeṣa: sādhito bhavet |
@070
aparāmṛṣṭatadbhede vastumātre tu sādhane ||190||
tanmātravyāpina: sādhyasyānvayo na vihanyate |
nāsiddhe bhāvadharmo’sti vyabhicāryabhayāśraya: ||191||
dharmo viruddho’bhāvasya sā sattā sādhyate katham !
siddha: svabhāvo gamako vyāpakastasya* (pā^ṭi^-’to gamyastasya vyāpaka:-rā^ |) niścita: (pā^ṭi^-’to gamyastasya vyāpaka:-rā^ |) ||192||
gamya:* svabhāvastasyāyaṃ* svanivṛttau (pā^ṭi^-siddha: svabhāvaniyata:-rā^; nivṛttau vā-pāṭhā^ |) nivartaka: |
{ahetukavināśa:}
anityatve yathā kāryamakāryaṃ vā’vināśini ||193||
ahetutvād vināśasya svabhāvādanubandhitā |
sāpekṣāṇāṃ hi bhāvānāṃ nāvaśyambhāvitekṣyate ||194||
bāhulye’pīti (pā^ṭi^-bāhulye’pi hi-pāṭhā^) cet (pā^ṭi^-bāhulye’pi hi-pāṭhā^) tasya heto: kvacidasambhava: |
etena vyabhicāritvamuktaṃ kāryāvyavasthite: ||195||
sarveṣāṃ nāśahetūnāṃ hetumannāśavādinām |
asāmarthyācca taddhetorbhavatyeva svabhāvata: ||196||
yatra nāma bhavatyasmādanyatrāpi svabhāvata: |
yā kācid bhāvaviṣayā’numitirdvividhaiva (pā^ṭi^-dvidhaivānumitistata:-pāṭhā^ )sā (pā^ṭi^-dvidhaivānumitistata:-pāṭhā^ ) ||197||
svasādhye kāryabhāvābhyāṃ sambandhaniyamāt tayo: |
{anupalabdhicintā}
pravṛtterbuddhipūrvatvāt tadbhāvānupalambhane ||198||
pravarttitavyaṃ netyuktā’nupalabdhe: pramāṇatā ||
śāstrādhikāre’sambaddhā (pā^ṭi^-śāstrādhikārāsambaddhā-rā^) bahavo’rthā atīndriyā: ||199||
aliṅgāśca kathaṃ teṣāmabhāvo’nupalabdhita: |
sadasanniścayaphalā neti syād vā’pramāṇatā ||200||
pramāṇamapi kācit syād liṅgātiśayabhāvinī |
svabhāvajñāpakājñānasyāyaṃ nyāya udāhṛta: ||201||
kārye tu kārakājñānamabhāvasyaiva sādhakam |
svabhāvānupalambhaśca svabhāve’rthasya liṅgini ||202||
tadabhāva: pratīyeta hetunā yadi kenacit |
dṛśyasya darśanābhāvakāraṇā’sambhave sati ||203||
bhāvasyānupalabdhasya (pā^ṭi^-nupalambhaasya-rā^|) bhāvābhāva: pratīyate |
@071
viruddhasya ca bhāvasya bhāve tadbhāvabādhanāt ||204||
tadviruddhopalabdhau syādasattāyā viniścaya: |
anādivāsanodbhūtavikalpapariniṣṭhita: ||205||
śabdārthastrividho dharmī bhāvābhāvobhayāśraya |
tasmin bhāvānupādāne sādhye’syānupalambhanam ||206||
tathā heturna tasyaivābhāva: śabdaprayogata: |
paramārthekatānatve śabdānāmanibandhanā ||207||
na syāt pravṛttirartheṣu darśanāntarabhediṣu |
atītājātayorvāpi na ca syādanṛtārthatā ||208||
vāca: kasyāścidityeṣā bauddhārthaviṣayā matā |
śabdārthāpahnave sādhye dharmādhāranirākṛte: ||209||
na sādhya: samudāya: syāt siddho dharmaśca kevala: |
sadasatpakṣabhedena śabdārthānapavādibhi: ||210||
vastveva cintyate hyatra pratibaddha: phalodaya: |
arthakriyā’samarthasya vicārai: kiṃ parīkṣayā ||211||
ṣaṇḍhasya rupe (pā^ṭi^-rūpavairūpye-pāṭhā^) vairūpye(pā^ṭi^-rūpavairūpye-pāṭhā^) kāminyā: kiṃ parīkṣayā |
śabdārtha: kalpanājñānaviṣyatvena kalpita: ||212||
dharmo vastvāśrayāsiddhirasyoktā (pā^ṭi^-rasyakto-pāṭhā^ |) nyāyavādinā |
{āgamavicāra:}
nāntarīyakatā’bhāvācchabdānāṃ vastubhissaha ||213||
nārthasiddhistataste hi vakttrabhiprāyasūcakā: |
āptavādāvisaṃvādasāmānyādanumānatā ? (pā^ṭi^-kārikāṃśo’yaṃ 217 kārikāyāmapyakṣaraśo dṛśyate |) ||214||
sambaddhānuguṇopāyaṃ puruṣārthābhidhāyakam |
parīkṣādhikṛtaṃ vākyamato’nadhikṛtaṃ param ||215||
pratyakṣeṇānumānena dvividhenāpyabādhanam |
dṛṣṭādṛṣṭārthayorasyāvisaṃvādastadarthayo: ||216||
āptavādāvisaṃvādasāmānyādanumānatā |
buddheragatyābhihitā niṣiddhāpyasya gocare ||217||
heyopādeyatattvasya sopāyasya prasiddhita: |
pradhānārthāvisaṃvādānumānaṃ paratra vā ||218||
puruṣātiśayāpekṣaṃ yathārthamapare vidu: |
@072
iṣṭo’yamartha: pratyetuṃ śakya: so’tiśayo yadi ||219||
{pauruṣeyatvavicāra:}
ayamevaṃ na vetyanyadoṣā nirdoṣatāpi vā |
durlabhatvāt pramāṇānāṃ durbodhetyapare vidu: ||220||
sarveṣāṃ savipakṣatvānnirhrāsātiśayaśritām (pā^ṭi^-tiśayaṃ śrita:-rā^ |)|
sātmībhāvāt tadabhyāsād hīyerannāsravā: svacit ||221||
nirupadravabhūtārthasvabhāvasya viparyayai: |
na bādhā yatnavattve’pi buddhestatpakṣapātata: ||222||
sarvāsāṃ doṣajātīnāṃ jāti: satkāryadarśanāt |
sā’vidyā tatra tatsnehastasmād dveṣādisambhava: ||223||
moho nidānaṃ doṣāṇāmata evābhidhīyate |
satkāyadṛṣṭiranyatra; tatprahāṇe prahāṇata: ||224||
{apauruṣeyatvavicāra:}
{vedaprāmāṇyanirākaraṇam}
girāṃ mithyātvahetūnāṃ doṣāṇāṃ puruṣāśrayāt |
apauruṣeyaṃ satyārthamiti kecit pracakṣate ||225||
girāṃ satyatvahetūnāṃ guṇānāṃ puruṣāśrayāt |
apauruṣeyaṃ mithyārthaṃ kiṃ netyanye pracakṣate ||226||
arthajñāpanaheturhi saṃketa: puruṣāśraya: |
girāmapauruṣeyatve’pyato mithyātvasambhava: ||227||
sambandhāpauruṣeyatve syāt pratītirasaṃvida: |
saṃketāt tadabhivyaktāvasamarthānyakalpanā ||228||
girāmekārthaniyame na syādarthāntare gati: |
anekārthābhisambandhe viruddhavyaktisambhava: ||229||
apauruṣeyatāyāśca (pā^ṭi^-apauruṣeyatāyācca-rā^)vyarthā syāt parikalpanā |
vācyaśca heturbhinnānāṃ sambandhasya vyavasthite: ||230||
asaṃskāryatayā pumbhi: sarvathā syānnirarthatā |
saṃskāropagame mukhyaṃ gajasnānamidaṃ (pā^ṭi^-gajasnānanibhaṃ-rā^ |) bhavet ||231||
{sambandhavicāra:}
sambandhināmanityatvānna sambandhe’sti nityatā |
nityasyānupakāryatvādakurvāṇaśca nāśraya: ||232||
artherata: sa śabdānāṃ saṃskārya: puruṣairdhiyā |
@073
arthereva sahotpāde na svabhāvaviparyaya: ||233||
śabdeṣu yukta:; sambandhe nāyaṃ doṣo vikalpite |
nityatvādāśrayāpāye’pyanāśo yadi jātivat (pā^ṭi^-sammata:-rā^) ||234||
nityeṣvāśrayasāmarthyaṃ kiṃ yeneṣṭa: sa cāśraya: |
jñānotpādanahetūnāṃ (pā^ṭi^-jñānotpādena hetūnāṃ-rā^| evaṃ vṛttāvapi |) sambandhāt sahakāriṇām ||235||

tadutpādanayogyatvenotpattirvyaktiriṣyate |
ghaṭādiṣvapi yuktijñai:; aviśeṣe’vikāriṇām ||236||
vyañjakai: svai: kṛta: (pā^ṭi^-kuta:-rā^ | evaṃ vṛttāvapi) ko’rtho vyaktāstaiste yato matā: |
sambandhasya ca vastutve syād bhedād buddhicitratā ||237||
tābhyāmabhede tāveva nāto’nyā vastuno gati: |
bhinnatvād vasturūpasya sambandha: kalpanākṛta: ||238||
sad dravyaṃ syāt parādhīnaṃ sambandho’nyasya vā katham |
varṇā nirarthakā: santa: padādiparikalpitam ||239||
avastuni kathaṃ vṛtti: sambandhasyāsya vastuna: |
apauruṣeyatāpīṣṭā kartṝṇāmasmṛte: kila ||240||
santyasyāpyanuvaktāra iti dhig vyāpakaṃ tama: |
{kumārilamatakhaṇḍanam}
yathāyamanyato’śrutvā nemaṃ varṇapadakramam ||241||
vaktuṃ samartha: puruṣastathānyo’pīti kaścana |
anyo vā racito grantha: sampradāyād ṛte parai: ||242||
dṛṣṭa: ko’bhihito yena so’pyevaṃ nānumīyate |
yajjātīyo yata: siddha: so’viśiṣṭo’gnikāṣṭhavat (pā^ṭi^-sa tasmādagnikāṣṭhavat-pāṭhā^) ||243||
adṛṣṭaheturapyanyastadbhava: sampratīyate |
tatrāpradarśya ye bhedaṃ kāryasāmānyadarśanāt ||244||
hetava: pravitanyante sarve te vyabhicāriṇa: |
sarvathā’nāditā sidhyedevaṃ nāpuruṣāśraya: ||245||
tasmādapauruṣeyatve syādanyopyanarāśraya: |
mlecchādivyavahārāṇāṃ nāstikyavacasāmapi ||246||
anāditvād tathābhāva:; pūrvasaṃskārasantate: |
tādṛśe’pauruṣeyatve ka: siddhe’pi guṇo bhavet ||247||
@074
arthasaṃskārabhedānāṃ darśanāt saṃśaya: puna: |
anyāviśeṣād varṇānāṃ sādhane ki phalaṃ bhavet ||248||
vākyaṃ bhinnaṃ na varṇebhyo vidyate’nupalambhata: |
anekāvayavātmatve pṛthak teṣāṃ nirarthatā ||249||
atadrūpe ca tādrūpyaṃ kalpitaṃ siṃhatādivat |
pratyekaṃ sārthakatve’pi mithyānekatvakalpanā ||250||
ekāvayavagatyā ca vākyārthapratipad bhavet |
sakṛcchutau ca sarveṣāṃ kālabhedo na yujyate ||251||
{sphoṭanirasanam}
ekatve’pi hyabhinnasya kramaśo gatyasambhavāt |
anityaṃ yatnasambhūtaṃ pauruṣeyaṃ kathaṃ na tat ! ||252||
nityopalabdhirnityatve’pyanāvaraṇasambhavāt |
aśrutirvikalatvāccet kasyacit sahakāriṇa: ||253||
kāmamanyapratīkṣā’stu, (pā^ṭi^-kāmamanyapratīkṣo:-rā^ |) niyamastu virudhyate |
sarvatrānupalambha: syāt teṣāmavyāpitā yadi ||254||
sarveṣāmupalambha: syāt yugapad vyāpitā yadi |
saṃskṛtasyopalambhe ca ka: saṃskarttā'vikāriṇa: ||255||
indriyasya*(pā^ṭi^-indriye syāddhi-pāṭhā^) syāt (pā^ṭi^-indriye syāddhi-pāṭhā^)saṃskāra: śṛṇuyānnikhilaṃ ca tat |
saṃskārabhedabhinnatvādekārthaniyamo (pā^ṭi^-saṃskārabhedād bhinna-rā^ |) yadi ||256||
anekaśabdasaṃghāte śruti: kalakale katham ? |
dhvanaya: kevalaṃ tatra śrūyante cenna vācakā: ||257||
dhvanibhyo bhinnamastīti śraddheyamati* bahvidam | (pā^ṭi^-^mavivakṣit-rā^ |)
sthiteṣvanyeṣu śabdeṣu śrūyate vācaka: katham ||258||
kathaṃ vā śaktiniyamād bhinnadhvanigatirbhavet |
dhvanaya: mammatā yaiste doṣai: kairapyavācakā: ||259||
dhvanibhirvyajyamāne’smin vācake’pi kathaṃ na te ! |
varṇānupūrvī vākyaṃ cenna varṇānāmabhedata: ||260||
teṣāṃ ca na vyavasthānaṃ kramāntaravirodhata: |
deśakālakramābhāvo vyāptinityatvavarṇanāt ||261||
anityāvyāpitāyāṃ ca doṣa: prāgeva kīrttita: |
vyaktikramo’pi vākyaṃ na nityavyaktinirākṛte: ||262||
vyāpārādeva tatsiddhe: karaṇānāṃ ca kāryatā |
@075
svajñānenānyadhīhetu: siddhe’rthe vyañjako mata: ||263||
yathā dīpo’nyathā vāpi ko viśeṣo’sya kārakāt |
karaṇānāṃ samagrāṇāṃ vyāpārādupalabdhita: ||264||
niyamena ca kāryatvaṃ vyañjake tadasambhavāt |
tadrūpāvaraṇānāṃ ca vyaktitaste vigamo yadi ||265||
abhāve karaṇagrāmasāmarthyaṃ kiṃ nu (pā^ṭi^-na-pāṭhā^|) tadbhavet |
śabdāviśeṣādanyeṣāmapi vyakti: prasajyate ||266||
tathābhyupagame sarvakārakāṇāṃ (pā^ṭi^-kāraṇānāṃ-pāṭhā^ |) nirarthatā |
sādhanaṃ pratyabhijñānaṃ satprayogādi yanmatam ||267||
anudāharaṇaṃ sarvabhāvānāṃ kṣaṇabhaṅgata: |
dūṣya: kuheturanyo’pi; buddherapuruṣāśraye ||268||
bādhābhyupetapratyakṣapratītānumitai: samam |
ānupūrvyāśca varṇebhyo bheda: sphoṭena cintita: ||269||
kalpanāropitā sā syāt kathaṃ vā’puruṣāśrayā |
sattāmātrānubandhitvāt nāśasyānityatā dhvane: ||270||
agnerarthāntarotpattau bhavet kāṣṭhasya darśanam |
avināśāt sa, evāsya vināśa iti cet, katham ||271||
anyonyasya (pā^ṭi^-anyo’rtho’nyasya nāśostu-rā^ |)vināśo’stu (pā^ṭi^-anyo’rtho’nyasya nāśostu-rā^ |) kāṣṭhaṃ kasmānna dṛśyate |
tatparigrahataścenna tenānāvaraṇaṃ yata: ||272||
vināśasya vināśitvam; syādutpattestata: puna: |
kāṣṭhasya darśanam; hantṛghāte caitrāpunarbhava: ||273||
yathātrāpyevamiti cet hanturnāmaraṇatvata: |
ananyatve vināśasya syānnāśa: kāṣṭhameva tu ||274||
tasya(pā^ṭi^-tasyāsattvā-rā^ |) sattvādahetutvaṃ*(pā^ṭi^-tasyāsattvā-rā^ |) nāto’nyā vidyate gati: |
ahetutve’pi nāśasya nityatvād bhāvanāśayo: ||275||
sahabhāvaprasaṅgaścedasato nityatā kuta: !|
asattve’bhāvanāśitvaprasaṅgo’pi na yujyate ||276||
nāśena yasmād bhāvasya na vināśanamiṣyate |
naśyan bhāvo’parāpekṣa (pā^ṭi^-bhava: parāpekṣo na tasya jñāpa-rā^) iti (pā^ṭi^-bhava: parāpekṣo na tasya jñāpa-rā^) tajjñāpanāya sā ||277||
avasthā’heturuktāsyā bhedamāropya cetasā |
svato’pi bhāve'bhāvasya vikalpaścedayaṃ sama: ||278||
@076
na tasya kiñcid bhavati na bhavatyeva kevalam |
bhāve hyeṣa vikalpa: syād vidhervastvanurodhata: ||279||
na bhāvo bhavatītyuktamabhāvo bhavatīti (pā^ṭi^-bhaktītyapi-pāṭhā^) na(pā^ṭi^-bhaktītyapi-pāṭhā^) |
apekṣyeta (apekṣeta-rā^) para: kāryaṃ yadi vidyeta kiñcana ||280||
yadakiñcitkaraṃ vastu kiṃ kenacidapekṣyate |
etenāhetukatve’pi hyabhūtvā nāśabhāvata: ||281||
sattānāśitvadoṣasya pratyākhyātaṃ prasañjanam |
yathā keṣāñcideveṣṭa: pratigho janmināṃ tathā ||282||
nāśa: svabhāvo bhāvānāṃ nānutpattimatāṃ yadi |
svabhāvaniyamāddheto: svabhāvaniyama: phale ||283||
nānitye rūpabhedo’sti bhedakānāmabhāvata: |
pratyākhyeyā’ta evaiṣāṃ sambandhasyāpi nityatā ||284||
sambandhadoṣai: prāguktai: śabdaśaktiśca dūṣitā |
{bhāṭṭamatanirākaraṇam}
nā’pauruṣeyamityeva yathārthajñānasādhanam ||285||
dṛṣṭo’nyathāpi vahnyādiraduṣṭa: puruṣāgasā |
na jñānahetutaiva syāt tasminnakṛtake mate ||286||
nityebhyo vastusāmarthyāt na hi* (pā^ṭi^-ca^-rā^ |) janmāsti kasyacit |
vikalpavāsanodbhūtā: samāropitagocarā: ||287||
jāyante buddhayastatra kevalaṃ nārthagocarā: |
mithyātvaṃ kṛtakeṣveva dṛṣṭamityakṛtaṃ vaca: ||288||
satyārthaṃ vyatirekasya virodhivyāpanād yadi |
hetāvasambhave’nukte(pā^ṭi^-hetāvasambhave bhāvastattasyāpi-rā^ |) bhāvastasyāpi (pā^ṭi^-hetāvasambhave bhāvastattasyāpi-rā^ |) śaṅy te ||289||
viruddhānāṃ padārthānāmapi vyāpakadarśanāt |
nāsattāsiddhirityuktaṃ sarvato’nupalambhanāt ||290||
asiddhāyāmasattāyāṃ sandigdhā vyatirekitā |
anvayo vyatireko vā satt vaṃ vā sādhyadharmiṇi ||291||
tanniścayaphalairjñānai: siddhyanti yadi sādhanam |
yatra sādhyavipakṣasya varṇyate vyatirekitā ||292||
sa evāsya sapakṣa: syāt sarvo heturato’nvayī (pā^ṭi^-heturananvayī-rā^ | evaṃ vṛttāvapi) |
@077
samayatve hi mantrāṇāṃ kasyacit kāryasādhanam (pā^ṭi^- kāryadarśanam-rā^ |) ||293||
athāpi bhāvaśakti: syādanyathāpyaviśeṣata: (pā^ṭi^-danyatrāpya^-pāṭhā^ |)
kramasyārthāntaratvaṃ ca pūrvameva nirākṛtam ||294||
nityaṃ tadarthasiddhi: syādasāmarthyamapekṣaṇe |
sarvasva sādhanaṃ te syurbhāvaśaktiryadīdṛśī ||295||
prayoktṛbhedāpekṣā ca nāsaṃskāryasya yujyate |
saṃskāryasyāpi bhāvasya vastubhedo hi bhedaka: ||296||
prayoktṛbhedānniyama: śaktau na samaye bhavet |
anādheyaviśeṣāṇāṃ kiṃ kurvāṇa: prayojaka: ||297||
prayogo yadyabhivyakti: sā prāgeva nirākṛtā |
vyaktiśca buddhi: sā yasmāt sa phalairyadi yujyate ||298||
syācchrotu: phalasambandho vaktā hi vyaktikāraṇam |
anabhivyaktaśabdānāṃ karaṇānāṃ prayojanam ||299||
manojapo vā vyartha: syācchabdo hi śrotragocara: |
pāramparyeṇa tajjatvāt tadvyakti: sāpi cenmati: ||300||
te’pi tathā syustadarthā cedasiddhaṃ kalpanānvayāt |
svasāmānyasvabhāvānāmekabhāvavivakṣayā ||301||
ukte: samayakārāṇāmavirodho na vastuni |
ānupūrvyāmasatyāṃ syāt saro rasa iti śrutau ||302||
na kāryabheda iti ced ? asti sā puruṣāśrayā |
yo yadvarṇasamutthānajñānajājjñānato dhvani: ||303||
jāyate, tadupādhi: sa śrutyā samavasīyate |
tajjñānajanitajñāna: sa śrutāvapaṭuśruti: ||304||
apekṣya tatsmṛtiṃ paścāt (pā^ṭi^-paścādādhatte smṛtimāsmani-ityevamapi pāṭha:) smṛtimādhatta ātmani* (pā^ṭi^-*paścādādhatte smṛtimāsmani-ityevamapi pāṭha:)|
ityeṣā pauruṣeyyeva taddhetugrāhicetasām ||305||
kāryakāraṇatā varṇeṣvānupūrvīti (pā^ṭi^-varṇe hyanupūrvīti-rā^) kathyate |
anyadeva tato rūpaṃ tadvarṇānāṃ pade (pā^ṭi^-padaṃ padam-pāṭhā.) pade (pā^ṭi^-padaṃ padam-pāṭhā.) ||306|| 
kartṛsaṃskārato bhinnaṃ sahitaṃ kāryabhedakṛt |
sā cānupūrvī varṇānāṃ pravṛttā (pā^ṭi^-taddhetugrāhicetasām-rā^) racanākṛta: (pā^ṭi^-taddhetugrāhicetasām-rā^) ||307||
icchā’viruddhasiddhīnāṃ sthitakramavirodhata: |
kāryakāraṇatāsiddhe: pumbhyo (pā^ṭi^-puṃsāṃ-pāṭhā^) varṇakramasya ca ||308||
sarvo varṇakrama: pumbhyo dahanendhanayuktivat |
@078
asādhāraṇatā siddhā mantrākhyakramakāriṇām (pā^ṭi^-puṃsāṃ ca kramakāriṇām | ato-rā^) ||309||
puṃsāṃ (pā^ṭi^-puṃsāṃ ca makāriṇāma |ato-rā.) jñānaprabhāvābhyāmanyeṣāṃ tadabhāvata: |
ye’pi tantravida: kecid mantrān kāṃ^ścana kurvate ||310||
prabho:(pā^ṭi^-prabhuprabhāva^-pāṭhā^ |) prabhāvasteṣāṃ (pā^ṭi^-prabhuprabhāva^-pāṭhā^ |) sa taduktanyāyavṛttita: |
kṛtakā: pauruṣeyāśca mantrā vācyā: phalepsunā ||311|| 
aśasaktisādhanaṃ puṃsāmanenaiva nirākṛtam |
buddhīndriyoktipuṃstvādisādhanaṃ yattu varṇyate ||312||
pramāṇābhaṃ yathārthāsti na hi śeṣavato gati: |
artho’yaṃ nāyamartho na (pā^ṭi^-ayamarthe nāyamartha-pāṭhā^ |) iti śabdā vadanti na ||313||
kalpyo’yamartha: puruṣaiste ca rāgādisaṃyutā: |
tatraikastatt vavinnānya (pā^ṭi^-sa ekastava^-rā^ |) iti bhedaśca kiṃkṛta: ||314||
tadvat puṃstve kathamapi jñānī kaścit kathaṃ na va: |
yasya (pā^ṭi^-pramāṇamavisaṃvādi-rā^ |) pramāṇavisaṃvādi (pā^ṭi^-pramāṇamavisaṃvādi-rā^ |) vacanaṃ so’rthavid yadi ||315||
na hyatyantaparokṣeṣu pramāṇasyāsti sambhava: |
yasya pramāṇasaṃvādi vacanaṃ tatkṛtaṃ vaca: ||316||
sa āgama iti prāptaṃ nirarthā’pauruṣeyatā |
yadyatyantaparokṣe’rthe’nāgamajñānasambhava: ||317||
atīndriyārthavit kaścidastītyabhimataṃ bhavet |
svayaṃ rāgādimānnārthaṃ vetti vedasya nānyata: ||318||
na vedayati vedo’pi vedārthasya kuto gati: |
tenāgnihotraṃ juhuyāt svargakāma iti śrutau ||319||
khādet śvamāṃsamityeva nārtha ityatra kā pramā |
prasiddho lokavādaścet tatra ko’tīndriyārthadṛk ||320||
anekārtheṣu śabdeṣu yenārtho’yaṃ vivecita: |
svargorvaśyādiśabdaśca dṛṣṭoruḍhārthavācaka: ||321||
śabdāntareṣu tādṛkṣu tādṛśyevāstu kalpanā |
prasiddhiśca (pā^ṭi^-prasiddhaśca-rā^ |) nṛṇāṃ vāda: pramāṇaṃ sa ca neṣyate ||322||
tataśca bhūyo’rthagati: kimetad dviṣṭhakāmitam |
atha prasiddhimullaṃghya kalpane na nibandhanam ||323||
prasiddherapramāṇatvāt tadgrahe kiṃ nibandhamam |
utpāditā prasiddhyaiva śaṃkā śabdārthaniścaye ||324||
yasmānnānārthavṛttitvaṃ śabdānāṃ tatra dṛśyate |
@079
anyathāsambhavābhāvāt nānāśakte: svayaṃ dhvane: ||325||
avaśyaṃ śakayā bhāvyaṃ niyāmakamapaśyatām |
eṣa sthāṇurayaṃ mārga iti vaktīti kaścana ||326||
anya: svayaṃ bravīmīti tayorbheda: parīkṣyatām |
sarvatra yogyasyaikārthadyotane niyama: kuta: ||327||
jñātā vātīndriyā: kena vivakṣāvacanād ṛte |
vivakṣāniyame hetu: saṃketastatprakāśana: ||328||
apauruṣeye sā nāsti tasya saikārthatā kuta: !
svabhāvaniyame’nyatra na yojyeta tayā puna: ||329||
saṃketaśca nirartha: syād vyaktau ca niyama: kuta: !
yatra svātantryamicchāyā niyamo nāma tatra ka: ||330||
dyotayet tena saṃketo neṣṭāmevāsya yogyatām |
{jaiminīyamatanirāsa:}
yasmāt kiledṛśaṃ satyaṃ yathāgni: śītanodana: ||331||
vākyaṃ vedaikadeśatvādanyadapyaparo’bravīt |
rasavat tulyarūpatvādekabhāṇḍe ca pākavat ||332||
śeṣavad vyabhicāritvāt kṣiptaṃ nyāyavidedṛśam |
nityasya puṃsa: kartṛtvaṃ nityān bhāvānatīndriyān ||333||
aindriyān viṣamaṃ hetuṃ bhāvānāṃ viṣamāṃ sthitim |
nivṛttiṃ ca pramāṇābhyāmanyad vā vyastagocaram ||334||
viruddhamāgamāpekṣeṇānumānena vā vadat |
virodhamasamādhāya śāstrārthaṃ cāpradarśya sa: ||335||
satyārthaṃ pratijānāno jayed dhārṣṭyena bandhakīm |
sidhyet pramāṇaṃ yadyevam, apramāṇamatheha kim ||336||
na hyekaṃ nāsti satyārthaṃ puruṣe bahubhāṣiṇi |
nāyaṃ svabhāva: kāryaṃ vā vastūnāṃ vaktari dhvani: ||337||
na ca tadvyatiriktasya vidyate’vyabhicāritā |
pravṛttirvācakānāṃ ca vācyadṛṣṭikṛteti cet ||338||
parasparaviruddhārthā kathamekatra sā bhavet |
vastubhirnāgamāstena kathañcinnāntarīyakā: ||339||
pratipatturna sidhyanti kutastebhyo’rthaniścaya: ! |
tasmānna tannivṛtt yāpi bhāvābhāva: prasidhyati ||340||
@080
tenāsanniścayaphalā’nupalabdhirna sidhyati |
parārthānumānanāmā
caturtha: pariccheda:
{ācāryadiṅnāgasammate parārthānumānalakṣaṇe svadṛṣṭagrahaṇaphalam}
parasya pratipādyatvāt adṛṣṭo’pi svayaṃ parai: |
dṛṣṭasādhanamityeke tatkṣepāyātmadṛgvaca: ||1||
anumāviṣaye neṣṭaṃ parīkṣitaparigrahāt |
vāca: prāmāṇyamasmin hi nānumānaṃ pravartate ||2||
bādhanāyāgamasyokte: sādhanasya paraṃ prati |
so’pramāṇaṃ tadā’siddhaṃ tatsiddhamakhilaṃ tata: ||3||
tadāgamavata: siddhaṃ yadi kasya ka āgama: |
bādhyamāna: pramāṇena sa siddha: kathamāgama: ||4||
tadviruddhābhyupagamastenaiva ca kathaṃ bhavet ! |
tadanyopagame tasya tyāgāṃgasyāpramāṇatā ||5||
tat kasmāt sādhanaṃ noktaṃ svapratītiryadudbhavā |
yuktyā yayāgamo grāhya: parasyāpi ca sā na kim ||6||
prākṛtasya sata: prāg yai: pratipattyakṣasambhavau |
sādhanai: sādhanānyarthaśaktijñāne’sya tānyalam ||7||
vicchinnānugamā ye’pi sāmānyenāpyagocarā: |
sādhyasādhanacintāsti na teṣvartheṣu kācana ||8||
puṃsāmabhiprāyavaśāt tatt vātatt vavyavasthitau |
luptau hetutadābhāsau tasya vastvasamāśrayāt ||9||
sannartho jñānasāpekṣo nāsan jñānena sādhaka: |
sato’pi vastvasaṃśliṣṭā’saṃgatyā sadṛśī gati: ||10||
liṅgaṃ svabhāva: kāryaṃ vā dṛśyādarśanameva vā |
sambaddhaṃ vastutassiddhaṃ tadasiddhaṃ kimātmana: ||11||
pareṇāpyanyato gantumayuktam; parakalpitai: |
prasaṅgo dvayasambandhādekāpāye’nyahānaye ||12||
{arthagrahaṇaphalam}
tadarthagrahaṇaṃ śabdakalpanāropitātmanām |
aliṅgatvaprasiddhyarthamarthādarthasya siddhita: ||13||
kalpanāgamayo: karturicchāmātrānuvṛttita: |
@081
vastunaścānyathābhāvāt tatkṛtā vyabhicāriṇa: ||14||
{pakṣavicāra:}
arthādarthagate: śakti: pakṣahetvabhidhānayo: |
nārthe tena tayornāsti svata: sādhanasaṃsthiti: ||15||
tat pakṣavacanaṃ vakturabhiprāyanivedane |
pramāṇaṃ saṃśayotpattestata: sākṣānna sādhanam ||16||
sādhyasyaivābhidhānena pāramparyeṇa nāpyalam |
śaktasya sūcakaṃ hetuvaco’śaktamapi svayam ||17||
hetvarthaviṣayatvena tadaśaktoktirīritā |
śaktistasyāpi ceddhetuvacanasya pravarttanāt ||18||
tatsaṃśayena jijñāsorbhavet prakaraṇāśraya: |
vipakṣopagame’pyetat tulyamityanavasthiti: ||19||
antaraṅgaṃ tu sāmarthyaṃ triṣu rūpeṣu saṃsthitam |
tatra smṛtisamādhānaṃ tadvacasyeva saṃsthitam ||20||
akhyāpite hi viṣaye hetuvṛtterasambhavāt |
viṣayakhyāpanādeva siddhau cet tasya śaktatā ||21||
uktamatra; vināpyasmāt kṛtaka: śabdha īdṛśā: |
sarve’nityā iti prokte’pyarthāt tannāśadhīrbhavet ||22||
anuktāvapi pakṣasya siddherapratibandhata: |
triṣvanyatamarūpasyaivānuktirnyūnatoditā ||23||
sādhyoktiṃ vā pratijñāṃ sa vadan doṣairna yujyate |
sādhanādhikṛtereva hetvābhāsāprasaṅgata: ||24||
aviśeṣoktirapyekajātīye saṃśayāvahā |
anyathā sarvasādhyokte: pratijñātvaṃ prasajyate ||25||
siddhokte: sādhanatvācca parasyāpi na duṣyati |
idānīṃ sādhyanirdeśa: sādhanāvayava: katham ! ||26||
sābhāsoktyādyupakṣepaparihāraviḍambanā |
asambaddhā tathā hyeṣa na nyāyya iti varṇitam (pā^ṭi^-sūcitaṃ-rā^ |) ||27||
gamyārthatve’pi sādhyokterasammohāya lakṣaṇam |
taccaturlakṣaṇaṃ rūpanipāteṣu svayaṃ-padai: ||28||
asiddhāsādhanārthoktavādyabhyupagatagraha: (pā^ṭi^-bhyupagamagraha:-pāṭha^) |
anukto’pīcchayā vyāpta: sādhya ātmārthavanmata: ||29||
@082
sarvānyeṣṭanivṛttāvapyāśaṅkāsthānavāraṇam |
vṛttau svayaṃ-śrutenāha kṛtā caiṣā tadarthikā ||30||
viśeṣastadvyapekṣatvāt kathito dharmadharmiṇo: |
anuktāvapi vāñchāyā bhavet prakaraṇād gati: ||31||
ananvayo’pi dṛṣṭānte doṣastasya yathoditam |
‘ātmā paraścet so’siddha:’ iti tatreṣṭaghātakṛt ||32||
sādhanaṃ yadvivāde na nyastaṃ taccenna sādhyate |
kiṃ sādhyamanyathāniṣṭaṃ bhaved vaiphalyameva vā ||33||
sadvitīyaprayogeṣu niranvayaviruddhate |
etena kathite; sādhyaṃ sāmānyenātha sammatam ||34||
tadevārthāntarābhāvād dehānāptau na sidhyati |
vācyaśūnyaṃ pralapatāṃ tadetajjāḍyavarṇitam ||35||
tulyaṃ nāśe’pi cecchabdaghaṭabhedena kalpane |
na siddhena vināśena tadvata: sādhanād dhvane: ||36||
tathārthāntarabhāve syāt tadvān kumbho’pyanityatā |
viśiṣṭā dhvaninānveti no cennāyogavāraṇāt ||37||
dvividho hi vyavacchedo viyogāparayogayo: |
vyavacchedādayoge tu vārye nānanvayāgama: ||38||
sāmānyameva tatsādhyaṃ na ca siddhaprasādhanam |
viśiṣṭaṃ dharmiṇā tacca na niranvayadoṣavat ||39||
etena dharmidharmābhyāṃ viśiṣṭau dharmadharmiṇau |
pratyākhyātau nirākurvan dharmiṇyevamasādhanāt ||40||
samudāyāpavādo hi na dharmiṇi virudhyate |
sādhyaṃ yatastathā neṣṭaṃ sādhyo dharmo’tra kevala: ||41||
{svayaṃśabdagrahaṇaprayojanam}
ekasya dharmiṇa: śāstre nānādharmasthitāvapi |
sādhya: syādātmanaiveṣṭa ityupāttā svayaṃ-śruti: ||42||
śāstrābhyupagamādeva sarvādānāt prabādhane |
tatraikasyāpi doṣa: syād yadi hetupratijñayo: ||43||
śabdanāśe prasādhye syād gandhabhūguṇatākṣate: |
heturviruddho’prakṛterno cedanyatra sā samā ||44||
@083
athātra dharmī prakṛtastatra śāstrārthabādhanam |
atha vādīṣṭatāṃ brūyād dharmidharmādisādhanai: ||45||
kaiścit prakaraṇairicchā bhavet sā gamyate ca tai: |
balāt taveccheyamiti vyaktamīśvaraceṣṭitam ||46||
vadannakāryaliṅgāṃ tāṃ vyabhicāreṇa bādhyate |
anāntarīyake cārthe bādhite’nyasya kā kṣati: ||47||
{śabdāprāmāṇyavicāra:}
uktaṃ ca nāgamāpekṣamanumānaṃ svagocare |
siddhaṃ tena susiddhaṃ tanna tadā śāstramīkṣyate ||48||
vādatyāgastadā syāccenna tadānabhyupāyata: |
upāyo hyabhyupāye’yamanaṅgaṃ sa tadāpi san ||49||
tadā viśuddhe viṣayadvaye śāstraparigraham |
cikīrṣo: sa hi kāla: syāt tadā śāstreṇa bādhanam ||50||
tadvirodhena cintāyāstatsiddhārtheṣvayogata: |
tṛtīyasthānasāṃkrāntau nyāyya: śāstraparigraha: ||51||
tatrāpi sādhyadharmasya nāntarīyakabādhanam |
parihāryaṃ na cānyeṣāmanavasthāprasaṅgata: ||52||
keneyaṃ sarvacintāsu śāstraṃ grāhyamiti sthiti: |
kṛtedānīmasiddhāntairgrāhyo dhūmena nānala: ||53||
riktasya jantorjjātasya guṇadoṣamapaśyata: |
vilabdhā bata kenāmī siddhāntaviṣamagrahā: ||54||
yadi sādhana ekatra sarvaṃ śāstraṃ nidarśane |
darśayet sādhanaṃ syādityeṣā lokottarā sthiti: ||55||
asambaddhasya dharmasya kimasiddhau na sidhyati |
hetustatsādhanāyokta: kiṃ duṣṭastatra sidhyati ||56||
dharmānanupanīyaiva dṛṣṭānte dharmiṇo’khilān |
vāgdhūmāderjano’nveti caitanyadahanādikam ||57||
svabhāvaṃ kāraṇaṃ cārtho’vyabhicāreṇa sādhayan |
kasyacid vādabādhāyāṃ svabhāvānna nivartate ||58||
prapadyamānaścānyastaṃ nāntarīyakamīpsitai: |
sādhyārtherhetunā tena kathamapratipādita: ||59||
@084
ukto’nukto’pi vā heturviroddhā vādino’tra kim |
na hi tasyoktidoṣeṇa sa jāta: śāstrabādhana: ||60||
bādhakasyābhidhānācced doṣo yadi vadenna sa: |
kinna bādheta so’kurvannayuktaṃ kena duṣyati! ||61||
anyeṣu hetvābhāseṣu sveṣṭasyaivāprasādhanāt |
duṣyed vyarthābhidhānena nātra tasya prasādhanāt ||62||
yadi kiñcita kvacicchāstre na yuktaṃ pratiṣidhyate |
bruvāṇo yuktamapyanyaditi rājakulasthiti: ||63||
sarvānarthān samīkṛtya vaktuṃ śakyaṃ na sādhanam |
sarvatra tenotsanneyaṃ sādhyasādhanasaṃsthati: ||64||
viruddhayorekadharmiṇyayogādastu bādhanam ||
viruddhaikāntike nātra tadvadasti virodhitā ||65||
abādhyabādhakatve’pi tayo: śāstrārthaviplavāt |
asambandhe’pi bādhā cet syāt sarvaṃ sarvabādhanam ||66||
sambandhastena tasyaiva bādhanādasti cedast |
heto: sarvasva cintyatvāt svasādhye guṇadoṣayo: ||67||
nāntarīyakatā sādhye sambandha: seha nekṣyate |
kevalaṃ śāstrapīḍeti doṣa: sānyakṛte samā ||68||
śāstrābhyupagamāt sādhya: śāstradṛṣṭo’khilo yadi |
pratijñā’siddhadṛṣṭāntahetuvāda: prasajyate ||69||
uktayo: sādhanatvena no cedīpsitavādata: |
nyāyaprāptaṃ na sādhyatvaṃ vacanād vinivarttate ||70||
anīpsitamasādhyaṃ ced vādinānyo’pyanīpsita: |
dharmo’sādhyastadā’sādhyaṃ bādhamānaṃ virodhi kim ||71||
pakṣalakṣaṇabāhyārtha: svayaṃ-śabdo’pyanarthaka: |
śāstreṣvicchāpravṛttyartho yadi śaṅkā kutonviyam ||72||
so’niṣiddha: pramāṇena gṛhṇan kena nivāryate |
niṣiddhaścet pramāṇena vācā kena pravarttyate ||73||
pūrvamapyeṣa siddhāntaṃ svecchayaiva gṛhītavān |
kiñcidanyaṃ sa tu punargrahītuṃ labhate na kim ||74||
dṛṣṭervipratipattīnāmatrākārṣīt svayaṃ-śrutim |
iṣṭākṣatimasādhyatvamanavasthāṃ ca darśayan ||75||
@085
samayāhitabhedasya parihāreṇa dharmiṇa: |
prasiddhasya gṛhītyarthāṃ jagādānya: svayaṃ-śrutim ||76||
vicāraprastutereva prasiddha: siddha āśraya: |
svecchākalpitabhedeṣu padārtheṣvavivādata: ||77||
asādhyatāmatha prāha siddhādeśena dharmiṇa: |
svarūpeṇaiva nirdeśya ityanenaiva tad gatam ||78||
siddhasādhanarūpeṇa nirdeśasya hi sambhave |
sādhyatvenaiva nirdeśya itīdaṃ phalavad bhavet ||79||
anumānasya sāmānyaviṣayatvaṃ ca varṇitam |
ihaivaṃ na hyanukte’pi kiñcit pakṣe virudhyate ||80||
kuryācced dharmiṇaṃ sādhyaṃ tata: kiṃ tanna śakyate |
kasmāddhetvanvayābhāvānna ca doṣastayorapi ||81||
uttarāvayavāpekṣo na doṣa: pakṣa iṣyate |
tathā hetvādidoṣo’pi pakṣadoṣa: prasajyate ||82||
sarvai: pakṣasya bādhātastasmāt tanmātrasaṅgina: |
pakṣadoṣā matā nānye pratyakṣādivirodhavat ||83||
hetvādilakṣaṇairbādhyaṃ muktvā pakṣasya lakṣaṇam |
ucyate parihārārthamavyāptivyatirekayo: ||84||
svayannipātarūpākhyā vyatirekasya bādhikā: |
sahānirākṛteneṣṭaśrutiravyāptibādhanī ||85||
sādhyābhyupagama: pakṣalakṣaṇaṃ teṣvapakṣatā |
nirākṛte bādhanata: śeṣe’lakṣaṇavṛttita: ||86||
svayamiṣṭābhidhānena gatārthe’pyavadhāraṇe |
kṛtyāntenābhisambandhāduktaṃ kālāntaracchide ||87||
ihānaṅgamiṣernniṣṭhā tenepsitapade puna: |
aṅgameva tayā’siddhahetvādi pratiṣidhyate ||88||
avācakatvāccāyuktaṃ teneṣṭaṃ svayamātmanā |
anapekṣyākhilaṃ śāstraṃ tadvādīṣṭasya sādhyatā ||89||
tenānabhīṣṭasaṃsṛṣṭasyeṣṭasyāpi hi bādhane |
yathā sādhyamabādhāta: pakṣahetū na duṣyata: ||90||
{sahānirākṛtagrahaṇaprayojanam}
aniṣiddha: pramāṇābhyāṃ sa copagama iṣyate |
@086
sandigdhe hetuvacanād vyasto hetoranāśraya: ||91||
{bādhāyāścāturvidhyam}
anumānasya bhedena sā bādhoktā caturvidhā |
tatrābhyupāya: kāryāṅgaṃ svabhāvāṅgaṃ jagatsthiti: ||92||
{āgamasvavacanayostulyabalatvam}
ātmāparodhābhimato bhūtaniścayayuktavāk |
āpta: svavacanaṃ śāstraṃ caikamuktaṃ samatvata: ||93||
yathātmano’pramāṇatve vacanaṃ na pravarttate |
śāstrasiddhe tathā nārthe vicārastadanāśraye ||94||
tatprastāvāśrayatve hi śāstraṃ bādhakamityamum |
vaktumarthaṃ svavācāsya sahokti: sāmyadṛṣṭaye ||95||
udāharaṇamapyatra sadṛśaṃ tena varṇitam (pā^ṭi^-darśitam-pāṭhā^ |) |
pramāṇānāmabhāve hi śāstravācorayogata: ||96||
svavāgvirodhe vispaṣṭamudāharaṇamāgame |
diṅmātradarśanam, tatra pretyadharmo’sukhaprada: ||97||
śāstriṇo’pyatadālambe viruddhoktau tu vastuni |
na bādhā pratibandha: syāt tulyakakṣatayā tayo: ||98||
yathā svavāci taccāsya tadā svavacanātmakam |
tayo: pramāṇaṃ yasyāsti tat syādanyasya bādhakam ||99||
pratijñāmanumānaṃ vā pratijñā’petayuktikā |
tulyakakṣā yathārthaṃ vā bādheta kathamanyathā ||100||
prāmāṇyamāgamānāṃ ca prāgeva vinivāritam |
abhyupāyavicāreṣu tasmād doṣo’yamiṣyate ||101||
tasmād viṣyabhedasya darśanārthaṃ pṛthak kṛta: |
anumānābahirbhūto’pyabhyupāya: prabādhanāt ||102||
anyathā’tiprasaṅga: syād vyarthatā vā pṛthakkṛte: |
bhedo vāṅmātravacane pratibandha: svavācyapi ||103||
tenābhyupagamācchāstraṃ pramāṇaṃ sarvavastuṣu |
bādhakam, yadi necchet sa bādhakaṃ kiṃ punarbhavet ||104||
svavāgvirodhe’bheda: syāt svavākśāstravirodhayo: |
puruṣecchākṛtā cāsya paripūrṇā pramāṇatā ||105||
tasmāt prasiddheṣvartheṣu śāstratyāge’pi na kṣati: |
@087
parokṣeṣvāgamāniṣṭau na cintaiva pravarttate ||106||
virodhodbhāvanaprāyā parīkṣāpyatra tadyathā |
adharmamūlaṃ rāgādi snānaṃ cādharmanāśanam ||107||
śāstraṃ yatsiddhayā yuktyā svavācā ca na bādhyate |
dṛṣṭe’dṛṣṭe’pi tad grāhyamiti cintā pravarttyate (pā^ṭi^-pravartate-pāṭhā^ |) ||108||
{pratītibādhā}
artheṣvapratiṣiddhatvāt puruṣecchānurodhina: |
iṣṭaśabdābhidheyasyāpto’trākṣatavāg jana: ||109||
ukta: prasiddhaśabdena dharmastadvyavahāraja: |
pratyakṣādimitā mānaśrutyāropeṇa sūcitā: ||110||
tadāśrayabhuvāmicchānurodhādaniṣedhinām |
kṛtānāmakṛtānāṃ ca yogyaṃ viśvaṃ svabhāvata: ||111||
arthamātrānurodhinyā bhāvinyā bhūtayāpi vā |
bādhyate pratirundhāna: śabdayogyatayā tayā ||112||
tadyogyatābalādeva vastuto ghaṭito dhvani: |
sarvo’syāmpratīte’pi tasmiṃstatsiddhatā tata: ||113||
asādhāraṇatā na syāt bādhāhetorihānyathā |
tanniṣedho’numānāt syācchabdārthe’nakṣavṛttita: ||114||
asādhāraṇatā tatra hetūnāṃ yatra nānvayi |
sattvamityapyudāhāro hetorevaṃ kuto mata: ||115||
saṃketasaṃśrayā: śabdā: sa cecchāmātrasaṃśraya: |
nāsiddhi: śabdasiddhānāmiti śābdaprasiddhivāk ||116||
anumānaprasiddheṣu viruddhāvyabhicāriṇa: |
abhāvaṃ darśayatyevaṃ pratīteranumātvata: ||117||
atha vā bruvato lokasyānumā’bhāva ucyate |
kiṃ tena bhinnaviṣayā pratītiranumānata: ||118||
tenānumānād vastūnāṃ sadasattānurodhina: |
bhinnasyātdvaśā vṛttistadicchājeti sūcitam ||119||
candratāṃ śaśino’nicchan kāṃ pratītiṃ sa vāñchati |
iti taṃ pratyadṛṣṭāntaṃ tadasādhāraṇaṃ matam ||120||
nodāharaṇamevaikamadhikṛtyedamucyate |
lakṣaṇatvāt tathā vṛkṣo’dhātrītyuktau ca bādhanāt ||121||
@088
atrāpi loke dṛṣṭatvāt karpūrarajatādiṣu |
samayād vartamānasya kā’sādhāraṇatāpi vā  ||122||
yadi tasya kvacit sidhyet siddhaṃ vastubalena tat |
pratītisiddhopagame’śaśinyapyanivāraṇam ||123||
tasya vastuni siddhasya śaśinyapyanivāraṇam |
tadvastvabhāve śaśini vāraṇe’pi na duṣyati ||124||
tasmādavastuniyatasaṃketabalabhāvinām |
yogyā: padārthā dharmāṇāmicchāyā anirodhanāt ||125||
tāṃ yogyatāṃ virundhānaṃ saṃketāpratiṣedhajā |
pratihanti pratītyākhyā yogyatāviṣaye’numā ||126||
śabdānāmarthaniyama: saṃketānuvidhāyinām |
netyanenoktamatraiṣāṃ pratiṣedho virudhyate ||127||
naimittikyā: śruterarthamarthaṃ vā pāramārthikam |
śabdānāṃ pratirundhāno’bādhanārho hi varṇita: ||128||
tasmād viṣayabhedasya darśanāya pṛthakkṛtā |
anumānābahirbhūtā pratītirapi pūrvavat ||129||
siddhayo: pṛthagākhyāne darśayaṃ^śca prayojanam |
ete sahetuke prāha nānumādhyakṣabādhane ||130||
{pratyakṣabādhā}
atrāpyadhyakṣabādhāyāṃ nānārūpatayā dhvanau |
prasiddhasya śrutau; rūpaṃ yadeva pratibhāsate ||131||
advayaṃ śabalābhāsasyādṛṣṭerbuddhijanmana: |
tadarthārthoktirasyaiva kṣepe’dhyakṣeṇa bādhanam ||132||
{sāmānyavicāra:}
tadeva rūpaṃ tatrārtha: śeṣaṃ vyāvṛttilakṣaṇam |
avastubhūtaṃ sāmānyamatastannākṣagocara: ||133||
tena sāmānyadharmāṇāmapratyakṣatvasiddhita: |
pratikṣepe’pyabādheti śrāvaṇoktyā prakāśitam ||134||
sarvathā’vācyarūpatvāt siddhyā tasya samāśrayāt |
bādhanāt tadbalenokta: śrāvaṇenākṣagocara: ||135||
sarvatra vādino dharmo ya: svasādhyatayepsita: |
taddharmavati bādhā snānnānyadharmeṇa dharmiṇi ||136||
@089
anyathāsyoparodha: ko bādhite’nyatra dharmiṇi |
gatārthe lakṣaṇenāsmin svadharmivacanaṃ puna: ||137||
bādhāyāṃ dharmiṇo’pi syād bādhetyasya prasiddhaye |
āśrayasya virodhena tadāśritavirodhanāt ||138||
anyathaivaṃvidho dharma: sādhya ityabhidhānata: |
tadbādhāmeva manyeta svadharmigrahaṇaṃ tata: ||139||
nanvetadapyarthasiddhaṃ satyaṃ kecittu dharmiṇa: |
kevalasyoparodhe’pi doṣavattāmupāgatā: ||140||
yathā parairanutpādyāpūrvarūpaṃ na khādikam |
sakṛcchabdādyahetutvādityukte prāha dūṣaka: ||141||
tadvad vastusvabhāvo’san dharmī vyomādirityapi |
nevamiṣṭasya sādhyasya bādhā kācana vidyate ||142||
dvayasyāpi hi sādhyatve sādhyadharmoparodhi yat |
bādhanaṃ dharmiṇastatra bādhetyetena varṇitam ||143||
tathaiva dharmiṇo’pyatra sādhyatvāt kevalasya na |
yadyevamatra bādhā syāt; nānyānutpādyaśaktika: ||144||
sakṛcchabadādyahetutvāt sukhādiriti pūrvavat |
virodhitā bhavedatra heturaikāntiko yadi ||145||
kramakriyā’nityatayoravirodhād vipakṣata: |
vyāvṛtte: saṃśayānnāyaṃ śeṣavad bheda iṣyate ||146||
svayamiṣṭo yato dharma: sādhyastasmāt tadāśraya: |
bādhyo na kevalo nānyasaṃśrayo veti sūcitam ||147||
svayaṃ-śrutyānyadharmāṇāṃ bādhā’bādheti kathyate |
tathā svadharmiṇānyasya dharmiṇo’pīti kathyate ||148||
{pakṣadoṣavicāra:}
{hetunirapekṣa: pakṣadoṣa:}
sarvasādhanadoṣeṇa pakṣa evoparudhyate |
tathāpi pakṣadoṣatvaṃ pratijñāmātrabhāvina: ||149||
uttarāvayavāpekṣo yo doṣa: so’nubadhyate |
tenetyuktamato’pakṣadoṣo’siddhāśrayādika: ||150||
dharmidharmaviśeṣāṇāṃ svarūpasya ca dharmiṇa: |
bādhā sādhyāṅgabhūtānāmanenaivopadarśitā ||151||
@090
{avayavinirāsa:}
tatrodāhyatiiṅmātramucyate’rthasya dṛṣṭaye |
dravyalakṣaṇayukto’nya: saṃyoge’rtho’sti dṛṣṭi bhāk ||152||
adṛśyasya viśiṣṭasya pratijñā niṣprayojanā |
iṣṭo hyavayavī kārya dṛṣṭvā’dṛśyeṣvasambhavi ||153||
aviśiṣṭasya cānyasya sādhane siddhasādhanam |
gurutvādhogatī syātāṃ yadyasya syāt tulānati: ||154||
tannirguṇakriyastasmāt samavāyi na kāraṇam |
tata eva na dṛśyo’sāvadṛṣṭe: kāryarūpayo: ||155||
tadbādhānyaviśeṣasya nāntarīkabhāvina: |
āsūkṣmād dravyamālāyāstolyatvādaṃśupātavat ||156||
dravyāntaragurutvasya gatirnetyaparo’bravīt |
tasya krameṇa saṃyukte pāṃśurāśau sakṛd yute ||157||
bheda: syād gaurave tasmāt pṛthak saha ca tolite |
suvarṇamāṣakādīnāṃ (pā^ṭi^-krameṇa māṣakādīnāṃ-pāṭhā^ |)saṃkhyāsāmyaṃ na yujyate ||158||
sarṣapātā mahārāśeruttarottaravṛddhimat |
gauravaṃ kāryamālāyā yadi naivopalabhyate ||159||
ā sarṣapād gauravaṃ tu durlakṣitamanalpakam |
tulyaṃ tatkāraṇaṃ kāryagauravānupalakṣaṇāt ||160||
nanvadṛṣṭoṃ’śuvat so’rtho na ca tatkāryamīkṣyate |
gurutvāgativat sarvatadguṇānupalakṣaṇāt ||161||
māṣakāderanādhikyam; anati: sopalakṣaṇam |
yathāsvamakṣeṇādṛṣṭe rūpādāvadhikādhike ||162||
abhyupāya: svavāgādyabādhāyā: sambhavena tu |
udāharaṇamapyanyadiśā gamyaṃ yathoktayā ||163||
{naiyāyikapakṣalakṣaṇe doṣa:}
trikālaviṣayatvāt tu kṛtyanāmatathātmakam |
tathā paraṃ prati nyastaṃ sādhyaṃ neṣṭaṃ tadāpi tat ||164||
pratyayanādhikāre tu sarvāsiddhāvarodhinī |
yasmāt sādhyaśrutirneṣṭaṃ viśeṣamavalambate ||165||
tenāprasiddhadṛṣṭāntahetūdāharaṇaṃ kṛtam |
@091
anyathā śaśaśṛṅgādau sarvāsiddhe’pi sādhyatā ||166||
sarvasya cāprasiddhatvāt kathañcit tena na kṣamā: |
karmādibhedopakṣepaparihāravivecane ||167||
prāgasiddhasvabhāvatvāt sādhyo’vayava ityasat |
tulyā siddhāntatā, te hi yenopagamalakṣaṇā: ||168||
samudāyasya sādhyatve’pyanyonyasya viśeṣaṇam |
sādhyaṃ dvayaṃ tadā’siddhaṃ hetudṛṣṭāntalakṣaṇam ||169||
asambhavāt sādhyaśabdo dharmivṛttiryadīṣyate |
śāstreṇālaṃ yathāyogaṃ loka eva pravarttatām ||170||
sādhanākhyānasāmarthyāt tadarthe sādhyatā matā |
hetvādivacanairvyāpteranāśaṃkyaṃ ca sādhanam ||171||
{pratijñālakṣaṇe doṣa:}
pūrvāvadhāraṇe tena pratijñālakṣaṇābhidhā |
vyarthā vyāptiphalā sokti: sāmarthyād gamyate tata: ||172||
viruddhateṣṭāsambandho’nupakārasahāsthito |
evaṃ sarvāṅgadoṣāṇāṃ pratijñādoṣatā bhavet ||173||
pakṣadoṣa: parāpakṣo neti ca pratipāditam |
iṣṭāsambhavyasiddhaśca sa eva syānnirākṛta: ||174||
anityatvasahetutve śabda evaṃ prakīrttayet |
dṛṣṭāntākhyānato’nyat kimastyatrārthānudarśanam ||175||
{sāmānyacintā}
viśeṣabhinnamākhyāya sāmānyasyānuvarttane |
na tadvyāpti: phalaṃ vā kiṃ sāmānyenānuvarttane ||176||
syānnirākaraṇaṃ śabde sthitenaivetyato’bravīt |
viruddhaviṣaye’nyasmin vadannāhānyatāṃ śrute: ||177||
sa ca bhedo’pratikṣepāt samānyānāṃ na vidyate |
vṛkṣo na śiśapaiveti yathā prakaraṇe kvacit ||178||
sarvaśruterekavṛttiniṣedha: syānna ceyatā |
so’sarva: sarvabhedānāmatattve tadasambhavāt ||179||
jñāpyajñāpakayorbhedāt dharmiṇo hetubhāvina: |
asiddherjñāpakatvasya (pā^ṭi^-rjñāpikatvasya-rā^) dharmyasiddha: svasādhane ||180||
dharmadharmivivekasya sarvabhāveṣvasiddhita: |

@092
sarvatra doṣastulyaścenna saṃvṛtyā viśeṣata: ||181||
paramārthavicāreṣu tathābhūtāprasiddhita: |
tattvānyatvaṃ padārtheṣu sāṃvṛteṣu niṣidhyate ||182||
anumānānumeyārthavyavahārasthitistviyam |
bhedaṃ pratyayasaṃsiddhamavalambya ca kalpyate ||183||
yathāsvaṃ bhedanisṭheṣu pratyayeṣu vivekina: |
dharmī dharmāśca bhāsante vyavahārastadāśraya: ||184||
vyavahāropanīto’tra sa evāśliṣṭabhedadhī: |
sādhya: sādhanatāṃ nītastenāsiddha: prakāśita: ||185||
bhedasāmānyayordharmabhedādaṃgāṃgitā tata: |
yathā’nitya: prayatnottha: prayatnotthatayā dhvani: ||186||
pakṣāṅgatve’pyabādhatvānnāsiddhirbhinnadharmiṇi |
yathāśvo na viṣāṇitvādeṣa piṇḍo viṣāṇavān ||187||
sādhyakālāṃgatā vā na nivṛtterupalakṣya tat |
viśeṣo’pi pratijñārtho dharmabhedānna yujyate ||188||
{hetulakṣaṇavicāra:}
{hetulakṣaṇam}
pakṣadharmaprabhedena sukhagrahaṇasiddhaye |
hetuprakaraṇārthasya sūtrasaṃkṣepa ucyate ||189||
ayogaṃ yogamaparairatyantāyogameva ca |
vyavacchinatti dharmasya nipāto vyatirecaka: ||190||
viśeṣaṇaviśeṣābhyāṃ kriyayā ca sahodita: |
vivakṣāto’prayoge’pi sarvo’rtho’yaṃ pratīyate ||191||
vyavacchedaphalaṃ vākyaṃ yataścaitro dhanurdhara: |
pārtho dhanurdharo nīlaṃ sarojamiti vā yathā ||192||
pratiyogivyavacchedastatrāpyartheṣu gamyate |
tathā prasiddhe: sāmarthyād vivakṣānugamād dhvane: ||193||
tadayogavyavacchedād dharmī dharmaviśeṣaṇam |
tadviśiṣṭatayā dharmo na niranvayadoṣabhāk ||194||
{hetubhedā:}
svabhāvakāryasiddhyarthaṃ dvau dvau hetuviparyayau |
vivādād bhedasāmānye śeṣo vyāvṛttisādhana: ||195||
@093
na hi svabhāvādanyena vyāptirgamyasya kāraṇe |
sambhavād vyabhicārasya dvidhāvṛtiphalaṃ tata: ||196||
prayatnānantaraṃ jñānaṃ prāk sato niyamena na |
tasyāvṛtyakṣaśabdeṣu sarvathā’nupayogata: ||197||
kadācinnirapekṣasya kāryā’kṛtivirodhata: |
kādācitkaphalaṃ siddhaṃ talliṅgaṃ jñānamīdṛśam ||198||
{kāryasvabhāvaprabhedanirdeśaphalam:}
etāvataiva siddhe’pi svabhāvasya pṛthak kṛti: |
kāryeṇa saha nirdeśe mā jñāsīt sarvamīdṛśam ||199||
vyutpattyarthā ca hetūktiruktārthānumitau kṛtā |
atra prabheda ākhyāta: lakṣaṇaṃ tu na bhidyate ||200||
tenātra kāryaliṅgena svabhāvo’pyekadeśabhāk |
sadṛśodāhṛtiścāta: prayatnād vyaktijanmana: ||201||
yannāntarīyakā sattā yo vātmanyavibhāgavān |
sa tenāvyabhicārī syādityarthaṃ tatprabhedanam ||202||
saṃyogyādiṣu yeṣvasti pratibandho na tādṛśa: |
na te hetava ityuktaṃ vyabhicārasya sambhavāt ||203||
sati vā pratibandhe’stu sa eva gatisādhana: |
niyamo hyavinābhāvo’niyataśca na sādhanam ||204||
{‘vivādād bhedasāmānye’ ityasya vyākhyānam}
aikāntikatvaṃ vyāvṛtteravinābhāva ucyate |
tacca nāpratibaddheṣu tata evānvayasthiti: ||205||
svātmatve hetubhāve vā siddhe hi vyatirekitā |
sidhyedato viśeṣe na vyatireko na vānvaya: (pā^ṭi^-cānvaya:-rā^) ||206||
adṛṣṭimātramādāya kevalaṃ vyatirekatā |
ukto’naikāntikastasmādanyathā (pā^ṭi^-uktā’naikāntika^-rā^) gamako bhavet ||207||
{sādhyābhāva: sādhanābhāvena na vyāpta:}
praṇādyabhāvo nairātmyavyāpīti vinivarttane |
ātmano vinivartteta prāṇādiryadi tacca na ||208||
anyasya vinivṛttyānyavinivṛtterayogata: |
tadātmā tatprasūtiścet ? naitad; ātmopalambhane ||209||
@094
tasyopalabdhāvagatāvagatau ca prasidhyati |
te cātyantaparokṣasya dṛṣṭyadṛṣṭī na sidhyata: ||210||
anyatrādṛṣṭarūpasya ghaṭādau neti vā kuta: |
ajñātavyatirekasya vyāvṛttervyāpitā kuta: ||211||
prāṇādeśca kvacid dṛṣṭyā sattvāsattvaṃ pratīyate |
tathātmā yadi dṛśyeta sattvāsattvaṃ pratīyate ||212||
yasya hetorabhāvena ghaṭe prāṇo na dṛśyate |
dehe’pi yadyasau na syād yukto dehe na sambhava: ||213||
bhinne’pi kiñcit sādhrmyād yadi tattvaṃ pratīyate |
prameyatvād ghaṭādīnāṃ sātmatvaṃ kinna mīyate ||214||
aniṣṭeścet ? pramāṇaṃ hi sarveṣṭīnāṃ nibandhanam |
bhāvābhāvavyavasthāṃ ka: kartuṃ tena vinā prabhu:! ||215||
smṛtīcchāyatnaja: prāṇanimeṣādistadudbhava: |
viṣayendriyacittebhya:; tā: svajātisamudbhavā: ||216||
anyonyapratyayāpekṣā anvayavyatirekabhāk |
etāvatyātmabhāvo’yamanavasthānyakalpane ||217||
śrāvaṇatvena tat tulyaṃ prāṇādi vyabhicārata: |
na tasya vyabhicāritvād vyatireke’pi cet katham ||218||
nāsādhyādeva viśleṣastasya nanvevamucyate |
sādhye’nuvṛttyabhāvo’rthāt tasyānyatrāpyasau sama: ||219||
asādhyādeva viccheda iti sādhye’stitocyate |
arthāpattyā’ta evoktamekenobhayadarśanam ||220||
īdṛgavyabhicāro’to’nanvayiṣu na sidhyati |
pratiṣedhaniṣedhaśca vidhānāt kīdṛśo’para: ||221||
nivṛttirnāsata: sādhyādasādhyeṣveva no tata: |
neti saiva nivṛtti: kiṃ nivṛtterasato matā ||222||
nivṛtt yabhāvastu vidhirvastubhāvo’sato’pi san |
vastvabhāvastu nāstīti paśya bāndhyavijambhitam ||223||
nivṛttiryadi tasminna hetorvṛtti: kimiṣyate |
sāpi na pratiṣedho’yaṃ nivṛtti: kiṃ niṣidhyate ||224||
vidhānaṃ pratiṣedhaṃ ca muktvā śābdo’sti nāpara: |
vyavahāra: sa cāsatsu neti prāptātra mūkatā ||225||
@095
satāṃ ca na niṣedho’sti so’satsu ca na vidyate |
jagatyanena nyāyena nañartha: pralayaṃ gata: ||226||
deśakālaniṣedhaśced yathāsti sa niṣidhyate |
na tathā na yathā so’sti tathāpi na niṣidhyate ||227||
tasmādāśritya śabdārthaṃ bhāvābhāvasamāśrayam |
abāhyāśrayamatreṣṭaṃ sarvaṃ vidhiniṣedhanam ||228||
tābhyāṃ sa dharmī sambaddha: khyātyabhāve’pi tādṛśa: |
śabdapravṛtterastīti so’pīṣṭo vyavahārabhāk ||229||
anyathā syāt padārthānāṃ vidhānapratiṣedhane |
ekadharmasya sarvātmavidhānapratiṣedhanam ||230||
anānātmatayā; bhede nānāvidhiniṣedhavat |
ekadharmiṇyasaṃhāro vidhānapratiṣedhayo: ||231||
ekadharmiṇamuddiśya nānādharmasamāśrayam |
vidhāvekasya tadbhājamivānyeṣāmupekṣakam ||232||
niṣedhe tadviviktaṃ ca tadanyeṣāmapekṣakam |
vyavahāramasatyārthaṃ prakalpayati dhīryathā ||233||
taṃ tataivāvikalpārthabhedāśrayamupāgatā: |
ādivāsanodbhūtaṃ bādhante’rthaṃ na laukikam ||234||
tatphalo’tatphalaścārtho bhinna ekastatastata: |
taistairupaplavairnītasañcayāpacayairiva ||235||
atadvānapi sambandhāt kutaścidupanīyate |
dṛṣṭiṃ bhedāśrayaiste’pi tasmādajñātaviplavā: ||236||
sattāsādhanavṛtteśca sandigdha: syādasanna sa: |
asattvaṃ vābhyupagamādapramāṇaṃ na yujyate ||237||
asato vyatireke’pi sapakṣād vinivarttanam |
sandigdhaṃ tasya sandehād vipakṣād vinivarttanam ||238||
ektra niyame siddhe sidhyatyanyanivarttanam |
dvairāśye sati dṛṣṭeṣu syādadṛṣṭe’pi saṃśaya: ||239||
avyaktivyāpino’pyarthā: santi tajjātibhāvina: |
kvacinna niyamo’dṛṣṭyā pārthivālohalekhyavat ||240||
bhāve virodhasyādṛṣṭe: ka: sandehaṃ nivārayet |
kvacid viniyamāt ko’nyastatkāryātmatayā sa ca ||241||
@096
nairātmyādapi tenāsya sandigdhaṃ vinivartanam |
astu nāma tathāpyātmā nānairātmyāt prasidhyati ||242||
yenāsau vyatirekasya nābhāvaṃ bhāvamicchati |
yathā nāvyatireke’pi prāṇādirna sapakṣata: ||243||
sapakṣāvyatirekī ceddheturheturatonvayī |
nānvayavyatirekī cedanairātmyaṃ sātmakam ||244||
yannāntarīyaka: svātmā yasya siddha: pravṛttiṣu |
nivarttaka: sa evāta: pravṛttau ca pravartaka: ||245||
nāntarīyakatā sā ca sādhanaṃ samapekṣate |
kārye dṛṣṭiradṛṣṭiśca kāryakāraṇatā hi sā ||246||
arthāntarasya tadbhāve’bhāvāniyatoṃ’gati: |
abhāvāsambhavāt teṣāmabhave nityabhāvina: ||247||
{sāmagrīśaktibhedād vastūnāṃ nānātmatā}
kāryasvabhāvabhedānāṃ kāraṇebhya: samudbhavāt |
tairvinā bhavato’nyasmāt tajjaṃ rūpaṃ kathaṃ bhavet ||248||
sāmagrīśakti bhedāddhi vastūnāṃ viśvarūpatā |
sā cenna bhedikā prāptamekarūpamidaṃ jagat ||249||
bhedakābhedakatve syād vyāhatā bhinnarūpatā |
ekasya nānārūpatve dve rūpe pāvaketarau ||250||
tat tasyā jananaṃ rūpamanyasya yadi saiva sā |
na tasyā jananaṃ rūpaṃ tat tasyā: sambhavet katham ||251||
tata: svabhāvau niyatāvanyonyaṃ hetukāryayo: |
tasmāt svadṛṣṭāviva tad dṛṣṭe kārye’pi gamyate ||252||
ekaṃ kathamanekasmāt kledavad dugdhavāriṇa: |
dravaśakte: yata: kleda: sā tvekaiva dvayorapi ||253||
bhinnābhinna: kimasyātmā bhinno’tha dravatā katham |
abhinnetyucyate buddhestadrūpāyā abhedata: ||254||
tadvad bhede’pi dahano dahanapratyayāśraya: |
yenāṃśenādadhad dhūmaṃ tenāṃśena tathā gati: ||255||
dahanapratyayāṅgādevānyāpekṣāt samudbhavāt |
dhūmo’tadvyabhicārīti tadvat kāryaṃ tathāparam ||256||
bhūmendhanavikārāṅgatāpade dahanasthite: |
@097
anagniścedadhūmo’sau sadhūmaścet sa pāvaka: ||257||
nāntarīyakatā jñeyā yathāsvaṃ hetvapekṣayā |
svabhāvasya yathoktaṃ prāg vināśakṛtakatvayo: ||258||
ahetutvagatinyāya: sarvo’yaṃ vyatirekiṇa: |
abhyūhya: śrāvaṇatvokte: kṛtāyā: sāmyadṛṣṭaye ||259||
{anupalabdhivicāra:}
hetusvabhāvanivṛttyaivārthanivṛttivarṇanāt |
siddhodāharaṇetyuktānupalabdhi: pṛthag na tu ||260||
tatrāpyadṛśyāt puruṣāt prāṇāderanivartanāt |
sandehahetutākhyātyā dṛśye’rthe seti sūcitam ||261||
anaṅgīkṛtavastvaṃśo niṣedha: sādhyate’nayā |
vastunyapi tu pūrvābhyāṃ paryudāso vidhānata: ||262||
tatropalabhyeṣvastitvamupalabdherna cāparam |
ityajñajñāpanāyaikānupākhyodāhṛtirmatā ||263||
{svabhāvānupalabdhyā viṣyipratiṣedha:}
viṣayāsattvatastatra viṣayi pratiṣidhyate |
jñānābhidhānasandehaṃ yathā’dāhādapāvaka: ||264||
tathānyā nopalabhyeṣu nāstitānupalambhanāt |
tajjñānaśabdā: sādhyante tadbhāvāt tannibandhanā ||265||
siddho hi vyavahāro’yaṃ dṛśyādṛṣṭāvasanniti |
tasyā: siddhāvasandigdhau tatkāryatve’pi dhīdhvanī ||266||
vidyamāne’pi viṣaye mohādatrānanubruvan |
kevalaṃ siddhasādhamryāt smāryate samayaṃ para: ||267||
kāryakāraṇatā yadvat sādhyate dṛṣṭyadṛṣṭita: |
kāryādiśabdā hi tayorvyavahārāya kalpitā: ||268||
kāraṇāt kāryasaṃsiddhi: svabhāvāntargamādiyam |
hetuprabhedākhyāne na darśitodāhṛti: pṛthak ||269||
ekopalambhānubhavādidaṃ nopalabhe iti |
buddherupalabhe veti kalpikāyā: samudbhava: ||270||
{viśiṣṭavedanādevārthānāṃ viśeṣāvagati:}
viśeṣo gamyate’rthānāṃ viśiṣṭādeva vedanāt |
tathābhūtātmasampattirbhedadhīheturasya ca ||271||
@098
tasmāt svato dhiyorbhedasiddhistābhyāṃ tadarthayo: |
anyathā hyanavasthāto bheda: sidhyenna kasyacit ||272||
viśiṣṭarūpānubhavādanyathānyanirākriyā |
tadviśiṣṭopalambho’ta: tasyāpyanupalambhanam ||273||
tasmādanupalambho’yaṃ svayaṃ pratyakṣato gata: |
svamātravṛttergamakastadabhāvavyavasthite: ||274||
anyathārthasya nāstitvaṃ gamyate’nupalambhata: |
upalambhasya nāstitvamanyenetyanavasthiti: ||275||
{dṛśyānupalabdhi: sadvyavahārabādhikā}
adṛśye niścayāyogāt sthitiranyatra bādhyate |
yathā’liṅgo’nyasattveṣu vikalpādirna sidhyati ||276||
aniścayaphalā hyeṣā nālaṃ vyāvṛttisādhane |
ādyādhikriyate hetorniścitenaiva sādhane ||277||
tasyā: svayaṃ prayogeṣu svarūpaṃ vā prayujyate |
arthabādhanarūpaṃ vā bhāve bhāvādabhāvata: ||278||
anyonyabhedasiddhervā dhruvabhāvavināśavat |
pramāṇāntarabādhād vā sāpekṣadhruvabhāvavat ||279||
{bhāvasvabhāvavicāra:}
hetvantarasamutthasya sannidhau niyata: kuta: |
bhāvahetubhavatve kiṃ pāramparyapariśramai: ||280||
nāśanaṃ janayitvānyaṃ sa hetustasya nāśaka: |
tameva naśvaraṃ bhāvaṃ janayed yadi kiṃ bhavet ||281||
ātmopakāraka: ka: syāt tasya siddhātmana: sata: |
nātmopakāraka: ka: syāt tena ya: samapekṣyate ||282||
anapekṣaśca kiṃ bhāvo’tathābhūta: kadācana |
yathā na kṣepabhāgiṣṭa: sa evodbhūtanāśaka: ||283||
kṣaṇamapyanapekṣatve bhāvo bhāvasya neti cet |
bhāvo hi sa tathā bhūto’bhāve bhāvastathā katham ||284||
ye’parāpekṣatadbhāvāstadbhāvaniyatā hi te |
asambhavadvibandhā ca sāmagrī kāryakarmaṇi ||285||
*samāptaṃ cedaṃ pramāṇavārttikam*